**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 31 Οκτωβρίου 2017, ημέρα Τρίτη και ώρα 14.10΄, στην Αίθουσα Γερουσίας του Μεγάρου της Βουλής συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Άσκηση Υπαίθριων Εμπορικών Δραστηριοτήτων, εκσυγχρονισμός της επιμελητηριακής νομοθεσίας και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν, ο Υπουργός Οικονομίας και Ανάπτυξης κ. Δήμος Παπαδημητρίου, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Κωνσταντίνος Αγοραστός, Πρόεδρος της Ένωσης Περιφερειών Ελλάδος (ΕΝΠΕ), Γεώργιος Πατούλης, Πρόεδρος της Κεντρικής Ένωσης Δήμων Ελλάδος (ΚΕΔΕ), Κωνσταντίνος Γιουτίκας, Αντιπεριφερειάρχης Ανάπτυξης και Περιβάλλοντος της Περιφέρειας Κεντρικής Μακεδονίας, Έλενα Χριστούλη, Αντιδήμαρχος Οικονομικών, Διοίκησης και Κοινωνικής Πολιτικής του Δήμου Χαλανδρίου, Μιλτιάδης Ευσταθιάδης, εντεταλμένος Περιφερειακός Σύμβουλος της Περιφέρειας Αττικής, Ελευθέριος Κωνσταντινίδης, ειδικός συνεργάτης της Ειδικής Γραμματέως Κοινωνικής Ένταξης Ρομά, Δημήτριος Μπουρίκος, Αναπληρωτής Προϊστάμενος του Τμήματος Σχεδιασμού, Συντονισμού και Παρακολούθησης Πολιτικών, Παντελής Μόσχος, Πρόεδρος της Πανελλαδικής Ομοσπονδίας Συλλόγων Παραγωγών Αγροτικών Προϊόντων Πωλητών Λαϊκών Αγορών, Βασίλειος Μακρίδης, Πρόεδρος της Ομοσπονδίας Συλλόγων Παραγωγών Λαϊκών Αγορών Κεντρικής και Δυτικής Μακεδονίας - Θεσσαλίας – Θράκης, Απόστολος Τσακανίκας, Πρόεδρος της Ομοσπονδίας Παραγωγών Λαϊκών Αγορών Θεσσαλίας, Κωνσταντίνος Κακαράντζας, Πρόεδρος της Παναττικής Ομοσπονδίας Σωματείων Πωλητών Λαϊκών Αγορών, Γεώργιος Γερασιμόπουλος, Πρόεδρος της Ομοσπονδίας Σωματείων Εμπόρων Πωλητών και Παραγωγών Λαϊκών Αγορών Δυτικής Μακεδονίας «ΜΕΓΑΣ ΑΛΕΞΑΝΔΡΟΣ», Κωνσταντίνος Στουραΐτης, Πρόεδρος της Ομοσπονδίας Επαγγελματιών Παραγωγών Πωλητών Λαϊκών Αγορών Αττικής, Άγγελος Δερεντζής, Πρόεδρος της Ομοσπονδίας Παραγωγών Πωλητών Λαϊκών Αγορών Μακεδονίας - Θεσσαλίας – Θράκης, Αικατερίνη Καντεράκη, Πρόεδρος της Πανελλήνιας Ομοσπονδίας Σωματείων Επαγγελματιών Πωλητών Υπαίθριων Αγορών Κρατών – Μελών Ε.Ε., Ειρήνη Πόγκα, νομική σύμβουλος της Πανελλήνιας Ομοσπονδίας Σωματείων Επαγγελματιών Πωλητών Υπαίθριων Αγορών Κρατών – Μελών Ε.Ε., Αλέκος Φραντζεσκάκης, Πρόεδρος του Ενιαίου Συνδικάτου Σωματείων Υπαίθριων Εμπόρων Ελλάδος (ΕΣΣΥΠΕ), Πέτρος Χατζίρης, Πρόεδρος της Πανελλαδικής Επαγγελματικής Ένωσης Πλανόδιων και Υπαίθριων Μικροπωλητών και Λιανεμπόρων, Γεώργιος Μπότης, Πρόεδρος της Συνομοσπονδίας Ρομά Βορείου Ελλάδος, Βασίλειος Πάντζος, Πρόεδρος της Πανελλαδικής Συνομοσπονδίας Ελλήνων Ρομά «ΕΛΛΑΝ ΠΑΣΣΕ», Ηλίας Γιαννόπουλος, νομικός σύμβουλος της Πανελλαδικής Συνομοσπονδίας Ελλήνων Ρομά «ΕΛΛΑΝ ΠΑΣΣΕ», Χρήστος Γκορτσελίδης, νομικός σύμβουλος Πανελλαδικής Συνομοσπονδίας Ελλήνων Ρομά «ΕΛΛΑΝ ΠΑΣΣΕ», Παναγιώτης Σαμπάνης, Πρόεδρος της «ΕΛΛΑΝ ΠΑΣΣΕ» Θεσσαλονίκης, Μαριάννα Αρετάκη, Πρόεδρος του Δ.Σ. του Σωματείου Εικαστικών – Καλλιτεχνών – Χειροτεχνών «Αθηνά - Εργάνη», Michael Van Roode, Πρόεδρος του Σωματείου Χειροτεχνών – Καλλιτεχνών «ΟΔΥΣΣΕΑΣ», Βασίλειος Ρίζος, Μέλος του Συντονιστικού Χωρίς - Μεσάζοντες Αττικής «ΑΛΛΗΛΕΓΓΥΗ ΓΙΑ ΟΛΟΥΣ», Δημήτριος Μήρτσος, Μέλος του Συντονιστικού Χωρίς - Μεσάζοντες Αττικής - Δίκτυο Αλληλεγγύης Αγίας Παρασκευής, Χάρης Μαυράκης, Γενικός Γραμματέας του Συνδέσμου Ελλήνων Παραγωγών Αποσταγμάτων και Αλκοολούχων Ποτών (ΣΕΑΟΠ), Βαρθολομαίος Κυβέλος, Μέλος του Συντονιστικού «Λιμάνι χωρίς Μεσάζοντες – Πειραιάς», Χρήστος Σακελλαρίου, Πρόεδρος των Αυγοπαραγωγών Πωλητών Λαϊκών Αγορών, Μιλτιάδης Στεργιούλης, Πρόεδρος της Ομοσπονδίας Αμβυκούχων Αμπελουργών, Ευστάθιος Φραγκιαδάκης, Πρόεδρος του Συλλόγου Παραδοσιακών Αποσταγματοποιών Τσικουδιάς Νομού Ηρακλείου, Νικόλαος Δημόπουλος, γραμματέας του Σωματείου Κινητών Καντινών «Η ΕΓΝΑΤΙΑ», Κωνσταντίνος Μίχαλος, Πρόεδρος της Κεντρικής Ένωσης Επιμελητηρίων Ελλάδος (ΚΕΕΕ), Παύλος Ραβάνης, Πρόεδρος της Διοικούσας Επιτροπής του Βιοτεχνικού Επιμελητηρίου Αθηνών (ΒΕΑ), Ιωάννης Χατζηθεοδοσίου, Πρόεδρος της Διοικούσας Επιτροπής του Επαγγελματικού Επιμελητηρίου Αθηνών (ΕΕΑ), Αθηνά Βουνάτσου, Associate Advisor του τομέα επιχειρηματικού περιβάλλοντος και ρυθμιστικών πολιτικών του Συνδέσμου Επιχειρηματιών και Βιομηχανιών (ΣΕΒ), Βασίλειος Κορκίδης, Πρόεδρος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Δημήτριος Μπίμπας, επιστημονικός σύμβουλος της ΓΣΕΒΕΕ, Νικόλαος Βερνίκος, Πρόεδρος του Δ.Σ. του Διεθνούς Εμπορικού Επιμελητηρίου, Μιχαήλ Γιάγκας, Πρόεδρος του Δ.Σ. της Ομοσπονδίας Συλλόγων Υπαλλήλων Επιμελητηρίων (ΟΣΥΕ), Γεώργιος Βερνίκος, Πρόεδρος της Οικονομικής και Κοινωνικής Επιτροπής (ΟΚΕ) και Νικόλαος Κακαβάς, Πρόεδρος της Πανελλήνιας Ομοσπονδίας Γεωλόγων Δημοσίων Υπαλλήλων (ΠΟΓΕΔΥ).

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Αυλωνίτου Ελένη, Κάτσης Μάριος, Καφαντάρη Χαρά, Λιβανίου Ζωή, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σιμορέλης Χρήστος, Τσόγκας Γιώργος, Τελιγιορίδου Ολυμπία, Τριανταφυλλίδης Αλέξανδρος, Αθανασίου Χαράλαμπος, Γιακουμάτος Γεράσιμος, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Σκρέκας Κωνσταντίνος, Γεωργιάδης Σπυρίδων-Άδωνις, Κωνσταντινόπουλος Οδυσσέας, Ζαρούλια Ελένη, Παναγιώταρος Ηλίας, Σαχινίδης Ιωάννης, Μωραΐτης Νικόλαος, Λαζαρίδης Γεώργιος, Γεωργιάδης Μάριος, Αμυράς Γεώργιος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι αρχίζει η συνεδρίαση της Επιτροπής Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Άσκηση Υπαίθριων Εμπορικών Δραστηριοτήτων, εκσυγχρονισμός της επιμελητηριακής νομοθεσίας και άλλες διατάξεις». Είμαστε στη δεύτερη συνεδρίαση με τους φορείς.

Θα ήθελα να σας ευχαριστήσω για την ανταπόκρισή σας εκ μέρους της Επιτροπής Παραγωγής και Εμπορίου, στο κάλεσμα για το διάλογο και τη διαβούλευση για το πολύ σοβαρό πολυνομοσχέδιο, που αφορά στο υπαίθριο εμπόριο και τα επιμελητήρια. Επίσης, όλοι το καταλαβαίνουμε ότι το νομοσχέδιο είναι σοβαρό, περιλαμβάνει πολλά πράγματα και για αυτό έχουμε και τόσο πολλούς φορείς. Επειδή όμως ο χρόνος είναι περιορισμένος και στις 18.00΄ θα πρέπει να έχουμε ολοκληρώσει τη συνεδρίαση, θα παρακαλούσα να είσαστε συνοπτικοί στα τρία λεπτά χρόνου ομιλίας, που θα δώσω στον κάθε φορέα. Μετά την τοποθέτηση των φορέων οι κ.κ. Βουλευτές της Επιτροπής, θα υποβάλλουν ερωτήματα στους φορείς, οπότε οι φορείς θα έχουν και άλλα δύο λεπτά για να απαντήσουν. Δηλαδή, εάν δεν προλάβατε να αναφέρετε κάτι στην πρωτολογία σας, μπορείτε να το πείτε στην δευτερολογία σας.

Ξεκινάμε τη διαδικασία και δίνουμε το λόγο στον κ. Γιουτίκα.

ΚΩΝΣΤΑΝΤΙΝΟΣ ΓΙΟΥΤΙΚΑΣ (Αντιπεριφερειάρχης Ανάπτυξης και Περιβάλλοντος της Περιφέρειας Κεντρικής Μακεδονίας): Ευχαριστώ, κυρία Πρόεδρε. Καταρχήν, ευχαριστούμε για την πρόσκληση στη σημερινή συνεδρίαση. Από την αρχή της διαβούλευσης του συγκεκριμένου νομοσχεδίου πήραμε πάρα πολύ ενεργό ρόλο. Οφείλω να ομολογήσω ότι πάρα πολλές από τις προτάσεις που κάναμε, από τον Σεπτέμβριο του 2016, όντως από το σχέδιο νόμου, έχουν συμπεριληφθεί. Το ψήφιση σχέδιο νόμου επιφέρει σε αρκετά ικανοποιητικό βαθμό ρυθμίσεις και αλλαγές που έχουν καταστεί αναγκαίες για το υπαίθριο εμπόριο. Η περιφέρεια κεντρικής Μακεδονίας μετά την κατάργηση των οργανισμών λαϊκών αγορών, την μεταβίβαση αυτήν των αρμοδιοτήτων του με τον νόμο 4264 του 2014 και κυρίως κατά την εφαρμογή του, από το 2014 έως και σήμερα, αντιμετώπισε πραγματικά πάρα πολλά προβλήματα, ελλείψεις και προσκόμματα. Αυτή η αλλαγή, η κατάργηση των οργανισμών και η δημιουργία διευθύνσεων λαϊκών αγορών στις περιφέρειες, όντως είχε προβλήματα και ελλείψεις που κυρίως οφειλόταν στον κακογραμμένο νόμο του 2014. Έχοντας πλέον την εμπειρία προτείναμε βελτιώσεις από την έναρξη της διαβούλευσης του σχεδίου νόμου, όπου πολλές εκ των οποίων συμπεριλήφθηκαν στο νέο κείμενο του σχεδίου και είμαστε ικανοποιημένοι για το λόγο αυτό.

Το δομικό πρόβλημα, κατά την γνώμη μας, είναι οι αργόσυρτες γραφειοκρατικές διαδικασίες. Επιβάλλεται η συρρίκνωση τους και όχι η διόγκωση τους με επιπλέον διαδικασίες και κωλυσιεργίες. Το γεγονός της γραφειοκρατίας σε συνδυασμό με την υπό στελέχωση κάποιων υπηρεσιών εντείνουν το πρόβλημα της ελλιπούς εξυπηρέτησης των πωλητών λαϊκών αγορών και κατ' επέκταση του καταναλωτικού κοινού. Σημαντικό βήμα στην απλούστευση των διαδικασιών και στην αμεσότητα της διοίκησης, θα μπορούσε να επιτευχθεί με την ενίσχυση των αποφασιστικών αρμοδιοτήτων της Επιτροπής Λαϊκών Αγορών. Η Επιτροπή Λαϊκών Αγορών είναι ένα συλλογικό όργανο και για μερικά θέματα όπως η ίδρυση ή επέκταση των λαϊκών αγορών, η χορήγηση λαϊκών αγορών, η προσέλευση των πολιτών κατόπιν εισήγησης μιας χωροταξικής επιτροπής πρέπει να γίνονται άμεσα και με αποφασιστικό ρόλο της Επιτροπής Λαϊκών Αγορών και όχι αυτά τα θέματα να συζητούνται στην μητροπολιτική επιτροπή ή ακόμη χειρότερα, στο περιφερειακό συμβούλιο, διότι δημιουργούνται προβλήματα και καθυστερήσεις. Άρα, επιμένουμε ότι η επιτροπή δεν πρέπει να έχει γνωμοδοτικό χαρακτήρα σε πάρα πολλά θέματα, αλλά πρέπει να έχει αποφασιστικό ρόλο σαν συλλογικό όργανο σε όλα τα ζητήματα που αφορούν στις λαϊκές αγορές.

Σε συνέχεια των προτάσεων που έχουμε υποβάλει από την έναρξη της διαβούλευσης του σχεδίου νόμου για το υπαίθριο εμπόριο από τον Σεπτέμβριο του 2016 στην Γενική Γραμματεία Εμπορίου και Προστασίας του Καταναλωτή, παραθέτουμε επιπλέον και κάποιες τελευταίες προτάσεις, οι οποίες δυστυχώς δεν έχουν συμπεριληφθεί στο σχέδιο νόμου. Θέλουμε να συμπεριληφθούν όσον αφορά στις μεταβατικές διατάξεις και προτείνουμε να προβλεφθεί η εξέταση όλων των εκκρεμών υποθέσεων μεταβίβασης παραγωγικών και επαγγελματικών αδειών λόγω συνταξιοδότησης ή αναπηρίας ή θανάτου του δικαιούχου, κατά τα προηγούμενα έτη, με τις διατάξεις του παρόντος σχεδίου νόμου.

Δεύτερον, όσο αναφορά στην ίση μεταχείριση επαγγελματιών πωλητών και την ανανέωση των αδειών. Η τριετής ανανέωση των επαγγελματικών αδειών για όσους επαγγελματίες πωλητές λαϊκών αγορών ανανέωσαν την άδεια τους κατά τα διαστήματα των ετών 2015 και 2016 ως και 31/3/2017, σύμφωνα με την τελευταία υπουργική απόφαση –αριθμό 5312- παράταση ισχύος των μη ανανεωμένων αδειών, να ισχύει για την τριετία από 1/4/2017 έως και 31/3/2020 προκειμένου να εξασφαλιστεί η ίση μεταχείριση των δραστηριοποιουμένων επαγγελματιών λαϊκών αγορών. Άρα, να έχουν κοινό χρονικό σημείο εκκίνησης για την ανανέωση των αδειών αυτών.

Τρίτον, στο παρόν σχέδιο νόμου καθίσταται ληξιπρόθεσμη η οφειλή του ημερήσιου τέλους με την παρέλευση ενός διμήνου. Θεωρούμε ότι λόγω των δυσχερών οικονομικών συνθηκών των πολιτών και της παρατεταμένης και όχι πρόσκαιρης αδυναμίας πληρωμής, η οφειλή θα πρέπει να καθίσταται ληξιπρόθεσμη μετά το πέρας 4μήνου και όχι του 2μήνου.

Όσον αφορά το υπαίθριο εμπόριο, κάποιες βελτιωτικές προτάσεις είναι να δοθεί η δυνατότητα στους παραγωγούς του πλανόδιου υπαίθριου εμπορίου, η άσκηση της δραστηριότητάς τους να γίνεται σε όλη την επικράτεια, δηλαδή, να ισχύει ότι ισχύει και στις λαϊκές αγορές. Δηλαδή, οι παραγωγοί να μπορούν και στο υπαίθριο εμπόριο να πηγαίνουν σε όλη την επικράτεια. Να επανέλθει επίσης η δυνατότητα κατάληψης θέσης από παραγωγούς και μόνο στο δήμο που είναι να δραστηριοποιηθεί. Θα σας δώσω τις προτάσεις και γραπτώς, αλλά θέλω να κάνω και μια τοποθέτηση ακόμη κυρία Πρόεδρε. Είναι η εξής : Επειδή τις τελευταίες μέρες ξεκίνησε πάλι μια συζήτηση όσον αφορά τη δημιουργία ξανά οργανισμών λαϊκών αγορών όσον αφορά στην Περιφέρεια Κεντρικής Μακεδονίας και την Περιφέρεια Αττικής. Εμάς κύριο μέλημά μας είναι κατ’ αρχήν, η εύρυθμη λειτουργία των λαϊκών αγορών, η προστασία των καταναλωτών και η άμεση αντιμετώπιση των προβλημάτων των επαγγελματιών πολιτών λαϊκών αγορών.

Εμείς κατ’ αρχήν, είμαστε και θέλουμε να τρέξει όσο γρηγορότερα γίνεται το νομοσχέδιο αυτό, να ψηφιστεί όσο γίνεται γρηγορότερα, διότι θα δώσει λύσεις σε πάρα πολλά προβλήματα, τα οποία εδώ και ένα χρόνο τα συζητάμε και διαβουλευόμαστε, άρα, πρώτο μέλημά μας είναι να ψηφιστεί αυτός ο νόμος. Σαφώς και θέλουμε να πάρουμε μέρος και συμφωνούμε κατ’ αρχήν αν είναι επιθυμία και των ανθρώπων των λαϊκών αγορών ή του Υπουργείου να συσταθούν εκ νέου οργανισμοί λαϊκών αγορών, εφόσον δεν επιβαρύνουν τον προϋπολογισμό της Περιφέρειας, είμαστε θετικοί να το συζητήσουμε, θεωρώ όμως ότι είναι μια άλλη κουβέντα και κατ’ αρχήν εμείς είμαστε θετικοί. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Να καταθέσετε το υπόμνημα. Το λόγο έχει ο κ. Ευσταθιάδης.

ΜΙΛΤΙΑΔΗΣ ΕΥΣΤΑΘΙΑΔΗΣ (Εντεταλμένος Περιφερειακός Σύμβουλος της Περιφέρειας Αττικής): Θα προσπαθήσω να είμαι σύντομος κάνοντας μια ιεράρχηση, εφόσον ο χρόνος είναι περιορισμένος. Στο άρθρο 28 ο υπό ψήφιση νόμος λέει για τις επιτροπές λαϊκών αγορών ποιες είναι αρμόδιες για την έκδοση γνώμης για ζητήματα που αφορούν στη λειτουργία των λαϊκών αγορών και τις ατομικές διοικητικές πράξεις που εκδίδονται κατόπιν αίτησης των πολιτών, όπως η ίδρυση, η επέκταση, η κατάργηση λαϊκών αγορών, η έκδοση νέων επαγγελματικών αδειών, οι τοποθετήσεις παραγωγών, πωλητών σε λαϊκές αγορές, οι μεταβιβάσεις αδειών κ.λπ. κλπ.. Προτείνουμε λοιπόν αυτό να αλλάξει, να είναι η απόφαση για ζητήματα που αφορούν τη λειτουργία των λαϊκών αγορών, δηλαδή οι επιτροπές των λαϊκών αγορών να έχουν αποφασιστικό ρόλο και όχι γνωμοδοτικό. Αυτό θα μπορούσε να πάει παρακάτω στη έκδοση γνώμης για ίδρυση, επέκταση και κατάργηση λαϊκών αγορών, να πάει με το στοιχείο ΚΑ και μετά το ΚΒ που είναι η ενημέρωση των υπηρεσιών, η εισήγηση του φορέα λειτουργίας.

Στο άρθρο 29, η ίδρυση, μετακίνηση, επέκταση και η κατάργηση λαϊκών αγορών. Το οικείο περιφερειακό συμβούλιο ύστερα από πρόταση του οικείου δημοτικού συμβουλίου, εδώ έχουμε μια έμφαση, λέμε ύστερα από πρόταση φορέα, λειτουργίας προτείνουμε να λέγεται, τη γνώμη του δημοτικού συμβουλίου για την Περιφέρεια της Αττικής και τη μητροπολιτική ενότητα Θεσσαλονίκης, με όλα τα άλλα που λέμε από την αστυνομική αρχή τη γνώμη του δημοτικού συμβουλίου και πηγαίνει πια μετά στο περιφερειακό συμβούλιο. Στην παρ. 2 λέει επίσης, η ανωτέρω απόφαση του δημοτικού συμβουλίου κοινοποιείται στην οικεία περιφέρεια. Προτείνουμε και αυτό να αλλάξει. Προτείνουμε να λέγεται ανωτέρα απόφαση του φορέα. Επίσης, έχουμε ένα πρόβλημα στη διεύθυνση λαϊκών αγορών, όσον αφορά τη χρήση κινητών τηλεφώνων από τους επόπτες μας. Δεν υπάρχει η νομική κάλυψη ή το θεσμικό πλαίσιο ώστε να πληρώνονται αυτά τα κινητά τηλέφωνα που είναι χρήσιμα για την Υπηρεσία μας, γιατί καλύπτουν ανάγκες Υπηρεσιών ελέγχου και είναι ένα χρηματικό ποσό της τάξης των 6. 500 ευρώ το χρόνο. Απόλυτα χρειαζόμαστε την άμεση εικόνα των εποπτών, γιατί μας δίνουν αλλά και παίρνουν από την Υπηρεσία και προτείνουμε ή σας ζητούμε να μας βοηθήσετε επάνω σε αυτό το θέμα.

Επίσης, το σημαντικότερο θέμα που έχουμε να αντιμετωπίσουμε, είναι, ότι η Διεύθυνση των Λαϊκών Αγορών της Περιφέρειας Αττικής, είναι υπό-στελεχωμένη. Έχουμε 42 με 46 λαϊκές αγορές την εβδομάδα και οι υπάλληλοι μας, είναι, μόλις 69 και από αυτούς τους 69, οι 2 είναι αποσπασμένοι. Αυτό σημαίνει, ότι δεν έχουμε την δυνατότητα να ελέγχουμε τις υπάρχουσες λαϊκές αγορές σε καθημερινή βάση. Άρα, σας ζητούμε να μας υποστηρίξετε με θεσμικό πλαίσιο, έτσι ώστε να μπορέσουμε να στελεχώσουμε αυτή την Υπηρεσία με πρόσληψη μόνιμου προσωπικού, αυτό το μεγάλο και σύνθετου πρόβλημα.

Το τρίτο πρόβλημα που εμείς διακρίνουμε και θέλουμε να παίξουμε έναν ρόλο, είναι, σε ό,τι αφορά την καταπολέμηση της μαύρης εργασίας που υπάρχει στο χώρο, αλλά και τον ποιοτικότερο έλεγχο των λαϊκών αγορών σε ό,τι αφορά τα κιλά, τις ταμπέλες, σε παραπλανητικές ταμπέλες και στο παραεμπόριο που δεν έχουμε μεν την αρμοδιότητα, αλλά έχουμε συγκεκριμένα πράγματα να προτείνουμε - δεν θα ήθελα να σας κουράσω με αυτό το θέμα και θα σας καταθέσουμε γι' αυτό σχετικό υπόμνημα. Επίσης, θα ήθελα να αναφέρω ακόμη δύο τρία στοιχεία και να κλείσω με αυτά.

Από το 2015 που η Περιφέρεια Αττικής ανέλαβε την αρμοδιότητα, την εξασκεί με όσο το δυνατόν μεγαλύτερη συνεννόηση με τους συνδικαλιστικούς Φορείς που λειτουργούν στις λαϊκές αγορές, δηλαδή, τίποτε δεν κάνουμε εν κρυπτό και κανέναν δεν αιφνιδιάζουμε, όχι με την αντίληψη της συν-διοίκησης, αλλά λειτουργώντας με την αντίληψη ότι έχουμε έναν κοινό δρόμο σε συνεννόηση για την επίλυση των προβλημάτων.

Τελειώνω λέγοντας τα εξής, κυρία Πρόεδρε. Μετά από 32 χρόνια έχουμε κάνει δύο διαγωνισμούς μηχανοργάνωσης για να γίνει η εκκαθάριση των μητρώων, γιατί δεν είχε γίνει ποτέ εκκαθάριση των μητρώων. Μετά από 32 χρόνια η Διεύθυνση Λαϊκών Αγορών έχει νομική υποστήριξη και σας ζητάμε απόλυτα να μας στηρίξετε και θεσμικά, ώστε να μας κατοχυρώσετε σε αρκετά ζητήματα τα οποία θα σας καταθέσω, όπως είπα, με υπόμνημα. Σας ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε πολύ. Το λόγο έχει ο κ. Μπουρίκος.

ΔΗΜΗΤΡΙΟΣ ΜΠΟΥΡΙΚΟΣ (Εκπρόσωπος Ειδικής Γραμματείας Κοινωνικής Ένταξης των Ρομά και Αναπληρωτής Προϊστάμενος Τμήματος Σχεδιασμού, Συντονισμού και Παρακολούθησης των Πολιτικών): Σας ευχαριστώ πολύ, κυρία Πρόεδρε. Θα ήθελα να σας μεταφέρω τις ευχαριστίες της Ειδικής Γραμματέως της κυρίας Αικατερίνης Γιάνσου, για την πρόσκληση, αλλά, δυστυχώς, ένα πρόβλημα υγείας δεν της επιτρέπει σήμερα να βρίσκεται στη συνεδρίαση. Η Ειδική Γραμματεία Κοινωνικής Ένταξης των Ρομά, έχοντας θεσμική ζωή μόλις 10 μηνών, είναι υπεύθυνη για την εθνική στρατηγική κοινωνικής ένταξης των Ρομά και βασικό στοιχείο της, είναι, η προώθηση στην απασχόληση και η απασχόληση, τόσο ως αυτοτελές δικαίωμα, ως μια ευταξία, όσο και ως εργαλείο κοινωνικής ένταξης.

Χωρίς να θέλω να καταχραστώ τον χρόνο που έχω στη διάθεσή μου, θα ήθελα να σας πω το εξής. Γιατί είναι σημαντική η πρόσβαση των Ρομά σε τέτοιες αγορές σαν αυτές που συζητάτε σήμερα στο Κοινοβούλιο; Είναι κυρίως γιατί απαιτούν μικρό κεφάλαιο κίνησης και άρα, είναι ευνοϊκές κυρίως για τα φτωχότερα εισοδηματικά στρώματα. Δεύτερον, σε ό,τι αφορά ομάδες που βιώνουν πολλαπλές διακρίσεις στην αγορά εργασίας, όπως είναι και η κοινότητα των Ρομά στη χώρα μας.

Επομένως, αγορές που συνιστώνται για δημόσιους σκοπούς, όπως είναι αυτές του νομοσχεδίου, έχουν πραγματικά να συνεισφέρουν κοινωνική ένταξη. Η εισοδηματική φτώχεια στην κοινότητα των Ρομά ξεπερνάει το 80% - 90%, όταν στο γενικό πληθυσμό είναι 25%. Επίσης, υπάρχει μεγάλο ζήτημα με την παράτυπη απασχόληση, επομένως τίθεται το θέμα ποια εργαλεία μπορεί να έχει η πολιτεία προκειμένου να ευνοήσει την μεταφορά από την παράτυπη στη νόμιμη απασχόληση. Επίσης, ο αποκλεισμός της κοινότητας των Ρομά από την νόμιμη αγορά εργασίας έχει ποσοτικοποιηθεί και έχει προσεγγιστεί σε κάποια κράτη μέλη. Θα έλεγε κανείς, ότι αναλογικά στοιχίζει και στην Ελλάδα πάρα πολλά εκατομμύρια ευρώ.

Το δεύτερο σημείο που θέλουμε να θίξουμε, είναι από τις προβλεπόμενες διατάξεις, το πως αυτές βοηθούν την προσβασιμότητα της κοινότητας των Ρομά στην απασχόληση. Βοηθούν τόσο με την μοριοδότηση όσον αφορά την χορήγηση άδειας ή ακόμη και την τοποθέτηση εντός των λαϊκών αγορών, την μοριοδότηση για το πλανόδιο εμπόριο, καθώς και τη δυνατότητα συνδιοργάνωσης συγκεκριμένων κυριακάτικων αγορών.

Είναι μια καινοτομία του συγκεκριμένου σχεδίου νόμου, το γεγονός ότι κάποιες θετικές διακρίσεις συνδέονται τόσο με την επιλεξιμότητα ωφελουμένων από το κοινωνικό εισόδημα αλληλεγγύης, όπως και η συμμετοχή τους σε τυχόν άλλου είδους κοινωνικά προγράμματα ένταξης, κατάρτισης, δεύτερης ευκαιρίας. Άλλο χρήσιμο στοιχείο που έχει ιδιαίτερη επίπτωση και την κοινότητα των Ρομά, είναι το γεγονός των κυρώσεων και των προστίμων. Θεωρούμε, ότι οι προβλέψεις κινούνται προς την αναλογικότερη εφαρμογή και ως εκ τούτου ενσωματώνει την κοινωνική διάσταση.

Τέλος, πολύ θετική είναι και η διάταξη του εξορθολογισμού της μεταρρύθμισης των ήδη επιβληθέντων προστίμων, που δύναται να σπάσει ένα φαύλο κύκλο όσον αφορά τη συγκεκριμένη ομάδα. Συνολικά, θεωρούμε ότι οι συγκεκριμένες προβλέψεις βρίσκονται στη σωστή κατεύθυνση όσον αφορά την υποστήριξη της προώθησης στην απασχόληση, ειδικά για αυτές τις αγορές και ειδικά για την κοινωνική ομάδα των Ρομά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μίχαλος.

ΚΩΝΣΤΑΝΤΙΝΟΣ ΜΙΧΑΛΟΣ (Πρόεδρος της Κεντρικής Ένωσης Επιμελητηρίων Ελλάδος (ΚΕΕΕ)): Θα καταθέσω αναλυτικό υπόμνημα στην Επιτροπή σας, αλλά θα ήθελα να πω ότι σε γενικές γραμμές το νομοσχέδιο κινείται προς την σωστή κατεύθυνση. Ειδικότερα, επιλέγω κάποια σημεία τα οποία θα ήθελαν να ακουστούν.

Στο άρθρο 61, που αφορά τους ορισμούς, να προστεθεί η παράγραφος δ,΄ που να λέει ότι «ως αυτοτέλεια των επιμελητηρίων ορίζεται η δυνατότητα των οργάνων διοίκησης, το να αποφασίζουν για κάθε θέμα που σχετίζεται με την εκπλήρωση των σκοπών και των αρμοδιοτήτων τους, τα πλαίσια του εγκεκριμένου προϋπολογισμού των, δεδομένου ότι αυτά δεν αποτελούν φορείς της γενικής κυβέρνησης και δεν επιχορηγούνται ούτε για λειτουργικές δαπάνες από τον κρατικό προϋπολογισμό».

Στο άρθρο 65, επίσης, τη στιγμή που δεν ανήκουμε στη γενική κυβέρνηση και αυτό αναγνωρίζεται, να αναδιατυπωθεί το εδάφιο ε΄ της παραγράφου 2 με το «τηρούν, λειτουργούν και υποστηρίζουν το ΓΕΜΗ για τις επιχειρήσεις, οι οποίες έχουν έδρα στην χωρική ενότητα αρμοδιότητάς τους και συγκεκριμένα προβαίνουν στις αναγκαίες ενέργειες για την εύρυθμη λειτουργία της υπηρεσίας ΓΕΜΗ και της υπηρεσίας μιας στάσης».

Επίσης, στο άρθρο 65, παράγραφος 3, εδάφιο β΄, προτείνεται να αναδιατυπωθεί και να συμπληρωθεί ως εξής: «την προαγωγή, υποστήριξη και ανάπτυξη των επιχειρηματικών δραστηριοτήτων και κυρίως, της καινοτομίας και εξωστρέφειας».

Στο άρθρο 73, που αναφέρεται στην σταυροδοσία για τις επιμελητηριακές εκλογές, προτείνεται να αντικατασταθεί ως εξής: «οι εκλογείς μπορούν να εκφράζουν την προτίμησή τους μεταξύ των υποψηφίων του κάθε τμήματος, με σταυρούς προτίμησης 3 κατά ανώτατο όριο», είναι αυτό που ισχύει και σήμερα. Επίσης, «ψηφοδέλτιο συνδυασμού με περισσότερους σταυρούς προτίμησης από τους ανωτέρω, είναι έγκυρο, χωρίς όμως να λαμβάνεται υπόψη κανένας σταυρός προτίμησης και προσμετράται υπέρ του συνδυασμού. Ψηφοδέλτιο χωρίς κανένα σταυρό προτίμησης, προσμετράται επίσης υπέρ του συνδυασμού».

Στο άρθρο 76 προτείνεται οι παράγραφοι 1 και 2 να αντικατασταθούν ως εξής: Το 1. «Τα οδοιπορικά έξοδα και η ημερήσια αποζημίωση των μετακινούμενων μελών του Δ.Σ. και της Διοικητικής Επιτροπής ως και των μελών των υπαλλήλων του Επιμελητηρίου και των λοιπών εντολοδόχων τρίτων καθορίζονται με απόφαση του Δ.Σ. του οικείου Επιμελητηρίου κατά παρέκκλιση των κειμένων διατάξεων».

Στο άρθρο 80. Προτείνεται η παράγραφος 3 να διατυπωθεί ως εξής: «Μετατάξεις και αποσπάσεις υπαλλήλων φορέων της Γενικής Κυβέρνησης σε Επιμελητήρια και αποσπάσεις υπαλλήλων των Επιμελητηρίων σε φορείς της Γενικής Κυβέρνησης, που γίνονται σύμφωνα με το ν. 4440/2016. Απαγορεύονται οι μετατάξεις υπαλλήλων των Επιμελητηρίων σε φορείς Γενικής Κυβέρνησης και η απόσπαση των υπαλλήλων των Επιμελητηρίων σε φορείς της Γενικής Κυβέρνησης γίνεται μετά την σύμφωνη γνώμη του Δ.Σ. του Επιμελητηρίου και η καταβολή των αποδοχών των αποσπασμένων σε φορείς της Γενικής Κυβέρνησης υπαλλήλων των Επιμελητηρίων διενεργείται από τον φορέα που αποσπώνται».

Στο άρθρο 84. Προτείνεται η παράγραφος 1 να αναδιατυπωθεί ως εξής: « Ο Πρόεδρος της Κεντρικής Ένωσης Επιμελητηρίων και τα λοιπά μέλη εκλέγονται μεταξύ των μελών της Γενικής Συνέλευσης και η ψηφοφορία για την ανάδειξη αυτών γίνεται μέσα στο α΄ τρίμηνο κάθε τέταρτου έτους και μετά από τις επιμέρους επιμελητηριακές τις εκλογές».

Στο άρθρο 96, μετά την παράγραφο 9, προτείνεται να προστεθεί το εξής εδάφιο: «Μεταβατικά και μέχρι την πλήρωση των κενών και προσωποπαγών θέσεων των Επιμελητηρίων οι οργανικές των μονάδες αυτών, μπορούν να επικουρούνται από προσωπικό των εταιρειών μη κερδοσκοπικού χαρακτήρα που έχουν συστήσει τα Επιμελητήρια αποκλειστικά και μόνο στην περίπτωση που η διοικητική επιτροπή του Επιμελητηρίου διαπιστώσει τεκμηριωμένα την αντικειμενική αδυναμία των οικείων οργανικών μονάδων στην παροχή ορισμένων υπηρεσιών στα μέλη του ή στην εκπλήρωση του σκοπού και των αρμοδιοτήτων του Επιμελητηρίου».

Τέλος, στο άρθρο 97, κυρία Πρόεδρε, το εδάφιο 2 να αναδιατυπωθεί ως εξής: «Οι αποζημιώσεις που καταβλήθηκαν ή καταβάλλονται στις εκλογικές επιτροπές και στο βοηθητικό προσωπικό αυτών απαλλάσσονται από κάθε φόρο, τέλους ή κάθε άλλη επιβάρυνση σύμφωνα με την παράγραφο 3 του άρθρου 108 του π.δ. 26/2012. Αναφορικά με το Φ.Π.Α εφαρμόζονται οι διατάξεις του ν. 2859/2000». Σας ευχαριστώ πολύ, για την ανοχή σας, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εμείς ευχαριστούμε. Το λόγο έχει ο κ. Βερνίκος.

ΓΕΩΡΓΙΟΣ ΒΕΡΝΙΚΟΣ (Πρόεδρος της Οικονομικής και Κοινωνικής Επιτροπής (ΟΚΕ)): Κυρία Πρόεδρε, κύριοι Υπουργοί, η ΟΚΕ αποφάσισε να γνωμοδοτήσει επί του συγκεκριμένου νομοσχεδίου και σύστησε συγκεκριμένη επιτροπή εργασίας, τη δε γνώμη μας, θα σας την καταθέσω για τα Πρακτικά. Θέλω, όμως, να επισημάνω ότι είναι κρίμα, πράγματι ένα νομοσχέδιο το οποίο γενικά κινείται προς τη σωστή κατεύθυνση για μια άλλη φορά, το Υπουργείο να μη σεβαστεί το άρθρο του συντάγματος που απαιτεί να στέλνεται στην ΟΚΕ το συγκεκριμένο νομοσχέδιο. Παρά τις επανειλημμένες προτροπές και του Προέδρου της Βουλής και όλων των κομμάτων να γίνεται σεβαστός ο κοινωνικός διάλογος, εξακολουθούν και υπάρχουν υπουργεία που θα έλεγα, με μια υπεροψία θέλουν να κάνουν αυτοί και αντικαθιστούν την έννοια του κοινωνικού και οργανωμένου και υπεύθυνου κοινωνικού διαλόγου.

Η ΟΚΕ βασικά απευθύνεται στη Βουλή και κάνω έκκληση για άλλη μια φορά στους Βουλευτές που παρευρίσκονται εδώ, να παροτρύνουν την κυβέρνηση και τα υπουργεία να σέβονται τον κοινωνικό διάλογο. Το σύνταγμα το προβλέπει, η νομοθεσία το προβλέπει, δεν υπάρχει, βέβαια, ποινή σε περίπτωση που δεν το κάνουν, οπότε και οι Νομικοί Σύμβουλοι σχετικά «κρύβονται» πίσω από αυτό και σου λέει, «από τη στιγμή που δεν έχω ποινή εάν δεν στο κάνω, λίγο-πολύ «υπερπηδώ» την έννοια του κοινωνικού διαλόγου». Αλλά, είναι γνωστό ότι η χώρα βρίσκεται σε δύσκολη κατάσταση, βρίσκεται μέσα σε ένα ασφυκτικό κλοιό που ο κοινωνικός διάλογος έχει υποτιμηθεί, είναι ευκαιρία κάθε στιγμή, να το επισημαίνουμε. Το συγκεκριμένο νομοσχέδιο, θα μπορούσε να ήταν σε πολλές λεπτομέρειες και πολύ καλύτερο και θα μπορούσε να υπήρχε πολύ μεγαλύτερη αίσθηση, ότι δεν δημιουργείται αυτή η σχέση των «πελατειακών σχέσεων» αλλά γίνατε ένας πραγματικά υπεύθυνος κοινωνικός διάλογος. Δεν θα σας κουράσω με λεπτομέρειες, τις παρατηρήσεις θα τις καταθέσω και πάλι ζητώ από τους Βουλευτές σας να στηρίζουν τον κοινωνικό διάλογο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε και για τις προτάσεις, αλλά και για τον χρόνο. Το λόγο έχει ο κ. Μόσχος.

ΠΑΝΤΕΛΗΣ ΜΟΣΧΟΣ (Πρόεδρος της Πανελλαδικής Ομοσπονδίας Συλλόγων Παραγωγών Αγροτικών Προϊόντων Πωλητών Λαϊκών Αγορών): Καταρχάς, ευχαριστούμε για την πρόσκληση. Ως πρώτο ζητούμενο σε αυτό το καινούργιο νομοσχέδιο θα βάλουμε κάτι που δεν είναι μέσα. Είναι οι Οργανισμοί Λαϊκών Αγορών Αττικής και Θεσσαλονίκης, αλλά και οι Οργανισμοί Λαϊκών Αγορών σε όλη τη χώρα. Αυτό είναι ένα αίτημα όλων των ομοσπονδιών και όλων των φορέων λειτουργίας των λαϊκών αγορών και είναι απαραίτητο λόγω του μεγάλου όγκου εργασίας που υπάρχει στις Περιφέρειες. Ακούστηκε και από τους δύο εκπροσώπους και από την Περιφέρεια Μακεδονίας, αλλά και από την Περιφέρεια Αττικής ότι υπάρχει μεγάλος όγκος, ειδικά στην Αττική υπάρχουν 20.000 πωλητές, παραγωγοί και επαγγελματίες με καθημερινά προβλήματα υπάρχει μια δυσλειτουργία των Επιτροπών Λαϊκών Αγορών με το Περιφερειακό Συμβούλιο.

Υπάρχουν πάρα πολλά ζητήματα που μπορούν να λυθούν προς όφελος και των καταναλωτών και των πολιτών και της ελληνικής οικονομίας. Δεν επιφέρει στον κρατικό προϋπολογισμό κανένα έξοδο, αντιθέτως επιφέρει έσοδα. Τουλάχιστον δυόμισι εκατομμύρια θα εξοικονομούνται, γιατί τα έξοδα των λαϊκών αγορών είναι από το εισπραττόμενο δικαίωμα που πληρώνουν παραγωγοί και επαγγελματίες και μπορώ να σας πω ότι υπάρχει και ένα περίσσευμα, στην Αττική γύρω στα 16 εκατ. με 18 εκατ. και στη Θεσσαλονίκη, απ' ό,τι λένε οι συνάδελφοι, γύρω στα 8 εκατ.. Έχουμε ένα πρόβλημα με το ημερήσιο ανταποδοτικό δικαίωμα που ο καινούργιος νόμος αναφέρει για τους παραγωγούς ότι θα το πληρώνουν με το μήνα, ενώ 70 χρόνια από την ίδρυση των λαϊκών αγορών πληρώνεται με την ημέρα προσέλευσης που πηγαίνει ο παραγωγός.

Επίσης, θέλω να αναφερθώ στο άρθρο 29, για τη μετακίνηση, επέκταση, κατάργηση των λαϊκών αγορών, στο οποίο αναφέρθηκαν και οι δύο εκπρόσωποι των Περιφερειών, ότι πρέπει να είναι μετά από γνώμη των Δημοτικών Συμβουλίων και απόφαση της Επιτροπής Λαϊκών Αγορών του Οργανισμού. Ένα σοβαρό θέμα είναι το ημερήσιο τέλος και ανταποδοτικό. Ενώ ο νόμος αναφέρει ότι είναι ανταποδοτικό, τα τελευταία δεκαπέντε χρόνια είτε οι Οργανισμοί αυτοί ήταν στο Υπουργείο, είτε οι Οργανισμοί μεταφέρθηκαν στην Περιφέρεια, παραμένουν λιμνάζοντα τα χρήματα, χωρίς να ανταποδίδονται στους πωλητές είτε μέσω της διαφήμισης, είτε μέσα από τις διαγραμμίσεις, από τα απορρίμματα που μαζεύουμε, από τη φύλαξη των χώρων λειτουργίας και τον εκσυγχρονισμό. Δυστυχώς, η γραφειοκρατία δεν επιτρέπει να υπάρχουν τα απαραίτητα για να μπορεί να λειτουργεί η διοίκηση και η Επιτροπή και γι' αυτό δημιουργούνται πάρα πολλά προβλήματα.

Εδώ θέλω να κάνω μια παρένθεση. Επειδή υπάρχουν χρήματα για να μπορούν να ανταποδίδονται, κάθε τρία χρόνια, όταν τα χρήματα αυτά δεν έχουν ξοδευτεί για την ανταποδοτικότητα των λαϊκών αγορών, να επιστρέφουν στους πωλητές. Όχι ότι το θέλουμε, αλλά χρειάζεται για να μπορούν οι Οργανισμοί ή οι Περιφέρειες να ξοδεύουν τα χρήματα αυτά. Ένα άλλο σημαντικό ζήτημα είναι η χορήγηση των θέσεων. Για τον παραγωγό το θέμα δεν είναι να πάει στη λαϊκή. Η άδεια της λαϊκής δίνεται όταν τη ζητήσει ο παραγωγός, ειδικά στο Λεκανοπέδιο της Αττικής αλλά και στην επαρχία. Το θέμα, όμως, είναι να υπάρχει η χορήγηση των θέσεων, δηλαδή, να δίνονται στους παραγωγούς οριστικές και όχι προσωρινές θέσεις. Στο καινούργιο νομοσχέδιο αναφέρει ότι θα δίνονται προσωρινές οι θέσεις αυτές που μένουν κενές. Είναι κάτι που δεν είναι σωστό, παραγωγοί από τρία έως δέκα χρόνια να βάζουν σε μια θέση. Πρέπει να παίρνουν οριστική τη θέση και να μην έρθουν καινούργιοι επαγγελματίες μετά από ένα χρόνο να πάρουν τις θέσεις. Αυτοί οι καινούργιοι που θα έρθουν μετά, οι οποίοι είναι ευπρόσδεκτοι, μπορούν να πάρουν κάποιες άλλες θέσεις που θα είναι στο υπόλοιπο της αγοράς. Επίσης, πρέπει οπωσδήποτε να σχηματιστούν επιτροπές χορήγησης θέσεων με τη συμμετοχή εκπροσώπων των παραγωγών και των επαγγελματιών είτε στις Περιφέρειες, είτε στους Δήμους, είτε οπουδήποτε χρειάζεται.

Υπάρχει ένα άρθρο που αναφέρεται στην ενίσχυση των ευπαθών ομάδων μέσα από τα χρήματα που πληρώνουν οι παραγωγοί και οι επαγγελματίες στις λαϊκές αγορές, που αναφέρει ότι το 25% από τα χρήματα αυτά -κάτι που έκανε εδώ η Περιφέρεια Αττικής σε συνεργασία με τις δύο Ομοσπονδίες- να δίνονται αυτά τα χρήματα υπό μορφή κουπονιών σε άπορες οικογένειες. Φέτος είναι να δοθούν σε πολύτεκνους. Εμείς ζητάμε εδώ να μπορεί και ένα 25% από το αποθεματικό, δηλαδή, εκτός από αυτά τα χρήματα να μπορεί και από το αποθεματικό, το οποίο είναι 18 εκατ. να παρθεί ένα μεγάλο ποσό και να δοθεί σε αυτές τις περιπτώσεις. Επίσης, να αναφερθεί στο νόμο ότι πρέπει να προπληρώνονται αυτά τα χρήματα στις Ομοσπονδίες, για να μπορούμε να εξοφλούμε τα κουπόνια, γιατί υπάρχει μεγάλο ζήτημα με την εξόφληση των κουπονιών.

Επιπλέον, πρέπει να μειωθούν τα πρόστιμα στο 1/3, γιατί είναι υπέρογκα και μάλιστα στην εποχή μνημονίων που είμαστε, σε μια εποχή συρρίκνωσης των χρημάτων, τα 300 €, τα 500 €, τα 1000 € και τα 2000 € είναι τεράστια ποσά για έναν λαϊκατζή που βγάζει 20 €, 30€ και 50 €.

Στο άρθρο 36 παρ. 8, είναι κάποια ποσά υπέρ των ομοσπονδιών, που θέλουμε να παραμείνουν, όπως ήταν στο ν.4764, ώστε να ελέγχονται και να γίνεται μια σωστή ανακατανομή, γιατί έτσι όπως μπαίνει στον καινούργιο νόμο θα δημιουργήσει πρόβλημα και στις ομοσπονδίες, αλλά και γενικότερα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Πατούλης.

ΓΕΩΡΓΙΟΣ ΠΑΤΟΥΛΗΣ (Πρόεδρος της Κεντρικής Ένωσης Δήμων Ελλάδος – ΚΕΔΕ): Κυρία Πρόεδρε, κυρίες και κύριοι βουλευτές, η Κεντρική Ένωση Δήμων Ελλάδος έχει εκφράσει με απόφαση του Δ.Σ. αντιρρήσεις επί συγκεκριμένων άρθρων του νομοσχεδίου από το Φεβρουάριο του 2017, όταν στα πλαίσια της διαβούλευσης, που μας έχει κοινοποιηθεί αντίστοιχο σχέδιο, είδαμε ότι δεν έγινε δεκτή καμία εκ των προτάσεών μας.

Παρουσιάζετε ένα σχέδιο, που χαρίζει στην Ελλάδα μια μοναδική πρωτοτυπία - και είναι καλό να το πούμε σήμερα σ' αυτή την αίθουσα - το να μην αποτελεί αρμοδιότητα του δήμου η δραστηριότητα του υπαίθριου εμπορίου. Σε καμία άλλη ευρωπαϊκή χώρα η υπόθεση του υπαίθριου εμπορίου εκφεύγει των αρμοδιοτήτων του τοπικού δήμου και εκτείνεται σε επίπεδο Περιφέρειας ή του Υπουργείου Ανάπτυξης, όπως παλαιότερα. Δυστυχώς, για μια ακόμη φορά, η έννοια της αποκέντρωσης για μας αποδεικνύεται εχθρική λογική της γραφειοκρατίας του κεντρικού κράτους.

Κατά την άποψή μας, ο δήμος - και αυτή είναι άποψη όλων των δήμων της Ευρώπης - είναι θεσμός του κράτους, που πρέπει να έχει την αρμοδιότητα για τη διαχείριση κάθε τοπικού ζητήματος. Για μας δεν είναι υπέρ-τοπική έννοια αυτό που εξετάζουμε σήμερα, αλλά τοπικής ευθύνης και βεβαίως η αρμοδιότητα για τη λειτουργία των λαϊκών αγορών και του υπαίθριου εμπορίου, στάσιμου και πλανόδιου, ανήκει εκεί. Ενώ κάθε δήμος αναλαμβάνει στην ουσία όλο το κόστος λειτουργίας της λαϊκής αγοράς, με σπουδαιότερο την τεράστια δαπάνη, που αφορά τον καθαρισμό, την αποκομιδή των απορριμμάτων στην πράξη και όλων των άλλων λειτουργιών, με το νομοσχέδιο αυτό αποδυναμώνεται ο ρόλος μας πλήρως, ιδιαίτερα στις περιφέρειες Αττικής και Θεσσαλονίκης.

Ειδικότερα, το άρθρο 8 αναφέρεται στην αρμόδια Αρχή Έκδοσης Αδειών Παραγωγών Πωλητών, δηλαδή για το 70% περίπου των λαϊκών αγορών της χώρας οι δήμοι, ως κατεξοχήν αρμόδιοι τοπικοί φορείς, δεν έχουν ουδεμία αποφασιστική αρμοδιότητα, γεγονός που θεωρούμε παράλογο, όχι μόνο εμείς.

Εν κατακλείδι, μέχρι το άρθρο 25 του σχεδίου νόμου, ο ρόλος των δήμων στις ανωτέρω περιφέρειες της χώρας είναι εντελώς διακοσμητικός, κατά παράβαση κάθε έννοιας της προστατευόμενης συνταγματικής αρχής της εγγύτητας. Προφανώς, η ΚΕΔΕ διαφωνεί πλήρως με αυτό το συγκεντρωτικό πνεύμα, βάζοντας πάντα πάνω τις αυτοδιοικητικές διατάξεις, σε σχέση με τον Α΄ βαθμό αυτοδιοίκησης.

Όσον αφορά στα άρθρα 20 και 22, που αναφέρονται στις άδειες πωλητών υπαίθριου εμπορίου και στη θεώρηση αυτών, προτείνουμε η πλήρης αρμοδιότητα, τόσο για την αδειοδότηση του πλανόδιου εμπορίου, όσο και του στάσιμου, να περιέλθει στους δήμους. Βεβαίως, τούτο να γίνεται υπό τη συνδρομή αντικειμενικών κριτηρίων.

Όσον αφορά στον έλεγχο των λαϊκών αγορών, άρθρο 27 και άρθρο 28, σχετικά με τη σύσταση των επιτροπών λαϊκών αγορών και του Κεντρικού Συντονιστικού Οργάνου Λαϊκών Αγορών, η ΚΕΔΕ εκφράζει την πλήρη αντίθεσή της με τις ανωτέρων διατάξεις, που αποκόπτουν τελείως τους δήμους της Περιφέρειας Αττικής και της Μητροπολιτικής Ενότητας Θεσσαλονίκης, ως προς τις αρμοδιότητές τους στις λαϊκές αγορές.

Επί του άρθρου 29, που αναφέρεται στην ίδρυση, μεταφορά, επέκταση και κατάργηση των λαϊκών αγορών. Είναι αλήθεια ότι οι περιφέρειες, που πρέπει να έχουν αναπτυξιακούς σκοπούς μετατρέπονται τώρα και σε διαχειριστές εντελώς τοπικών ζητημάτων. Κύριε Υπουργέ, ζητούμε την τροποποίηση αυτού το άρθρου, έτσι ώστε ο ρόλος των δήμων στα ζητήματα της ίδρυσης, μεταφοράς, επέκτασης ή κατάργησης των λαϊκών αγορών πανελλαδικά να είναι αποφασιστικός.

Όσον αφορά στο άρθρο 36, με το οποίο καθορίζεται το ημερήσιο τέλος των λαϊκών αγορών, παρακάμπτεται κατ' ουσία η αρμοδιότητα του δήμου, ιδίως στις λαϊκές αγορές, που λειτουργούν στην Αττική και τη Θεσσαλονίκη, αφού το ημερήσιο τέλος καθορίζεται με αποφάσεις των περιφερειακών συμβουλίων. Αυτό, δεν μπορούμε να το καταλάβουμε. Είναι σαφής, για μια ακόμη φορά, ότι η πρόθεση του σημερινού νομοσχεδίου είναι ο πρώτος βαθμός της τοπικής αυτοδιοίκησης και ιδιαίτερα στα μεγάλα κέντρα της Αττικής και της Θεσσαλονίκης να μπαίνει σε δεύτερη διαδικασία.

Όσον αφορά στο άρθρο 37 που αφορά στις αγορές καταναλωτών, ο λόγος της πρότασής μας αυτής – και θα καταθέσουμε τις προτάσεις μας εκ νέου - είναι ότι ο δήμος είναι αρμόδιος για την παραχώρηση των χώρων, αλλά και για την μεγαλύτερη προστασία των κατοίκων δημοτών, αφού θεσμικά παρέχει μεγαλύτερα εχέγγυα από την κρίση φορέων πολιτών, οι οποίοι στερούνται θεσμικά οποιασδήποτε ευθύνης.

Όσον αφορά στο άρθρο 38 που αφορά στις υπαίθριες οργανωμένες αγορές, είναι μια σοβαρή δραστηριότητα που αφορά αποκλειστικά τη δημοτική λειτουργία, όπως οι κυριακάτικες αγορές παλαιοπωλών, αγορές βιβλίων, αγορές συλλεκτών, κυριακάτικες παραδοσιακές αγορές, απονέμονται στον Περιφερειάρχη, με αποφάσεις του οποίου καθορίζονται οι αγορές αυτές. Μια καθαρά, δηλαδή, τοπική υπόθεση, που αφορά στην τοπική κοινωνία και την τοπική κοινωνική και πολιτιστική ανάπτυξη, αφαιρείται από τους δήμους και για τις κυριακάτικες αυτές αγορές απαιτείται απόφαση του Περιφερειακού Συμβουλίου.

Θεωρούμε ότι θα πρέπει να ληφθούν υπόψη αυτά τα οποία θα καταθέσουμε, προφανώς, στη διαβούλευσή σας κι ελπίζουμε να ληφθούν υπόψη όλα αυτά για τα οποία έχουν παρθεί ομόφωνες αποφάσεις από το Δ.Σ. της ΚΕΔΕ. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε κι εμείς. Το λόγο έχει ο κ. Ρούσσος.

ΣΥΜΕΩΝ ΡΟΥΣΣΟΣ (Δήμαρχος Χαλανδρίου): Ευχαριστούμε για την πρόσκληση. Επί του άρθρου 37 θα τοποθετηθεί η Αντιδήμαρχος Οικονομικών, κυρία Χριστούλη.

ΕΛΕΝΑ ΧΡΙΣΤΟΥΛΗ (Αντιδήμαρχος Οικονομικών, Διοίκησης και Κοινωνικής Πολιτικής Δήμου Χαλανδρίου): Καλησπέρα κι από εμένα. Εισηγητικά γι' αυτό το άρθρο θέλω να πω ότι προσπαθεί να αποτυπώσει μια πραγματικότητα που γέννησε η οικονομική κρίση των τελευταίων χρόνων. Άτυπες συλλογικότητες με ευαισθησίες και περισσή ενεργητικότητα δημιούργησαν μια νέα μορφή αγορών τη λεγόμενη «χωρίς μεσάζοντες», αγορές προώθησης φτηνών προϊόντων από τους παραγωγούς και τους μικρούς μεταποιητές που στοχεύουν και στην αλληλεγγύη σε τμήματα συμπολιτών μας με μεγάλες ανάγκες. Οι ρυθμίσεις του άρθρου προσπαθούν να κωδικοποιήσουν τη διεξαγωγή αυτών των αγορών ρυθμίζοντας τις προϋποθέσεις και τους όρους. Θα διεξάγονται, πλέον, με νομική υπόσταση και δεν στοχεύουν και στο κέρδος. Πιστεύουμε ότι με την άδεια του Δημάρχου ή της Περιφέρειας μπορούν να οριστούν οι ανοιχτοί και κλειστοί χώροι που οι ίδιες οι συλλογικότητες θα περιγράψουν στους κανονισμούς τους.

Τη άδεια διεξαγωγής, ανά περίπτωση, προτιμήθηκε από την μεριά μας - και κάνουμε παρέμβαση στα άρθρα που θα σας πω παρακάτω - να την παρέχει ο Δήμαρχος, δεδομένου ότι πρακτικά αυτή δεν μπορεί να παρέχεται από το Δημοτικό Συμβούλιο, λαμβανομένου υπόψη ότι αναφερόμαστε σε συλλογικότητες εθελοντών και όχι σε εμπορικές εταιρείες με επαγγελματίες συνεργάτες. Η προετοιμασία και η οριστικοποίηση της διεξαγωγής κάθε αγοράς απαιτεί μεγάλους χρόνους και δεν προλαβαίνουμε τα Δημοτικά Συμβούλια. Η έγκριση του Δημοτικού Συμβουλίου είναι μια αρκετά γραφειοκρατική διαδικασία και δεν βοηθά σε τέτοιου είδους περιπτώσεις. Στην περίπτωση αναιτιολόγητης άρνησης του Δημάρχου υπάρχει πάντα η δυνατότητα να προσφύγει η συλλογικότητα στο Δημοτικό Συμβούλιο και να εισάγει το θέμα εκτός της ημερήσιας διάταξης, με τη διαδικασία που περιγράφει ο ίδιος ο Καλλικράτης. Θα σας καταθέσουμε και υπόμνημα με τις προτάσεις μας.

Θέλουμε να πούμε ότι στο άρθρο 1 αφαιρούμε «ότι γίνεται με απόφαση του Δημοτικού Συμβουλίου» και προσθέτουμε «καθώς, επίσης, να επιτρέπεται και η είσοδος των μικρών παραγωγών και μεταποιητών». Στην παρακάτω παράγραφο στο άρθρο 1, επίσης, προσθέτουμε «στα όρια των δήμων και των δημοτικών διαμερισμάτων».

Στο άρθρο 2, στην παράγραφο 2, «για τη διενέργεια των αγορών του παρόντος οι δήμοι ή οι περιφέρειες εγκρίνουν την διοργάνωση των αγορών», να δίνεται, δηλαδή, η δυνατότητα και στις περιφέρειες. Στην ίδια παράγραφο, στο σημείο Γ΄, έχουμε μια παρέμβαση, αλλάζουμε το τελευταίο κομμάτι που λέει «οι ανωτέρω φορείς υποχρεούνται σε ετήσια βάση σε δημόσιο, με κάθε πρόσφορο μέσο, απολογισμό, δημοσιοποίηση στον τύπο ή στα μέσα κοινωνικής δικτύωσης, με τις αλληλέγγυες δράσεις τους και τους ωφελούμενους από αυτές, με δεδομένη την απαραίτητη προστασία των προσωπικών δεδομένων.

Οι πωλητές συνεισφέρουν αναλογικά στα εκάστοτε έξοδα της διοργάνωσης, ενώ περαιτέρω δύνανται να προσφέρουν και δωρεάν για την κάλυψη των καταστατικών αλληλέγγυων σκοπών του συλλογικού φορέα. Επίσης στην παράγραφο 4 του άρθρου 97 έχουμε μια αλλαγή , και γράφουμε ότι η χωροθέτηση των αγορών, μπορεί να γίνει είτε σε κλειστούς χώρους προαύλια σχολείων, ή άλλοι κλειστοί δημοτικοί χώροι λαμβάνοντας τις απαραίτητες εγκρίσεις των αρμόδιων φορέων που απαιτείται, είτε σε ανοιχτούς χώρους που προσφέρονται για τέτοια χρήση. Στην παράγραφο 5 προσθέτουμε, ότι ο συλλογικός φορέας Πολιτών υποβάλλει στο δήμο στον οποίο βρίσκεται η έδρα δέκα μέρες, πριν από την ημερομηνία διεξαγωγής της αγοράς, σχετική αίτηση άδειας μαζί με το καταστατικό του, τα στοιχεία επικοινωνίας, τουλάχιστον δύο μελών.

Ο κανονισμός λειτουργίας περιλαμβάνει κατ' ελάχιστον το χώρο διεξαγωγής της κατηγορίας και τα πωλούμενα προϊόντα, τον μέγιστο αριθμό πολιτών, το ωράριο τη διαδικασία καθαριότητας του χώρου μετά το τέλος της αγοράς, καθώς και τον όρο, όπου κάθε πωλητής στερείται του δικαιώματος συμμετοχής σε περίπτωση παράβασης του κανονισμού λειτουργίας. Με απόφαση του δημάρχου εγκρίνεται υποχρεωτικά η διενέργεια της αγοράς από το φορέα, εφόσον η πρόταση του πληροί τις προϋποθέσεις και τους όρους του παρόντος άρθρου. Μόνο κατ' εξαίρεση, μπορεί ο δήμαρχος να απορρίψει την απόφαση διεξαγωγής και μόνο με ειδικά αιτιολογημένη απόφαση που θα αναρτά και στην ιστοσελίδα του Δήμου, ενάντια της απορριπτικής απόφασης, μπορούν να ασκηθούν ένδικα μέσα.

Το άρθρο 6 έτσι και αλλιώς, θεωρούμε ότι δεν χρειάζεται να υπάρχει, γιατί προϋπάρχει στα επόμενα, η παράγραφος 6 υπάρχει στα προηγούμενα και στα επόμενα. Και στην τελευταία παράγραφο, λέμε ότι με τους όρους και με τις προϋποθέσεις του παρόντος αγορές καταναλωτών, μπορούν να αδειοδοτούνται και από την αντίστοιχη της έδρας της συλλογικότητας της περιφέρειας, μέχρι τρεις φορές το χρόνο. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μπορείτε να δώσετε το υπόμνημα. Ευχαριστούμε πολύ. Συνεχίζουμε τώρα με τον κ. Βασίλειο Μακρίδη.

ΒΑΣΙΛΕΙΟΣ ΜΑΚΡΙΔΗΣ (Πρόεδρος της Ομοσπονδίας Συλλόγων Παραγωγών Λαϊκών Αγορών Κεντρικής κ Δυτικής Μακεδονίας- Θεσσαλίας- Θράκης): Ευχαριστώ κυρία Πρόεδρε. Το ζητούμενο για μας, είναι η διοίκηση των λαϊκών αγορών να αλλάξει θεσμοθετημένα πια μιας και ο 4264 ένας νόμος, ο οποίος κατήργησε τους Οργανισμούς Λαϊκών Αγορών Αθήνας και Θεσσαλονίκης, τον οποίο πιστεύαμε κατά μια άποψη τότε και τώρα λέμε ότι ήτανε ένα λάθος το οποίο οδήγησε τις λαϊκές αγορές, στις περιφέρειες και οι δομή των περιφερειών, μην μπορώντας να ανταπεξέλθουν το φόρτο εργασίας των λαϊκών αγορών, δυστυχώς υπάρχει μια μεγάλη δυσλειτουργία, όσον αφορά τις λαϊκές αγορές. Πρόταση λοιπόν της ομοσπονδίας της δικιάς μας, είναι η επανίδρυση των οργανισμών και όχι νομικού προσώπου δημοσίου δικαίου, αλλά νομικού προσώπου ιδιωτικού δικαίου, γιατί επιτέλους οι λαϊκές αγορές πρέπει να διοικηθούν από τους ανθρώπους, οι οποίοι εργάζονται στο χώρο αυτό, είτε λέγονται αυτοί παραγωγοί, είτε λέγονται επαγγελματίες.

Επί των άρθρων, θα πούμε ότι πάρα πολλά πράγματα είναι στη σωστή κατεύθυνση. Επιγραμματικά όμως κάποιες από τις οποίες αλλαγές ζητούμε είναι η εξής. Στο άρθρο 11 αναφέρεται, ότι ο παραγωγός θα πουλάει το 20% της ετήσιας παραγωγής του. Θεωρούμε και πιστεύουμε σε μια ελεύθερη οικονομία, η διακίνηση των προϊόντων είναι αναφαίρετο δικαίωμα του κάθε παραγωγού και θα πρέπει να επαλειφθεί, όσον αφορά το ποσοστό.

Επίσης στα άρθρο 28 στην παράγραφο, όσον αφορά τις ομοσπονδίες, οι οποίοι θα είναι οι εκπρόσωποι των παραγωγών στις επιτροπές, έχουν αφαιρεθεί οι επωνυμίες όλων των ομοσπονδιών και αναφέρεται ότι θα υπάρξει και θα είναι ο αντιπροσωπευτικός ομοσπονδίας στις επιτροπές της συγκεκριμένες. Θεωρούμε και πιστεύουμε ότι κάθε φορά δεν πρέπει να αποδεικνύουμε ότι είμαστε «Ελέφαντες». Είναι συγκεκριμένες οι ομοσπονδίες και δεν επιδέχεται αμφισβήτηση.

Όσον αφορά για τις Επιτροπές, τον χρόνο τον οποίο θα πρέπει να συνεδριάζουν οι Επιτροπές, δυστυχώς, αναφέρω και λέω ότι στην περιφέρεια κεντρικής Μακεδονίας από τις αρχές του χρόνου έως σήμερα έχουν γίνει μόνο πέντε Επιτροπές. Αντιλαμβάνεστε, δηλαδή, ήδη αυτό που έχω πει, ότι υπάρχει δυσλειτουργία των λαϊκών αγορών. Στο νόμο 4354, του 2015, αναφέρεται ότι τουλάχιστον όταν ήταν ο Ο.Λ.Α. και ο Ο.Λ.Α.Φ. υπήρχαν τέσσερις Επιτροπές ανά μήνα. Θα θέλαμε να προστεθεί αυτό εδώ, έτσι ώστε να μπορέσουμε να λειτουργούμε.

Όσον αφορά στο άρθρο 36, αναφέρομαι στις περιπτώσεις στις οποίες ανανεώνεται η άδεια του παραγωγού, θα πρέπει να προστεθεί η λέξη: “ ή μη άλλης διάθεσης παραγωγής”.

Όσον αφορά το ημερήσιο δικαίωμα, το οποίο οι Ομοσπονδίες έως σήμερα σύμφωνα με το 4264, στο άρθρο 7, εισπράττανε το 5%, σήμερα αυτό αλλάζει και γίνεται συνδρομή.

Δυστυχώς, οδηγούμαστε σε έναν αφανισμό διότι δίνει το δικαίωμα σε κάθε φυσικό πρόσωπο και όπου λέμε «φυσικό πρόσωπο» εννοούμε παραγωγό ή επαγγελματία με αίτησή του να μην πληρώνει τη συνδρομή υπέρ Ομοσπονδιών. Αντιλαμβάνεστε, ότι τα χρήματα που λαμβάνει και δεν είναι χρήματα επιχορήγησης, αλλά είναι απόδοσης, όπως τα εισπράττει και οι περιφέρειες και οι δήμοι. θα μας οδηγήσουν σε οικονομικό αφανισμό.

Επίσης, όσον αφορά τα πρόστιμα, θέλουμε να πούμε ότι είναι αρκετά μεγάλα. Και ειδικά θέλουμε να παρατηρήσουμε εκεί όπου αναφέρεται μεταξύ στάσιμου και υπαίθριου εμπορίου η έλλειψη αδείας σε λαϊκές αγοράς, αφενός μεν για το στάσιμο είναι στις 3.000 και για τον πλανόδιο είναι 1.000. Θεωρούμε και πιστεύουμε ότι αυτό θα πρέπει να είναι προς μια κατεύθυνση. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Χατζίρης.

ΠΕΤΡΟΣ ΧΑΤΖΙΡΗΣ(Πρόεδρος της Πανελλαδικής Επαγγελματικής Ένωσης Πλανόδιων και Υπαίθριων Μικροπωλητών και Λιανεμπόρων): Καλησπέρα σας και ευχαριστούμε για την πρόσκληση. Εμείς στο σχέδιο νόμου αυτό, θα θέλαμε να ξεκινήσουμε με τις μεταβατικές διατάξεις.

Στο άρθρο 59, παράγραφος 14, όπου αναφέρει ότι “αν καταργηθεί η κυριακάτικη αγορά για την οποία χορηγήθηκαν οι άδειες αυτές, η ισχύς παύει αυτοδικαίως”. Θα θέλαμε να τροποποιηθεί και να μπει: “σε επόμενη κυριακάτικη αγορά του ιδίου δήμου να υπάρχει προτεραιότητα σε αυτούς που χάνουν και καταργούνται οι άδειες τους”.

Στο άρθρο 38, στην παράγραφο 1, στη διάρκεια χριστουγεννιάτικων αγορών, θα θέλαμε να είναι είκοσι μέρες, γιατί τόσες χρειάζονται για να καλυφθεί η περίοδος των εορτών. Μια βδομάδα για τα Χριστούγεννα, μια εβδομάδα για την Πρωτοχρονιά και μια βδομάδα για των Φώτων, ενώ των Πασχαλινών αγορών σε δεκαπέντε μέρες από 10 που αναφέρεται γιατί είναι πολύ λίγος ο χρόνος για να μπορέσουμε να εργαστούμε και να βγάλουμε τα έξοδα μας ή σε διαφορετική περίπτωση να είναι σε ευχέρεια του δημάρχου.

Στο άρθρο 38, στην παράγραφο 3, έχουμε μια απορία σχετικά με τη διατύπωση της συμμετοχής στις υπαίθριες αγορές, που φαίνεται να μην επιτρέπει στους πωλητές λαϊκών αγορών να συμμετέχουν, ενώ στο άρθρο 4 τους βάζει με ποσόστωση 20%. Συμφωνούμε να συμμετέχουν σε όλες τις υπαίθριες αγορές, πανηγύρια και κυριακάτικες αγορές, οι επαγγελματίες πωλητές λαϊκών αγορών με ποσοστό 20%.

Επίσης, στο άρθρο 38 και στην παράγραφο 3, θα θέλαμε να καταθέσουμε ότι τα δικαιολογητικά τα οποία ζητάτε για την ετήσια βεβαίωση-έκδοση του υπαίθριου εμπόρου είναι πολύ σωστά και είναι τα καλύτερα που έχουμε δει, γιατί εξαφανίζουν το φαινόμενο παραβατικότητας. Και φυσικά, στο δεύτερο δικαιολογητικό που ζητάει θεώρηση της ταμειακής μηχανής από το TAXIS καθώς και τους κάδους στο πρώτο, είναι στη σωστή κατεύθυνση.

Στο άρθρο 17, στην παράγραφο ε΄, αναφέρει για τους συναδέλφους μας πωλητές βιομηχανικών ειδών που ανήκουν στις λαϊκές αγορές, ότι δεν επιτρέπεται η πώληση παιχνιδιών και ηλεκτρικών ειδών. Εδώ διαφωνούμε κάθετα, διότι αν δεν επιτρέπεται στις λαϊκές αγορές η πώληση των παιχνιδιών και των ηλεκτρικών ειδών, με την ίδια λογική αύριο δεν θα επιτρέπεται ούτε στα πανηγύρια, ούτε στις κυριακάτικες αγορές, ούτε στα παζάρια. Και φυσικά, κάποια δικαιολογία που έχουμε ακούσει, ότι αυτά τα παιχνίδια μπορεί να δημιουργήσουν προβλήματα, θα θέλαμε να σας βεβαιώσουμε ότι τα παιχνίδια που πουλιούνται στο υπαίθριο εμπόριο φέρνουν όλες τις αναγνωρίσεις που χρειάζονται και πουλιούνται τα ίδια και στο Jumbo και στις μικροεπιχειρήσεις και στα ψιλικατζίδικα και παντού.

Στο άρθρο 38, ξανά, στην παράγραφο 5 και 6, μιλάτε για κλήρωση σε περίπτωση που οι αιτήσεις είναι υπεράριθμες στις θρησκευτικές εμποροπανηγύρεις. Διαφωνούμε κάθετα σε αυτό και δε θα θέλαμε να γίνεται κλήρωση για το ποιος θα συμμετέχει ή όχι, δεδομένου ότι τα πανηγύρια δεν είναι όπως οι λαϊκές αγορές που έχουν συγκεκριμένο αριθμό θέσεων. Ο δήμος έχει την ευχέρεια ή να αυξήσει τις θέσεις ή να τις μειώσει, με συνέπεια να μπορούν να εργάζονται όλοι. Επίσης, στην ελεύθερη οικονομία, δε μπορεί να λειτουργήσει αν δεν υπάρχει business plan.

Θα σας ρωτήσω το εξής. Πώς κάποιος μπορεί να είναι επιχειρηματίας και να μην ξέρει αν αύριο θα ανοίξει την επιχείρησή του ή δεν θα την ανοίξει; Πώς θα καλύψει τα έξοδα του προς τους ασφαλιστικούς φορείς και πώς θα καλύψει τα έξοδα του προς την οικογένειά του και προς το Υπουργείο Οικονομικών; Στο ίδιο άρθρο, στην παράγραφο 6, αναφέρει ότι σε περίπτωση που κάποιος κληρωθεί να συμμετέχει σε θρησκευτική εμποροπανήγυρη, θα πρέπει να γίνει κλήρωση για το σε ποια θέση θα κάτσει.

Σας πληροφορούμε πως στα περισσότερα πανηγύρια που λειτουργούν εδώ και πενήντα χρόνια, υπάρχει η παλαιότητα και ο καθένας έχει τη θέση του. Εγώ δεν καταλαβαίνω γιατί μια διαδικασία η οποία στους δήμους γινόταν με δύο κινήσεις, κάναμε την αίτηση με τα δικαιολογητικά και στη συνέχεια παίρναμε την άδειά μας και πηγαίναμε και πληρώναμε, αυτή τη στιγμή χρειάζεται να γίνονται οκτώ κινήσεις.

Κάτι άλλο που μας ενδιαφέρει είναι ότι εφόσον συνεχιστεί η έκδοση του νόμου, θα θέλαμε ό,τι αφορά το υπαίθριο εμπόριο να ισχύσει από 1/1/2018 και αυτό γιατί έχουμε μόνο ένα μήνα μπροστά μας για πανηγύρια και θα δημιουργούσε προβλήματα ως προς τη λειτουργία, τόσο της δικής μας όσο και των δήμων. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε. Ο κ. Κορκίδης, έχει το λόγο.

ΒΑΣΙΛΕΙΟΣ ΚΟΡΚΙΔΗΣ (Πρόεδρος της Ελληνικής Συνομοσπονδίας Εμπόρων Επιχειρηματικότητας (ΕΣΕΕ)): Ευχαριστώ, κυρία Πρόεδρε. Θα είμαι σύντομος, μιας και έχουμε καταθέσει από χθες ένα πλήρες υπόμνημα, κατ’ άρθρο, αναφορικά με το σχέδιο νόμου. Συμφωνούμε στο πλαίσιο που έχει δομηθεί και στο μέρος του εκσυγχρονισμού του επιμελητηριακού θεσμού, για το οποίο αναφέρθηκε η κεντρική ένωση …( δεν ακούγεται) που εκπροσωπεί όλα τα επιμελητήρια και συμφωνούμε όλοι με τις θέσεις της.

Θα κάνω μια αναφορά ιδιαίτερα στην άσκηση των υπαίθριων εμπορικών δραστηριοτήτων. Πιστεύω ότι η πολιτεία, μετά από πολλά χρόνια αδράνειας, δείχνει εμπράκτως μια διάθεση να συστηματοποιήσει και να βελτιώσει ένα ασαφές πλαίσιο και να εφαρμόσει επιτέλους τους νόμους. Με τον προηγούμενο ν.4624, πολλές διατάξεις που έφερναν σημαντικές τροποποιήσεις δεν εφαρμόστηκαν, με αποτέλεσμα να μη βοηθήσουν στο να τιθασεύσουμε το φαινόμενο του παράνομου παρεμπορίου, το οποίο δρα εις βάρος τόσο των οργανωμένων επιχειρήσεων όσο και των νόμιμων υπαίθριων εμπορικών δραστηριοτήτων.

Από τις 7 Φεβρουαρίου 2017, που το Υπουργείο Οικονομίας και Ανάπτυξης έθεσε σε δημόσια διαβούλευση ένα πρώτο σχέδιο νόμου, απότοκο του οποίου αποτελεί το παρόν νομοσχέδιο που συζητάμε σήμερα, η ΕΣΕΕ ήταν συνομιλητής και συμμετείχε σε αυτή τη διαβούλευση. Συγκεκριμένα 21 σημεία και προτάσεις, πάγια αιτήματα, θα έλεγα, του εμπορικού κόσμου, έχουν ενσωματωθεί στο νομοσχέδιο αυτό. Θεωρώ ότι στο υπόμνημα που έχουμε υποβάλει αναφερόμαστε αναλυτικά και τεκμηριώνουμε τις θέσεις μας.

Υπάρχουν και 15 σημεία τα οποία δεν ενσωματώθηκαν, για τα οποία θα κάνω μια πολύ σύντομη αναφορά, γιατί υπήρχαν στο αρχικό σχέδιο διαβούλευσης αλλά στην πορεία άλλαξαν.

Στο άρθρο 2, επιτρέπεται το υπαίθριο εμπόριο σε ιδιωτικούς χώρους, ενώ αρχικά αναφερόταν ρητά σε δημόσιους χώρους. Ο ορισμός των λαϊκών αγορών περιέχει πλέον και τα βιομηχανικά είδη, πάλι στο ίδιο άρθρο. Συνακόλουθα δεν περιορίζονται οι λαϊκές αγορές στα προϊόντα γης και θάλασσας, που είναι ουσιαστικά ορισμός τους. Επιπλέον, δεν επανεισάγεται η αναλογία 9 άδειες προϊόντων γης και θάλασσας προς 1 διαρκών αγαθών.

Στο άρθρο 28, δεν συμμετέχουν εκπρόσωποι των Ομοσπονδιών στις Περιφερειακές Επιτροπές για τις λαϊκές αγορές. Βλέπουμε ότι οι εμποροπανήγυρις δεν περιορίζονται ανά δήμο δημοτική και τοπική κοινότητα το χρόνο και διαρκούν πολύ περισσότερες ημέρες από την προηγούμενη διάταξη. Θα σεβαστώ τις τοποθετήσεις όλων των συναδέλφων του υπαίθριου εμπορίου, σαφέστατα θα σας πω ότι πάρα πολλοί συνάδελφοι μας από το στεγασμένο εμπόριο έχουν βρει ένα σωσίβιο αν θέλετε στις εμπορικές υπαίθριες δραστηριότητές τους για να μπορούν να ζήσουν σήμερα αυτοί και οι οικογένειές τους. Θεωρώ όμως ότι θα πρέπει να υπάρχει αλληλοσεβασμός, θεωρώ θετικό ότι υπάρχει ένας επαναπροσδιορισμός ελάχιστων αποστάσεων του υπαίθριου, τόσο του πλανόδιου όσο και του στάσιμου εμπορίου απέναντι σε καταστήματα με συναφή είδη. Θα έπρεπε να είμαστε πιο προσεκτικοί για τα κέντρα των πόλεων. Τέλος θα πω ότι ο εξορθολογισμός και το νοικοκύρεμα του υπαίθριου εμπορίου, προστατεύει τόσο τους συναδέλφους μου εμπόρους του υπαίθριου εμπορίου όσο και του στεγασμένου εμπορίου. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Καντεράκη.

ΑΙΚΑΤΕΡΙΝΗ ΚΑΝΤΕΡΑΚΗ (Πρόεδρος της Πανελλήνιας Ομοσπονδίας Σωματείων Επαγγελματιών Πωλητών Υπαίθριων Αγορών Κρατών-Μελών της ΕΕ): Την τοποθέτησή μας θα κάνει η κυρία Πόγκα.

ΕΙΡΗΝΗ ΠΟΓΚΑ (Νομική Σύμβουλος της Πανελλήνιας Ομοσπονδίας Σωματείων Επαγγελματιών Πωλητών Υπαίθριων Αγορών Κρατών-Μελών της ΕΕ): Ευχαριστούμε για την πρόταση να συμμετέχουμε κυρία Πρόεδρε σε αυτή την Επιτροπή. Εμείς χαιρετίζουμε το νομοσχέδιο αυτό και με μεγάλη χαρά και ικανοποίηση διαπιστώσαμε ότι, μέσα από αυτή πλέον του ενός έτους συζήτηση και διαβούλευση για το νέο σχέδιο νόμου, πάρα πολλές από τις θέσεις που είχαμε προτείνει μέσα από τα υπομνήματά μας γίνανε δεκτές. Οι θέσεις μας δε αυτές, είναι απόρροια της καθημερινότητας, απόρροια της πολύχρονης εμπειρίας και ολόκληρου του κλάδου των επαγγελματιών πωλητών.

Θα παρατηρήσουμε ορισμένα σημεία σε κάποια άρθρα και θα συμφωνήσω βέβαια και με τον συνάδελφο μας τον κύριο Χατζίρη. Καταρχήν κυρία Πρόεδρε, όσον αφορά το άρθρο 17 στην περίπτωση Ε΄ για τα βιομηχανικά είδη, πραγματικά είναι αξιοπερίεργη αυτή η εξαίρεση των παιχνιδιών και των μη ηλεκτροδοτημένων ηλεκτρικών ειδών. Η πρότασή η δική μας είναι τα παιχνίδια να υπάρχουν στα βιομηχανικά είδη, όσο δε για τις ηλεκτρικές συσκευές και είναι ευνόητο ότι- δεν αναφερόμαστε σε βαρέα ηλεκτρικά είδη-μιλάμε για τις μικρό ηλεκτρικές οικιακές συσκευές, όπως είναι ένα ραδιόφωνο ή ένα μικρό μίξερ μέχρι 1.000 βατ που ήταν και η βασική μας πρόταση.

Στη συνέχεια, θα αναφερθούμε στο άρθρο 19 που αφορά τις ποσοστώσεις όσον αφορά τις θέσεις του υπαίθριου εμπορίου. Να μπορούν δηλαδή, οι πωλητές επαγγελματίες του κλάδου του δικού μας που συμμετέχουν στις υπαίθριες αγορές, με ποσόστωση τουλάχιστον στο 10% να έχουν δικαίωμα να αιτηθούν ως παλιότεροι θέσεις στάσιμου ή πλανόδιου εμπορίου. Θα συνεχίσω με το άρθρο 38, το οποίο αφορά αποκλειστικά τη δική μας δραστηριότητά. Όσον αφορά την διάρκεια των δικών μας διοργανώσεων δηλαδή, σε αυτές που συμμετέχουμε όπως οι εμποροπανήγυρις που αναφέρει ο νόμος ότι είναι μέχρι 5 ημέρες, οι χριστουγεννιάτικες αγορές μέχρι 15 και οι πασχαλινές 10 και οι ετήσιες παραδοσιακές 7 ημέρες. Καταρχάς εδώ θα αναφέρω το εξής, ότι οι επαγγελματίες πωλητές υπαίθριου εμπορίου είμαστε ένας κλάδος που δεν έχει το καθημερινό μεροκάματο. Δουλεύουμε σχεδόν 150 ημέρες το χρόνο πάρα ταύτα, είμαστε υποχρεωμένοι να πληρώνουμε ασφαλιστικές εισφορές κανονικά όπως γίνεται και με τους στεγασμένους εμπόρους για τις 365 ημέρες. Είμαστε οι άνθρωποι που εργαζόμαστε σε αντίξοες συνθήκες έξω στο δρόμο, δεν χρηματοδοτούμαστε ούτε επιδοτούμεθα από κανένα πρόγραμμα.

Ζητάμε, λοιπόν, να μην περιορίζεται το δικαίωμά μας στην εργασία. Θέλουμε να διαγραφεί το «έως πέντε ημέρες» που αφορά τις εμποροπανηγύρεις, διότι αυτό δίνει το δικαίωμα στους δημάρχους να περιορίζουν, βέβαια, μια εμποροπανήγυρη, χωρίς να μπορούν, παράλληλα και εφόσον υπάρχει βούληση, να την αυξήσουν. Άρα, λοιπόν, θέλουμε το «έως» από εδώ να διαγραφεί. Ζητάμε το εικοσαήμερο για τις χριστουγεννιάτικες αγορές, λόγω της μεγάλης διάρκειας την οποία έχουν οι γιορτές των Χριστουγέννων και της πρωτοχρονιάς, καθώς επίσης και τις δεκαπέντε ημέρες για τις πασχαλινές αγορές, έτσι ώστε να μπορέσει να είναι εφικτό το μεροκάματο και το εισόδημα. Αυτές, δε, οι προτάσεις μας, πέρα από τα δικά μας οφέλη, ωφελούν, επίσης, τόσο τους δήμους, οι οποίοι διοργανώνουν και εισπράττουν από τα τέλη περισσότερα χρήματα, όσο και το ίδιο το Κράτος, το οποίο, μέσα από τις δικές μας πωλήσεις, εισπράττει περισσότερο ΦΠΑ κ.λπ..

Στο άρθρο 38, όσον αφορά την κλήρωση, εμείς προτείνουμε η κλήρωση να γίνεται μόνο όταν υπάρχει υπερβάλλων αριθμός αιτήσεων σε σχέση με τις θέσεις και σε αυτήν την περίπτωση και μόνον να γίνεται κλήρωση. Όσον αφορά την παράδοση των θέσεων, αυτό θα πρέπει να επαφίεται στην αρμοδιότητα του κάθε δήμου και θα σας δώσω ένα πάρα πολύ απλό παράδειγμα. Φανταστείτε στην πρώτη θέση δίπλα στην είσοδο της εκκλησίας, σε μια εμποροπανήγυρη θρησκευτικού χαρακτήρα, να κληρωθεί ένας επαγγελματίας πωλητής με γυναικεία εσώρουχα. Είναι ένα πάρα πολύ βασικό κριτήριο. Οι δήμοι, λοιπόν, που διοργανώνουν τις εμποροπανηγύρεις, γνωρίζουν ποια θα είναι η χωροταξική δομή που υπάρχει, διότι υπάρχει και η παλαιότητα, συν τοις άλλοις.

Όσον αφορά το άρθρο 38.10, με το οποίο δίνεται η δυνατότητα στις ομοσπονδίες Ρομά σε δικό τους χώρο, ιδιόκτητο ή μισθωμένο, να διοργανώνουν τέτοιες αγορές. Είναι ένας νέος θεσμός ο οποίος δημιουργείται. Είναι καλοδεχούμενος από εμάς, όμως φρονούμε ότι δημιουργείται για το δικό μας, τον ήδη υφιστάμενο κλάδο, ένα δεδομένο ελλείψεως ισοτιμίας και ισονομίας των πολιτών. Δηλαδή, ζητάμε να μπορούν και τα σωματεία και οι ενώσεις και οι ομοσπονδίες των επαγγελματιών πωλητών, που είναι αναγνωρισμένες, να έχουν τη δυνατότητα σε ιδιωτικούς χώρους να δημιουργούν υπαίθριες αγορές. Τέλος, όσον αφορά τα πρόστιμα, ζητάμε να μειωθούν τα πρόστιμα, διότι θεωρούμε ότι είναι υπέρογκα για τους μικροπωλητές και, παράλληλα, ζητάμε να αυξηθούν τα πρόστιμα, όπως θα σας αναφέρουμε και στο υπόμνημα που σας υποβάλλουμε, σε περίπτωση χρήσης μη εγκεκριμένης ταμειακής μηχανής, παραεμπορίου ή ψευδούς δηλώσεως. Εκεί να αυξηθούν. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Αγοραστός.

ΚΩΝΣΤΑΝΤΙΝΟΣ ΑΓΟΡΑΣΤΟΣ (Πρόεδρος της Ένωσης Περιφερειών Ελλάδος): Κύριε Υπουργέ, εμείς, από την πρώτη στιγμή στη δημόσια διαβούλευση, καταθέσαμε τις προτάσεις μας, στις οποίες εισχωρούν οι επιθυμίες των ανθρώπων που ασχολούνται με το εμπόριο, με τις λαϊκές αγορές και των ανθρώπων που δίνουν τις άδειες. Κάθε νομοσχέδιο δίνει μια ελπίδα, αλλά η ελπίδα αυτή αρχίζει σιγά - σιγά να σβήνει, γιατί σε κάθε νομοσχέδιο χρειάζονται πολλές υπουργικές αποφάσεις ή κοινές υπουργικές αποφάσεις, κάποιες από τις οποίες δεν βγαίνουν ποτέ και η ελπίδα σβήνει και δεν ολοκληρώνεται η διαδικασία υλοποίησης και εφαρμογής του νομοσχεδίου. Για αυτό πιστεύω – και θα το λέω συνεχώς – ότι, όταν έρχεται ένα νομοσχέδιο, πρέπει να είναι έτοιμο και άμεσα εφαρμόσιμο από την επόμενη μέρα.

Με τις διατάξεις του νομοσχεδίου, μεταξύ των άλλων, δίνεται η δυνατότητα και το δικαίωμα άμεσης πώλησης των προϊόντων στους παραγωγούς, ενώ υπάρχει ένας εξορθολογισμός των προστίμων, πράγμα το οποίο ζητούσαμε επί πάρα πολύ καιρό, διότι το ύψος και το εύρος των προστίμων ήταν τέτοιο, που έκανε πολλές φορές απαγορευτική τη διαδικασία, αλλά ήταν και μια ιδιότυπη υποκρισία.

Βάσει του νομοσχεδίου, όμως, βλέπουμε ότι το προηγούμενο νομοσχέδιο είναι λιγότερο γραφειοκρατικό όσον αφορά στη διαδικασία έκδοσης των αδειών. Το ήδη βεβαρημένο πλαίσιο αδειοδότησης των υπαίθριων εμπορικών δραστηριοτήτων, πέραν από το διοικητικό βάρος που θα επιφέρει στις εμπλεκόμενες υπηρεσίες, κρίνεται και άκρως γραφειοκρατικό για τον πολίτη. Με τις διατάξεις του νομοσχεδίου απαιτούνται πολύπλοκες και κυρίως χρονοβόρες διαδικασίες, εκτιμήσεις, συνεδριάσεις πολυμελών επιτροπών, αποφάσεις διοικητικών και περιφερειακών συμβουλίων, αξιολογήσεις, διαπιστωτικές πράξεις δημάρχων, περιφερειαρχών. Αυτό επιδεινώνεται περισσότερο και από το γεγονός ότι τα δικαιολογητικά των ανθρώπων που ενδιαφέρονται συγκεντρώνονται σε δύο ή τρεις υπηρεσίες διαφορετικών αρχών.

Βέβαια, έχοντας και εικόνα της μέχρι σήμερα διαδικασίας και αφουγκράζοντας τους ανθρώπους, οι οποίοι θέλουν να ασκήσουν αυτό το επάγγελμα στις λαϊκές αγορές, νομίζω ότι οι περιφέρειες πρέπει να κρατήσουν στο επίπεδο το οποίο είχαν την διαδικασία έκδοσης των αδειών, διότι υπήρχε μία σοβαρή, υπεύθυνη και με σεβασμό προς τον εργαζόμενο και τον άνθρωπο, ο οποίος προσπαθεί να βγάλει το μεροκάματο του κόπου και του μόχθου απέναντί του όλο αυτό τον καιρό και νομίζω και οι ίδιοι το θέλουν.

Θέλω να σας πω όσον αφορά το άλλο θέμα που είναι το Περιφερειακό Επιμελητηριακό Συμβούλιο -έχω μιλήσει και με τον Πρόεδρο – πρέπει να έχει γνωμοδοτικό χαρακτήρα διαφορετικά αντιβαίνει στην ήδη διαδικασία των νόμων και το σύνταγμα για το Καλλικράτη, που οι περιφέρειες έχουν το στρατηγικό αναπτυξιακό σχεδιασμό. Από εκεί και πέρα εμείς ως περιφέρειες ζητάμε την γνώμη των επιμελητηρίων, τους έχουμε στην Επιτροπή Διαβούλευσης για όλες τις διαδικασίες, ζητάμε την γνώμη τους, αλλά δεν μπορεί να είναι η σύμφωνη γνώμη, η διαδικασία για να προχωρήσει ένας προγραμματισμός στρατηγικός αναπτυξιακός σχεδιασμός. Αυτό το λέω με όλο το σεβασμό απέναντι στα επιμελητήρια και τη συνεργασία την οποία έχουμε και ως Περιφερειάρχης Θεσσαλίας. Δεν αποκλείονται από πουθενά, είναι άμεσοι συνεργάτες μας, θέλουμε το γνωμοδοτικό τους χαρακτήρα, θέλουμε να είναι εκεί. Δεν μπορούμε να αλλάξουμε την διαδικασία του Καλλικράτη ή εκτός τώρα που γίνεται η αναθεώρηση του Καλλικράτη να γίνει κατά αυτό τον τρόπο, ούτως ώστε να γίνει το ανακάτεμα της τράπουλας όπως μας συμφέρει και για όποιον τρόπο μας συμφέρει. Αυτό το λέω, αφού συνεννοήθηκα και με τον Πρόεδρο των Επιμελητηρίων και είναι στην ίδια και σύμφωνη γνώμη.

Τέλος, κύριε Υπουργέ, επειδή μιλάμε για τον αναπτυξιακό νόμο που υπάρχει στο άρθρο 106, εδώ επιτέλους αυτός ο νόμος επειδή έχει πάρα πολλά προβλήματα στην εφαρμογή του και επειδή υπάρχουν πάρα πολλές επιχειρήσεις, οι οποίες εξαιτίας αυτού του νόμου έχουν μειώσει το επενδυτικό τους εύρος, όντας ενταγμένες στο νόμο με άλλο νόμο και με άλλες διαδικασίες και με εκχωρημένες τις ενισχύσεις στις τράπεζες, έρχεται ο νέος νόμος αυτός και τους δίνει ένα σοκ.

Νομίζω ότι οι 300 χιλιάδες που δίνει για να γίνει άμεση καταβολή όλων, να μην πάει κάθε επιχείρηση στις 7 δόσεις, όπως λέτε, μπορεί να αυξηθεί στις 500 χιλιάδες, ούτως ώστε να είναι εφάπαξ καταβολή, γιατί αυτές πληρώνουν ένα τίμημα κόστους ανισότητας. Αλλιώς εντάχθηκαν, αλλιώς πήραν τα δάνεια από τις τράπεζες, αλλιώς εκχωρήσαν τις ενισχύσεις και τώρα βρίσκονται σε μία πάρα πολύ δύσκολη οικονομική κατάσταση και με τον τρόπο που λειτουργούν οι τράπεζες, υπάρχουν τεράστια προβλήματα στις χρηματοδοτήσεις. Νομίζω ότι ένα θεραπευτικό μέτρο, από 300 χιλιάδες αν μπορείτε να το αυξήσετε στις 500 χιλιάδες, θα έλυνε προβλήματα και θα ενίσχυε την πρόταση για αναπτυξιακή προοπτική και για να σώσουμε αυτές τις επιχειρήσεις. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μπότης.

ΚΩΝΣΤΑΝΤΙΝΟΣ ΑΓΟΡΑΣΤΟΣ (Πρόεδρος της Ένωσης Περιφερειών Ελλάδος (ΕΝ.ΠΕ.): Συγγνώμη, κυρία Πρόεδρε, θα ήθελα να κάνω μια διόρθωση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ακούω, κύριε Αγοραστέ.

ΚΩΝΣΤΑΝΤΙΝΟΣ ΑΓΟΡΑΣΤΟΣ (Πρόεδρος της Ένωσης Περιφερειών Ελλάδος (ΕΝ.ΠΕ.): Σχετικά με τα επιμελητήρια, επειδή διάβασα, τώρα, το τελικό κείμενο, θέλω να σας πω ότι είμαστε σύμφωνοι, δεν υπάρχει κανένα πρόβλημα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μάλιστα, κύριε Αγοραστέ. Παρακαλώ κ. Μπότη, έχετε το λόγο.

ΓΕΩΡΓΙΟΣ ΜΠΟΤΗΣ (Πρόεδρος της Συνομοσπονδίας Ρομά Βορείου Ελλάδος): Καταρχήν, θέλω να ευχαριστήσω το Κοινοβούλιο σας για την πρόσκληση, που μας στείλατε και επίσης, θα ήθελα να πω ότι έχασαν το κύρος τους οι υπόλοιπες Κυβερνήσεις, μπροστά σε τούτη και από τον Πρόεδρο του Κοινοβουλίου, που μας δέχτηκε, ισότιμα, για να έρθουμε εδώ και να πούμε την άποψή μας, διότι, τόσα χρόνια, ήμασταν στο περιθώριο και δεν είχαμε καμία αξία σε τέτοιες Επιτροπές. Ευχαριστώ πολύ, κυρία Πρόεδρε και σας παρακαλώ να διαβάσετε τώρα το υπόμνημά μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, θα σας αναγνώσω το υπόμνημα: «Η Συνομοσπονδία ΡΟΜΑ Ελλάδας, προκειμένου να βοηθήσει την ευαίσθητη κοινωνική ομάδα στο όνομα να τα παίξει στα προβλήματα, που αντιμετωπίζει η επί χρόνια και τα οποία επιδεινώθηκαν, λόγω οικονομικής κρίσης, επιδιώκει, εδώ και χρόνια τη δημιουργία κυριακάτικων αγορών και τη δυνατότητα απόκτησης περισσότερων αδειών υπαιθρίου, στάσιμου και πλανοδίου εμπορίου, από άτομα, τα οποία ανήκουν στην κοινωνική ομάδα των ΡΟΜΑ. Κατ' αυτόν τον τρόπο, επιδιώκουμε την οικονομική ενίσχυση εκατοντάδων οικογενειών ΡΟΜ, οι οποίες στερούνται εισοδήματος και ζουν, κυριολεκτικά, στα όρια της ανέχειας. Είναι αυτονόητο ότι η οικονομική ενίσχυση και η δυνατότητα εργασίας των ατόμων αυτών, θα επιφέρει, αυτομάτως, μείωση της εγκληματικότητας και των αδικημάτων, που σχετίζονται με την οικονομική ανέχεια και την έλλειψη των στοιχειωδών ειδών διατροφής και υγιεινής αρκετών ΡΟΜΑ. Για το λόγο αυτό, πιστεύουμε ότι το άρθρο 38, παράγραφος 10, του νομοσχεδίου, αναφέρεται, ειδικά, στους Συλλόγους, Σωματεία, Ενώσεις και Ομοσπονδίες ΡΟΜΑ, οι οποίοι μπορούν να συνδιοργανώνουν με τους Δήμους, αγορές του παρόντος άρθρου, σε δικό τους ιδιόκτητο ή μισθωμένο χώρο, είναι ένα θετικό βήμα στα αιτήματα και τις επιδιώξεις μας.

Προτείνουμε, όμως, πέρα των οριζομένων, να προστεθεί ότι:

α) Να υπάρχει δυνατότητα διοργάνωσης τέτοιων αγορών και σε χώρο, που τυχόν θα παραχωρηθεί από οποιονδήποτε δημόσιο ή δημοτικό φορέα. Ο λόγος αυτής της προσθήκης είναι σημαντικός, διότι υπάρχουν αρκετοί δημόσιοι χώροι, οι οποίοι είναι ανεκμετάλλευτοι και μπορούν να παραχωρηθούν για το σκοπό αυτό, όπως π.χ. πρώην στρατόπεδα, δημοτικά οικόπεδα, κ.λ.π.

β) Στην παράγραφο 10 του άρθρου 38, του παρόντος νομοσχεδίου, να συμπληρωθεί ότι οι Κυριακάτικες αυτές αγορές μπορούν να δραστηριοποιούνται και σε στεγασμένο ή σε ημιστεγασμένο χώρο και να δραστηριοποιούνται, σε αυτές, άτομα ΡΟΜΑ, τα οποία μπορούν να εμπορεύονται τα προϊόντα, τα οποία αναφέρονται στην παράγραφο 2 του άρθρου 38.

γ) Να μην επιτρέπει τη λειτουργία μιας μόνο Κυριακάτικης αγοράς, εντός των ορίων κάθε Περιφερειακής Ενότητας, ή το πολύ δύο, εφόσον η καθεμία εξ αυτών αφορά διαφορετική κατηγορία προϊόντων, όπως προβλέπεται στην παράγραφο 2 του άρθρου 38, αλλά τουλάχιστον δύο σε κάθε περιφερειακή ενότητα και μέχρι 3, αν αφορά διαφορετική κατηγορία προϊόντων. Ειδικά, η αριθμητική διεύρυνση αυτών των αδειών είναι απαραίτητη στις μεγάλες πληθυσμιακά περιφερειακές ενότητες, όπως αυτή της Κεντρικής Μακεδονίας.

Κεφάλαιο ΣΤ του νομοσχεδίου για το πλανόδιο εμπόριο: Αναφορικά με το πλανόδιο εμπόριο, προτείνουμε στο άρθρο 46, παράγραφος 1, να καθοριστεί ο μέγιστος χρόνος στασιμότητας σε διάρκεια μισής ώρας και να μην προσδιορίζεται αυτός αόριστα με τη φράση « μόνο κατά τη διάρκεια της συναλλαγής», διότι αυτό έχει δημιουργήσει μεγάλη αβεβαιότητα και επιβολή άδικων προστίμων σε πλανόδιους πωλητές, οι οποίοι τυχαίνει να συναλλάσσονται με το καταναλωτικό κοινό, συνεχόμενα, λόγω της αυξημένης ζήτησης των προϊόντων τους, επειδή παρερμηνεύεται ο όρος «διάρκεια της συναλλαγής».

Επίσης, θα πρέπει να επιτραπεί η άσκηση πλανόδιου εμπορίου, σε δημοτικές κοινότητες με μόνιμο πληθυσμό έως και 15.000 και όχι μόνο 5.000 κατοίκων, όπως προβλέπεται στο σχέδιο νόμου. Η τροποποίηση αυτή, στην παράγραφο 2 του άρθρου 46, είναι απαραίτητη, προκειμένου να μπορεί να δοθεί ένα οικονομικό κίνητρο στους πλανόδιους εμπόρους, δίνοντάς τους τη δυνατότητα να μπορούν να πωλούν τα προϊόντα τους και σε κωμοπόλεις. Ειδικά, οι ΡΟΜΑ, είμαστε, κατά παράδοση, πλανόδιοι πωλητές, επί δεκαετίες. Όμως, με την αύξηση της τιμής των καυσίμων και τον πληθυσμιακό αυτόν αριθμητικό περιορισμό, καθίσταται ανέφικτη και οικονομικά ασύμφορη, η άσκηση μιας τέτοιας δραστηριότητας, από τους ομόφυλούς μας, με αποτέλεσμα να μειώνεται δραματικά ο αριθμός των ΡΟΜΑ, που ασκούν πλανόδιο εμπόριο και κανένας νέος να μη θέλει να ασχοληθεί με το επάγγελμα αυτό, διότι δεν μπορεί να αποκομίσει τα προς το ζην.

Μοριοδότηση. Είναι πολύ σημαντική ρύθμιση του άρθρου 19 στο νομοσχέδιο, όπου οι ΡΟΜΑ υπάγονται στην ομάδα 1 των δικαιούχων, δηλαδή, στην ομάδα που θα χορηγηθεί το 60% των αδειών επαγγελματιών πωλητών υπαίθριου εμπορίου, σε συνδυασμό με το άρθρο 34, όπου τα πρόσωπα που εμπίπτουν στις άνω κατηγορίες του πληθυσμού δύναται να συγκεντρώσουν και αθροιστικά τα μόρια, π.χ. Ρομά, πολύτεκνος και ανάπηρος, όπως διευκρινίζεται στην Αιτιολογική Έκθεση το συγκεκριμένο άρθρο και προτείνουμε να διατυπωθεί αυτό με μεγαλύτερη σαφήνεια στο άρθρο 34 του νομοσχεδίου. Όμως αναφορικά με τη μοριοδότηση που αναφέρεται στο παράρτημα Δ΄, προτείνουμε την αύξηση του αριθμού των μορίων από 8 σε 15, προκειμένου να δοθεί η ευκαιρία σε νεαρές ηλικιακά οικογένειες Ρομά να εκδώσουν άδειες, διότι τα νεαρά ζευγάρια δεν μοριοδοτούνται επιπλέον ως πολύτεκνοι ή τρίτεκνοι, καθώς αποφεύγουν πλέον να τεκνοποιούν, όπως οι παλαιότερες γενεές λόγω οικονομικής αδυναμίας».

Αυτή είναι η τοποθέτηση του κ. Μπότη και θα σας σταλεί και ηλεκτρονικά. Το λόγο έχει ο κ. Κακαράντζας.

ΚΩΝΣΤΑΝΤΙΝΟΣ ΚΑΚΑΡΑΝΤΖΑΣ (Πρόεδρος της Παναττικής Ομοσπονδίας Σωματείων Πωλητών Λαϊκών Αγορών): Σας ευχαριστούμε, κυρία Πρόεδρε για την πρόσκληση. Καταρχήν, να σας πω ότι κάποια ζητήματα και κάποιες θέσεις που διαμορφώσαμε ως κλάδους έγιναν αποδεκτές από το συγκεκριμένο νομοσχέδιο, ζητήματα, όμως, που αφορούν την καθημερινότητα. Σε ζητήματα και σε θέσεις που διατυπώσαμε και οι οποίες, συγκρούονται με τις εφαρμοζόμενες πολιτικές, εδώ, δυστυχώς, έχουμε χειροτέρευση των πραγμάτων και για να γίνω πιο συγκεκριμένος και πιο επιγραμματικός στο λίγο χρόνο που έχω στη διάθεσή μου, αναφέρομαι στο άρθρο 22. Διαφωνούμε ριζικά. Η προϋπόθεση για την ανανέωση των αδειών πωλητών λαϊκών αγορών που προβλέπει το ίδιο νομοσχέδιο για την εξασφάλιση φορολογικής και ασφαλιστικής ενημερότητας είναι ξεκάθαρο ότι η εφαρμογή του θα οδηγήσει χιλιάδες πολίτες εκτός επαγγέλματος.

Στο άρθρο 23, διαφωνούμε ριζικά για την κατάργηση της μεταβίβασης των αδειών μας. Εδώ θα πρέπει να σας πούμε το εξής: Ότι ο πωλητής λαϊκών αγορών δραστηριοποιείται σε ένα βάρβαρο ωράριο. Ξεκινάει από τις 4:00΄ το πρωί από το σπίτι του και επιστρέφει στις 21:00΄ το βράδυ. Βιολογικά δεν αντέχει και το πιο σύνηθες είναι να πάρει ένα μέλος της οικογένειας του, ώστε να τον βοηθάει στην καθημερινότητα. Έρχεται, λοιπόν, η πολιτεία σήμερα, βγαίνει ο πατέρας στα 67 του χρόνια στη σύνταξη, το παιδί του δεν έχει μάθει να κάνει τίποτε άλλο, δραστηριοποιείται 20 χρόνια στο επάγγελμα και ξαφνικά του λέει ότι «μένεις άνεργο», το πετάει έξω από τη δουλειά του.

Σε ζητήματα που έχουν να κάνουν με τις Επιτροπές Λαϊκών Αγορών - το τεκμηρίωσαν κι άλλοι συνάδελφοι - διαφωνούμε ριζικά και εδώ. Το μοντέλο της διοίκησης απέτυχε. Η εμπειρία που μεταφέρουμε και από την επαρχία σε ό,τι αφορά την αρμοδιότητα που μέχρι τώρα είχε η Πρωτοβάθμια Τοπική Αυτοδιοίκηση είναι αρνητική. Δεν είναι λύση αυτή και γι' αυτό ότι επιμένουμε στην επανασύσταση των οργανισμών λαϊκών αγορών σε επίπεδο περιφερειών συμπεριλαμβανομένου και της Αττικής και της Θεσσαλονίκης, όπως προηγούμενα λειτουργούσε ο οργανισμός.

Κλείνοντας, θα ήθελα να αναφερθώ στο υποκεφάλαιο ΙΙ για τις άλλες υπαίθριες οργανωμένες αγορές. Εδώ υπάρχει ένα τεράστιο ζήτημα. Διαφωνούμε με όλες αυτές τις παράλληλες αγορές. Έχουμε ήδη την λαϊκή αγορά με ένα θεσμό που λειτουργεί 90 χρόνια. Έχουμε την πρόσφατη θεσμοθέτηση των αγορών αγροτών από το Υπουργείο Αγροτικής Ανάπτυξης, χωρίς κανείς να μπαίνει στον κόπο να μας εξηγεί σε τι διαφέρουν οι παραγωγοί που δραστηριοποιούνται ή θα δραστηριοποιηθούν σε αυτές τις αγορές από τους παραγωγός που δραστηριοποιούνται ήδη στη λαϊκή αγορά. Έχουμε, λοιπόν, τις βιολογικές αγορές που είναι ξεχωριστές και λειτουργούν ακόμα παράνομα, γιατί οι ίδιοι αρνούνται να καταγραφούν και να αδειοδοτηθούν, όπως προβλέπει ο νόμος.

Έχουμε τη θεσμοθέτηση των αγορών καταναλωτών, οι οποίες ουσιαστικά είναι η μετάλλαξη των αγορών χωρίς μεσάζοντες και που στο σύνολό τους είναι μια αμαρτωλή κατάσταση. Ξέρετε πολύ καλά, ότι αυτές οι αγορές λειτούργησαν μετά το φιάσκο της πατάτας του Νευροκοπίου. Κάποιοι αετονύχηδες εκμεταλλευόμενοι την ευαισθησία της κοινής γνώμης, έστησαν αυτές τις αγορές και στη συνέχεια κυκλώματα τις εκμεταλλεύτηκαν, διακινώντας μέσα από αυτές χιλιάδες τόνους εισαγόμενων προϊόντων χωρίς κανέναν έλεγχο, παραπλανώντας το καταναλωτικό κοινό.

Έρχεται σήμερα η Πολιτεία και τις θεσμοθετεί και μάλιστα τις ορίζει και ως αυτό-διαχειριζόμενες ένα το ερώτημα. Πιστεύει κανείς, ότι το κύκλωμα που μέχρι σήμερα έλεγχε αυτές τις αγορές, θα δεχτεί ξαφνικά την ήττα του και θα αποχωρήσει ήρεμο; Είναι βέβαιο, λοιπόν, ότι θα χρησιμοποιήσει σε κάθε γειτονιά «αχυράνθρωπους» και θα συνεχίζει να στήνει τέτοιες αγορές. Πέρα από εκεί, τι έχουν να λύσουν αυτές οι αγορές; Ένα ζήτημα, σε σχέση τι; Με νέες θέσεις εργασίας; Είναι καθαρό σε όλους, ότι όποιος παραγωγός αποδείξει σήμερα, ότι μπορεί να εξασφαλίσει, μπορεί να αποδείξει ότι παράγει προϊόντα εξασφαλίζει με συνοπτικές διαδικασίες άδεια λαϊκής αγοράς. Μήπως δεν αρκούν τα σημεία πώλησης, για να εξυπηρετηθεί το καταναλωτικό κοινό; Σαφέστερα σας απαντάμε όχι. Σε επίπεδο μόνο ατυχής δραστηριοποιούνται σε εβδομαδιαία βάση, πάνω από 300 λαϊκές αγορές. Εδώ αν προσθέσουμε και το στεγασμένο εμπόριο σε καμιά περίπτωση, λοιπόν, δεν υπάρχει τέτοιο πρόβλημα.

Το ζήτημα ποιο είναι; Ότι κυρίως μέσα από αυτές τις αγορές προσπαθεί η σημερινή Κυβέρνηση, να πείσει μέρος του πληθυσμού, που πραγματικά έχει ανάγκη, ότι μέσα από τέτοιες δράσεις μπορεί να αντιμετωπίσει την κρίση. Σας λέμε, λοιπόν, ότι δεν υπάρχει τέτοια περίπτωση να αντιμετωπιστεί αυτή η κρίση μέσα από τέτοιες δραστηριότητες. Εδώ το μόνο που μπορεί να κάνει η Κυβέρνηση είναι να προσπαθήσει, να αντιστρέψει τη λαϊκή αγανάκτηση, την αγανάκτηση της λαϊκής οικογένειας ενάντια σε αυτούς που εφαρμόζουν τέτοιου είδους πολιτικές, που εξαθλιώνουν το λαό μας και φτωχοποιούν τη χώρα μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Συνεχίζουμε με τον κ. Άγγελο Δερεντζή.

ΑΓΓΕΛΟΣ ΔΕΡΕΝΤΖΗΣ (Πρόεδρος της Ομοσπονδίας Παραγωγών Πωλητών Λαϊκών Αγορών Μακεδονίας-Θεσσαλίας-Θράκης): Ο νέος νόμος για τις λαϊκές αγορές σε γενικές γραμμές κινείται προς τη σωστή κατεύθυνση. Ωστόσο, υπάρχουν σημεία που χρειάζονται ρυθμίσεις. Το σημαντικότερο πρόβλημα που πιστεύουμε, ότι μπορεί να λύσει το μεγαλύτερο μέρος των ζητημάτων είναι αυτό των αρμοδιοτήτων για τη λειτουργία των λαϊκών αγορών. Όπως είναι γνωστό Αττική και Θεσσαλονίκη μέχρι και το 2014 λειτουργούσαν με τους οργανισμούς λαϊκών αγορών. Πλέον όμως αυτοί καταργήθηκαν και οι αρμοδιότητές τους πέρασαν στις Περιφέρειες στους Δήμους. Έτσι, σε συνδυασμό με το γεγονός, ότι οι λαϊκές αγορές της υπόλοιπης χώρας συνέχισαν να ανήκουν στους Δήμους η Αυτοδιοίκηση Α΄ και Β΄ βαθμού είναι πλέον ο αρμόδιος φορέας. Δυστυχώς, το μοντέλο αυτό έχει αποτύχει παταγωδώς. Και αυτό το παραδέχονται πλέον και οι εμπνευστές του.

Πέρα από αυτό όμως δεν υπάρχουν οι άνθρωποι που θα ασχολούνται καθημερινά με τις λαϊκές αγορές και τα προβλήματα που προκύπτουν. Οι λαϊκές αγορές δεν είναι μια στάσιμη αγορά, αλλά ένας ζωντανός οργανισμός, που απαιτεί συνεχή ενασχόληση και φυσική παρουσία. Η εμμονή της Αυτοδιοίκησης να χρησιμοποιεί τις λαϊκές αγορές ως υποχείριο της, που μπορεί να εξυπηρετεί μικροκομματικά συμφέροντα, δημιουργεί ένα προβληματικό τοπίο. Δεν μας συμπεριφέρονται ως ισότιμο συνομιλητή τους και σε καμιά περίπτωση ως συνεργάτη τους. Ένας συνεργάτης που προσφέρει μάλιστα και τεράστια έσοδα στο ταμείο τους. Γι' αυτό θέλουμε, να επανέλθουμε στο παλιό καθεστώς. Ευχαριστούμε πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε και εμείς και για το χρόνο. Συνεχίζουμε τώρα με τον κ. Βασίλη Ρίζο.

ΒΑΣΙΛΕΙΟΣ ΡΙΖΟΣ (Μέλος του Συντονιστικού Χ-Μ Αττικής «ΑΛΛΗΛΕΓΓΥΗ ΓΙΑ ΟΛΟΥΣ»): Καλησπέρα σας, ευχαριστώ για την πρόσκληση. Εγώ θα ήθελα, να αναφερθώ στο άρθρο 37. Θα σας μιλήσω για το κίνημα χωρίς μεσάζοντες και τις κατακτήσεις του, τη διαβούλευση του κινήματος με τους φορείς και κάποια συμπεράσματα σε σχέση με το άρθρο 37. Το κίνημα χωρίς μεσάζοντες γεννήθηκε τα χρόνια της μεγάλης κρίσης, που έπληξε και πλήττει την πατρίδα και το λαό μας. Σε αυτά τα δύσκολα χρόνια η εθελοντική συνεισφορά των χιλιάδων μελών που το αγκάλιασαν, ανέπτυξαν ένα πολύμορφο κίνημα μέσα από τη δημιουργία εκατοντάδων δομών αλληλεγγύης σε όλη τη χώρα. Η σημαντική διαφοροποίηση και η επιτυχία του κινήματος αυτού σε σχέση με άλλες δράσεις φιλανθρωπικού χαρακτήρα, οι οποίες κάλυψαν κατά καιρούς την οικονομική αδυναμία, η την πολιτική ανεπάρκεια του κράτους και της τοπικής αυτοδιοίκησης, είναι ότι αποτέλεσε μια δομή που ανταποκρίθηκε με γρήγορα και αποτελεσματικά ανακλαστικά στις επείγουσες ανάγκες της εποχής. Οι βασικές αρχές του, είναι η κοινωνική αλληλεγγύη και η υπεράσπιση του δικαιώματος πρόσβασης σε όλα ανεξαρτήτως τα βασικά προϊόντα διατροφής, αλλά και η συμμετοχή και ανάπτυξη ενός νέου μοντέλου κοινωνικής οικονομίας.

Τα παραπάνω επιτεύχθηκαν μέσα από συμμετοχικές διαδικασίες, την αυτοργάνωση της αλληλεγγύης δράσης και της δωρεάν προσφοράς ποσοστού του προϊόντος των παραγωγών, καθώς και την ελεύθερη συνεισφορά σε είδος, εκ μέρους των καταναλωτών τροφίμων σε άπορες οικογένειες. Σημαντικό επίσης, επίτευγμα της δομής αυτής, υπήρξε και η αλλαγή στο σύγχρονο καταναλωτικό μοντέλο μέσα από την αδιαμεσολάβητη επαφή παραγωγού- καταναλωτή, αλλά και καταναλωτή προϊόντος, ώστε ο καταναλωτής να είναι σε θέση να γνωρίζει από που προμηθεύεται, αλλά και τι προμηθεύεται από άποψη προέλευσης και ποιότητας. Οι δομές αυτές κατάφεραν τελικά να δημιουργήσουν νέα υποδείγματα κοινωνικής οργάνωσης απέναντι στην κρίση. Εισέφεραν σε επίπεδο ιδεών, αλλά και πράξεις στην έννοια της κοινωνικής και αλληλέγγυας οικονομίας, προκαλώντας το ενδιαφέρον σε διεθνές επίπεδο, καθώς πολλοί ξένοι δημοσιογράφοι, οργανώσεις και πολιτικοί φορείς παρακολουθούν με ενδιαφέρον την πορεία του εγχειρήματος, το οποίο ενέπνευσε και εμπνέει πολίτες και κινήματα σε όλο τον κόσμο.

Σήμερα σε επίπεδο πόλης, δήμου, ή περιφέρειας το κίνημα Αλληλεγγύης χωρίς μεσάζοντες, έχει τα ιδιαίτερα χαρακτηριστικά του, την τοπική του ταυτότητα και δρα προσαρμοσμένο στο κοινωνικό του περιβάλλον. Όλες όμως οι ομάδες αυτές ,όποια μορφή και αν έχουν, αποτελούν αναπόσπαστο μέρος του ίδιου κοινωνικού ρεύματος που καθημερινά διευρύνει τη δράση και την απήχηση του. Πρόκειται για δράση που προσεγγίζει ένα πολύ μεγάλο μέρος της κοινωνίας, τόσο των καταναλωτών, όσο και μεγάλο μέρος των παραγωγών που αδυνατούν να βρουν διέξοδο στις αγορές μέσα από τα υπάρχοντα σχήματα. Εκατοντάδες χιλιάδες πολίτες, είναι κοινωνοί και συμμέτοχοι της νέας αλληλέγγυας δράσης που εφαρμόζει τους κανόνες της δίκαιης τιμής, της ποιότητας και της αλληλέγγυας οικονομίας. Η κατάκτηση του κινήματος χωρίς μεσάζοντες, η στήριξη των μικρών παραγωγών, οι κατακτήσεις, αλλαγή στις διατροφικές καταναλωτικές συνήθειες μέσα από τη συμμετοχική διαδικασία, οι πολίτες επιλέγουν τους παραγωγούς και τα προϊόντα μέσα από συνελεύσεις τους, συμβολή των παραγωγών στη δημιουργία συνεταιρισμών. Δωρεάν διάθεση προϊόντων από τους παραγωγούς, ως ενίσχυση και συνεισφορά στην κοινωνία μέσω των δομών αλληλεγγύης. Διασφάλιση της ποιότητας των παρεχόμενων αγαθών μέσα από τους υγειονομικούς ελέγχους των προϊόντων με συνεργαζόμενους δημόσιους φορείς. Η εισαγωγή της δίκαιης τιμής μέσα από τη συνεργασία με τους παραγωγούς που φαίνεται να επηρεάζει έστω και σε μικρή κλίμακα τις ρυθμίσεις των τιμών των προϊόντων στην αγορά και υψηλή ποιότητα.

Η διεκδίκηση διαβούλευσης του κινήματος με τους επίσημους φορείς. Το 2015, μετά από πανελλαδική συνάντησή των τομών Αλληλεγγύης, Μάιος του 2015, στο Γεωπονικό πανεπιστήμιο συγκροτήθηκε πανελλαδικό συντονιστικό με κύριο σκοπό τη διεκδίκηση της θεσμοθέτησης αυτών των αγορών. Τα παραπάνω αποτελούν προϊόν δημόσιας διαβούλευσης μετοχικών διαδικασιών και στη διαμόρφωση από τις συλλογικότητες του κινήματος χωρίς μεσάζοντες απ' όλη την Ελλάδα. Τον Οκτώβριο του 2015, το συντονιστικό καταθέτει επίσημα τις θέσεις του και προτάσεις του στη γενική γραμματεία εμπορίου. Από τότε μέχρι σήμερα, μέλη του συντονιστικού, αδιάκοπα επεξεργάζονται και διεκδικούν και εξειδικεύουν προτάσεις σε διαβούλευση με τη γενική γραμματεία. Η διαδικασία αυτή, παρόλο το μεγάλο χρόνο που παίρνει, δείχνει την ωριμότητα του κινήματος, αλλά και τη θετική πρόθεση και διάθεση του Υπουργείου.

Συμπερασματικά σε σχέση με το άρθρο 37. Το άρθρο 37, προσπαθεί να εντάξει και να θεσμοθετήσει μια κινηματική από τα κάτω δράση κάτι εξαιρετικά σύνθετο. Εισαγάγει στην ελληνική πραγματικότητα και νομοθεσία την ανάπτυξή της καταναλωτικής συνείδησης, της συλλογικής δράσης, της αλληλεγγύης μεταξύ των πολιτών, τη στήριξη των μικρών παραγωγών σε μια εποχή που το ατομικό, η κυριαρχία των μονοπωλίων επισκιάζουν την καθημερινότητά μας. Παρά τις όποιες ενστάσεις, παρατηρήσεις, διαφωνίες, εντός του κινήματος που έχουν καταγραφεί, πιστεύουμε ότι έχουμε να κάνουμε ένα καινούργιο και πρωτοποριακό εγχείρημα που πρέπει να στηρίξετε. Στην πορεία μπορούν να γίνουν οι όποιες διορθώσεις που θα προκύψουν μέσα από τη λειτουργία. Σε κάθε περίπτωση θεωρούμε, ότι αγορές χωρίς μεσάζοντες είναι μια κοινωνική παρακαταθήκη που πρέπει να αντέξει και να μείνει στο χρόνο, καθώς τα δύσκολα χρόνια της κρίσης ενίσχυσε και στήριξε έμπρακτα και αποτελεσματικά ένα σημαντικό κομμάτι της κοινωνίας που πλήττεται από τις συνέπειες της κρίσης. Ευχαριστώ.

ΧΑΡΑ ΚΑΦΑΝΤΑΡΗ ( Πρόεδρος της Επιτροπής) : Το λόγο έχει ο κ. Κακαβάς.

ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωλόγων Δημοσίων Υπαλλήλων (ΠΟΓΕΔΥ)) : Ευχαριστούμε, κυρία Πρόεδρε, πάρα πολύ για την πρόσκληση. Όσον αφορά το συγκεκριμένο νομοσχέδιο, οφείλουμε να ομολογήσουμε, ότι σπάνε αγκυλώσεις 18 ετών και αυτό είναι πια, επειδή εδώ γνωριζόμαστε πάρα πολύ καλά οι περισσότεροι, οι θεσμικές αγκυλώσεις που σπάνε είναι χειρότερες και από τις οικονομικές αγκυλώσεις. Σε ένα νομοσχέδιο που υποτίθεται αφορά το παλιό Υπουργείο Ανάπτυξης με χαρά μας βλέπουμε, 50 άρθρα να αναφέρουν την κεντρική αρμόδια αρχή τροφίμων, που είναι με τους φορείς του, όπως είναι ο ΕΦΕΤ, οι γενικές διευθύνσεις και φυσικά η ΔΑΟΠ των αιρετών περιφερειών. Επιτέλους γίνεται ένα πρώτο βήμα που όλοι αποδέχονται ότι το τρόφιμο πλέον είναι αρμοδιότητα του ΥΠΑΑΤ και των συναρμόδιων φορέων του, μαζί με τους γεωτεχνικούς, πράγμα το οποίο το πολεμούσαμε 17 χρόνια και γίνεται με αυτό το νομοσχέδιο.

Βέβαια, ενώ υπάρχει αυτή η διαφοροποίηση από τα προηγούμενα χρόνια, κάπου προσπαθούν -γιατί ξέρετε ότι εμείς πάντα λέγαμε ότι οι θεσμοί πρέπει να είναι για τους πολίτες και όχι για τους πολιτευόμενους, τα οργανογράμματα και οι θέσεις για τους πολίτες και όχι για τους καρεκλοκένταυρους- και ενώ πάμε πάρα πολύ καλά σε επίπεδο περιφερειακής ενότητας και περιφέρειας, ερχόμαστε κάπου να τα χαλάσουμε με το άρθρο 51, όπου γίνεται το συντονιστικό όργανο, το ΣΥΚΕΑΠ, το οποίο ενώ αναφέρει ότι η Γενική Γραμματεία Καταναλωτή με το καθ' ύλη αρμόδιο κατά περίπτωση, όπως είναι το Γενικό Χημείο, δεν αναφέρεται πουθενά και θέλω να το σημειώσετε, κύριε Υπουργέ, αυτό. Ο νόμος 4492/2017 -και σας δικαιολογώ γιατί ψηφίστηκε τη στιγμή που το είχατε κατεβάσει στη Βουλή, είναι για τα ευαλοίωτα- θα πρέπει στα έχοντας υπόψη, όπως αναφέρεται, όλες τις υπουργικές αποφάσεις και νόμους του ΥΠΑΑΤ, από το ν. 4235 και εντεύθεν -βέβαια να αφαιρέσετε την υπουργική απόφαση του Υγείας, η οποία το Δεκέμβριο δεν θα υπάρχει, διότι θα πέσει στο Συμβούλιο της Επικρατείας και είναι σίγουρο αυτό- και να αφήσετε την τροποποίηση του ν.2505/82, όπως έγινε με τον κ. Απόστολου. Παράλληλα, θέλω να πιστεύω, ενώ κάνατε βήματα, κακώς δεν αφήσατε στο νομοσχέδιο το προηγούμενο με τα ευαλοίωτα, να ψηφιστούν επιτέλους οι αγορές παραγωγών που είναι σε όλη την Ελλάδα. Γιατί αυτή η φοβικότητα; Δεν την καταλαβαίνω.

Και να σας πω και κάτι: Θα είχαν και την ευθύνη οι γεωτεχνικοί με τον Υπουργό τους. Απλά πράγματα. Αυτό είναι σε όλο τον κόσμο. Δεν μπορεί εμείς να στεκόμαστε φοβικά. Κάνατε που κάνατε το βήμα, αποδεχθήκατε την κεντρική αρμόδια αρχή. Κάντε το και αυτό. Είναι τεράστια η διαφορά από τις προηγούμενες χρονιές. Θέλω να επισημάνω τρία πράγματα για να κλείσω, κυρία Πρόεδρε. Στο άρθρο 12, επειδή έχω δίπλα μου δύο συναδέλφους εξαίρετους, στις επιτροπές, δεν μπορεί να λέμε «γεωπόνο, κτηνίατρο ή τεχνολόγο ζωικής παραγωγής». Είναι σαν να συγκρίνετε τον Μέσι με τον Πίου. Δεν γίνονται αυτά τα πράγματα. Είναι γεωπόνος, κτηνίατρος και ελλείψει τεχνολόγος. Εντάξει; ΤΕΙ Ζωικής Παραγωγής με κτηνίατρο είναι Μέσι με Πίου.

Δεύτερον. Στο άρθρο 14 και 15, τα οποία τα υιοθετούμε, θέλουμε να γίνουν πιο συγκεκριμένα για το πλανόδιο και στατικό εμπόριο, ούτως ώστε να έχουμε κάποιες ασφαλιστικές δικλίδες , όπως είναι η αποθήκευση, η μεταφορά και όλα αυτά. Για το άρθρο 7 θέλω να κοιτάξετε εκεί την υπόθεση με το τσίπουρο, να υπάρχει αυστηρότερος έλεγχος και ειδικά στο χωράφι, για να μπορούμε να έχουμε καλύτερα αποτελέσματα.

Στο άρθρο 51 θα πρέπει, όπως ακριβώς είναι οι συναρμόδιες αρχές, η αρμόδια αρχή όσον αφορά το τρόφιμο -και μιλάω για το τρόφιμο, γιατί οι λαϊκές ξέρετε, έχει 80% τρόφιμα και 20% ρούχα, παπούτσια, τσάντες κ.τ.λ.- ο Γενικός Γραμματέας του ΥΠΑΑΤ να είναι και αυτός που θα δίνει το συντονισμό για να μπορέσουμε να έχουμε καλύτερα αποτελέσματα στους ελέγχους.

Τέλος, στο άρθρο 100 θα πρέπει αυτό το πανελλαδικό –γιατί σε επίπεδο περιφερειακό, έδρα περιφέρειας και περιφερειακής ενότητας, οι τριμελείς επιτροπές με πρόεδρο το γεωτεχνικό και με τα δικαιολογητικά, τα οποία γίνονται σε συνεργασία, μπορούμε να έχουμε αυστηρότερους ελέγχους, θα ήθελα να δείτε για την αποτελεσματικότητα των ελέγχων, τη διαφορετικότητα και την κεντρική αρμόδια αρχή που είναι το Υπουργείο Αγροτικής Ανάπτυξης και Τροφίμων. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Το λόγο έχει ο κ. Τσακανίκας.

ΑΠΟΣΤΟΛΟΣ ΤΣΑΚΑΝΙΚΑΣ (Πρόεδρος της Ομοσπονδίας Παραγωγών Λαϊκών Αγορών Θεσσαλίας): Κατ’ αρχήν, σας ευχαριστούμε για την πρόσκληση. Κυρία Πρόεδρε, κύριε Υπουργέ, αυτό το νομοσχέδιο που κατατίθεται έχει αρκετές βελτιώσεις. Είχαμε συνεργασία με τον κ. Παπαδεράκη, αλλά θέλουμε να γίνουν και άλλα πράγματα ώστε να μην αλλάζει ο νόμος κάθε φορά που αλλάζει η Κυβέρνηση. Οι βελτιώσεις που θέλουμε για την επαρχία πρώτον, είναι να υπάρχει η δημιουργία ενός ανεξάρτητου τμήματος λειτουργίας λαϊκών αγορών ανά περιφερειακή ενότητα με τη συμμετοχή εκπροσώπων, παραγωγών και επαγγελματιών για να μην εξαρτώνται οι λαϊκές αγορές και οι πωλητές τους από τις επιδιώξεις των εκάστοτε δημάρχων.

Δεύτερον, η άδεια του παραγωγού να θεωρείται μια φορά το έτος και όχι κάθε δύο μήνες να υποχρεώνεται ο παραγωγός να πηγαίνει να δηλώνει τα παραγόμενα προϊόντα προς πώληση για να μειωθεί η γραφειοκρατία και ο χρόνος απασχόλησης των παραγωγών, γιατί πρέπει και να δουλέψουν. Κατά τη θεώρηση των αδειών να μην είναι προαπαιτούμενο η ασφαλιστική ενημερότητα. Λόγω της οικονομικής κρίσης θα μείνουμε όλοι απέξω, δεν θα μπορούμε να έχουμε ασφαλιστική ενημερότητα, οπότε δεν θα μπορούμε να θεωρήσουμε και την άδεια. Οι δήμοι αυτή την στιγμή με τις ρυθμίσεις θα μπορέσουν να εισπράξουν κάποιο μέρος των χρημάτων από τους παραγωγούς και από τους επαγγελματίες ενώ με το ημερήσιο ανταποδοτικό δικαίωμα, αποδείχθηκε στην πράξη ότι οι δήμοι είχαν εισπράξεις απ’ αυτό.

Για τη χορήγηση των θέσεων αναφέρθηκαν οι συνάδελφοι, δεν θα επανέλθω. Για την μείωση των προστίμων το ίδιο. Το μόνο που θα αναφέρω επιπλέον είναι στο θέμα της προσωρινής ανάκλησης, να προηγείται η σύσταση και αν δεν υπάρχει συμμόρφωση από τον επαγγελματία ή τον παραγωγό, τότε να επιβάλλεται η ανάκληση.

Για την αναπλήρωση του παραγωγού, θα θέλαμε να ισχύσει αυτό που ισχύει και για τους επαγγελματίες, όπως προβλέπει το νομοσχέδιο.

Ένα τελευταίο. Αναφορικά με το άρθρο 13 παρ. 6 να συμπληρωθεί «ειδικότερα δικαιούται παραγωγικής άδειας και όσοι συγκαλλιεργούν με ακτήμονες, κτήματα που παραχωρήθηκαν στους τελευταίους από το ελληνικό δημόσιο, με την απαγόρευση περαιτέρω εκμίσθωσης σε τρίτους, συνέπεια της οποίας τα κτήματα αυτά δηλώνονται στην ενιαία αίτηση ενίσχυσης από τον ακτήμονα, αρκεί οι συγκαλλιεργητές να είναι γραμμένοι στο μητρώο αγροτών. Επίσης, να προσκομίζουν το σχετικό ιδιωτικό συμφωνητικό συγκαλλιέργειας και να μπορούν και αυτοί να θεωρούν την άδεια.». Αυτά ήθελα να πω. Σας ευχαριστώ πολύ.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Το λόγο έχει ο κ. Στουραϊτης.

ΚΩΝΣΤΑΝΤΙΝΟΣ ΣΤΟΥΡΑΪΤΗΣ (Πρόεδρος της Ομοσπονδίας Επαγγελματιών Παραγωγών Πωλητών Λαϊκών Αγορών Αττικής): Ευχαριστούμε πολύ άπαντες, όλα τα κόμματα, τον Υπουργό για την πρόσκληση που μας καλέσατε σε αυτή την Αίθουσα. Είμαστε στενοχωρημένοι γιατί πιστεύουμε ότι έχει γίνει κάποιο λάθος. Με τον ν. 4264 που δουλεύουν αυτή την στιγμή οι λαϊκές αγορές, έχουμε πέντε ομοσπονδίες από το Σύνταγμα της Ελλάδος σε ανάρτηση, δύο στην μητροπολιτική ενότητα Θεσσαλονίκης και τρεις στο νομό Αττικής.

Πάμε στο προσχέδιο νόμου που παραλάβαμε, υπό κεφάλαιο Δ1 άρθρο 28 παρ. 2 και λέει «Δύο Ομοσπονδίες στην Επιτροπή της Περιφέρειας με δύο μέλη από κάθε Ομοσπονδία». Δηλαδή η τρίτη ομοσπονδία που έχουμε, αναρτησμένη από την Βουλή των Ελλήνων, στο νομό Αττικής, δεν θα είναι μέσα στις επιτροπές της Περιφέρειας; Η Ομοσπονδία της Περιφέρειας γεωγραφικά ξεκινάει από το Λαύριο έως τον Ωρωπό και από τον Ωρωπό έως την Σαλαμίνα. Γεωγραφικά είναι πάρα πολύ μεγάλη, σαν μέλη όμως οι περιφερειακές λαϊκές αγορές δεν έχουν τη δυνατότητα να αντικρύσουν τους πάγκους της Αθήνας και του Πειραιά. Δηλαδή, αυτή η ομοσπονδία που δεν έχει τα μέλη, δεν θα είναι μέσα στην Επιτροπή της Περιφέρειας για να θέσει τα προβλήματα των 78 λαϊκών αγορών; Πιστεύω, ότι έχει γίνει κάποιο λάθος. Συμμετέχει η ομοσπονδία μας σήμερα στο 11μελές της Περιφέρειας και έχει τα εύσημα. Το γνωρίζουν άπαντες. Έχω χαρτιά να καταθέσω και χαίρομαι πάρα πολύ που είναι ο Υπουργός αυτή τη στιγμή εδώ και μας ακούει.

Δεν έχω να πω τίποτε άλλο. Εμείς, σε όλο το υπόλοιπο νομοσχέδιο, δεν έχουμε καμία ένσταση. Η ένστασή μας όμως, είναι ότι είμαστε η ομοσπονδία της Περιφέρειας, γέννημα-θρέμμα, εδώ και 17 χρόνια και αυτή τη στιγμή, με την Επιτροπή της Περιφέρειας, η ομοσπονδία μας, βάσει μελών, μένει έξω. Πώς θα αντιπροσωπευθούν 78 λαϊκές αγορές και 1200 οικογένειες; Ευχαριστώ πολύ.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Ευχαριστούμε τον κ. Στουραΐτη. Το λόγο έχει ο κ. Γεώργιος Γερασιμόπουλος.

ΓΕΩΡΓΙΟΣ ΓΕΡΑΣΙΜΟΠΟΥΛΟΣ (Πρόεδρος της Ομοσπονδίας Σωματείων Εμπόρων Πωλητών και Παραγωγών Λαϊκών Αγορών Δυτικής Μακεδονίας «ΜΕΓΑΣ ΑΛΕΞΑΝΔΡΟΣ»): Ευχαριστώ κύριε Πρόεδρε. Ευχαριστώ κύριε Πρόεδρε. Ερχόμαστε από τη βόρειο Ελλάδα. Γνωρίζετε τα προβλήματα που έχουμε. Το νομοσχέδιο αυτό, έχει βελτιώσει πάρα πολλές δικές μας θέσεις. Έχει βελτιώσει πάρα πολύ τον τρόπο λειτουργίας των λαϊκών αγορών στην Περιφέρεια. Γιατί, θα πρέπει να ξέρετε, κύριοι Βουλευτές, ότι η Περιφέρεια είναι παραγκωνισμένη, όσον αφορά τις λαϊκές αγορές. Το νομοσχέδιο, βασικά, είναι σε σωστή κατεύθυνση και αυτό που θα ήθελα να πω είναι, ότι η αρμοδιότητα που δίνετε να υπάρχει επόπτης λαϊκών αγορών, είναι το μείζον αυτή τη στιγμή, που θα λύσει τα καθημερινά προβλήματα της λαϊκής αγοράς. Θα ήθελα να επισημάνω λοιπόν, μερικές λεπτομέρειες επάνω στο νομοσχέδιο, που αφορούν την Περιφέρεια βασικά.

Στο άρθρο 20, παράγραφος 4, οι άδειες που θα εκδίδονται θα δραστηριοποιούνται. Ένα σωστό είναι ότι πλέον υποχρεούται η Περιφέρεια να μεριμνήσει ούτως ώστε πέντε ημέρες εβδομαδιαίως να δραστηριοποιούμαστε σε λαϊκές αγορές, που δεν ίσχυε μέχρι σήμερα και ήταν το μεγάλο πρόβλημα μας και αγκάθι. Τώρα λοιπόν, δίνει το δικαίωμα αυτό να μπορούμε να δραστηριοποιούμαστε σε πέντε λαϊκές. Πέραν αυτού, θα ήθελα να διορθωθεί, στο άρθρο 20 παράγραφος 4, αυτό που λέει «σε δύο περιφερειακές ενότητες της Περιφέρειας, να πάει σε όλες τις περιφερειακές ενότητες της Περιφέρειας και μόνο. Η δραστηριοποίηση των πωλητών λαϊκών αγορών να πηγαίνει σε όλες τις περιφερειακές ενότητες της Περιφέρειας», ενώ εδώ καθορίζει μόνο δύο όμορες περιφερειακές ενότητες, του συναδέλφου που θα παίρνει την άδεια.

Και πάμε στο μείζον πρόβλημα που είναι το άρθρο 22. Φορολογική και ασφαλιστική ενημερότητα. Η Περιφέρεια έχει μείζον πρόβλημα, όσον αφορά την φορολογική και ασφαλιστική ενημερότητα. Θα αναφερθώ με νούμερα και με ποσοστά. Αυτή τη στιγμή, οι αθεώρητες άδειες, αγγίζουν το 20% στην Περιφέρεια, τουλάχιστον στην Περιφέρεια δυτικής Μακεδονίας. Όσες άδειες είναι θεωρημένες σήμερα, έχουν θεωρηθεί κατά το πλείστον, με τη διευκόλυνση των 120 δόσεων. Αυτή η διευκόλυνση, έχει χαθεί ουσιαστικά και πρακτικά, από τους συναδέλφους. Και στο αμέσως επόμενο χρονικό διάστημα, ο αριθμός αυτός των νέων αδειών που πρέπει να θεωρηθούν, θα φτάσει πάνω από το 50%. Συνεπώς, για την Περιφέρεια είναι ένα πολύ μεγάλο πρόβλημα αυτό και το πρόβλημα αυτό θα είναι διαχρονικό. Εάν δεν ληφθεί κάποιο άλλο μέτρο για αυτό, αυτό το πρόβλημα θα είναι διαχρονικό. Το 20% αυτών των συναδέλφων ή του 50% που έρχεται μετέπειτα, θα φύγουν από το επάγγελμα για να έρθουν κάποιοι άλλοι να επωμιστούν το ίδιο πρόβλημα; Θα πρέπει λοιπόν, να το δούμε κάπως διαφορετικά αυτό.

Σαν μια πρόταση, εγώ προτείνω εάν μπορεί να περάσει αυτό το πράγμα, τουλάχιστον η ασφαλιστική ενημερότητα να ξεκινήσει με το νέο σύστημα ασφάλισης, με τον ΕΦΚΑ. Να λαμβάνεται υπόψη η ενημερότητα από 1/1/2017 και εντεύθεν, δηλαδή όποιος είναι «τακτοποιημένος» στο νέο σύστημα ΕΦΚΑ, αυτός να μπορεί να παίρνει ασφαλιστική ενημερότητα, γιατί βασικά το μείζον θέμα είναι η ασφαλιστική ενημερότητα.

Σχετικά με το ημερήσιο ανταποδοτικό τέλος έχουμε θέμα στην Περιφέρεια. Ο κάθε δήμος αποφασίζει κατά το δοκούν για το ποιο θα είναι το ημερήσιο ανταποδοτικό τέλος. Φτάσαμε στο σημείο να κατεβούμε σε απεργία, γιατί οι δήμαρχοι αποφάσισαν το ανταποδοτικό τέλος να πηγαίνει με το τετραγωνικό, με αποτέλεσμα να φτάνει 20 ευρώ και 25 ευρώ ημερησίως το ανταποδοτικό τέλος στους δήμους.

Ζητάμε, εφόσον πάει στην Περιφέρεια και εφόσον αποφασίζει, πλέον με τον νέο νόμο, για το ανταποδοτικό τέλος- αναφέρομαι στο άρθρο 36- να μην ισχύει μόνο για μία Περιφερειακή Ενότητα το ποσοστό που αναφέρει και να είναι μέχρι 20% η διακύμανση ή η διαφορά, αλλά να ισχύει για όλες τις λαϊκές της Περιφέρειας και όχι μόνο μιας Περιφερειακής Ενότητας, αυτό να το αποφασίζει το Περιφερειακό Συμβούλιο.

Στο άρθρο 37 είμαστε αντίθετοι στις αγορές καταναλωτών. Στις περιπτώσεις Α και Β του άρθρου αυτού, οι δραστηριοποιούμενοι στις αγορές αυτές έχουν εύκολη πρόσβαση και στις λαϊκές αγορές, συνεπώς δεν μπορούμε να καταλάβουμε την έννοια της δημιουργίας αυτών των αγορών εφόσον οι συνάδελφοι αυτοί- αν θα γίνουν συνάδελφοι- μπορούν άνετα να ενταχθούν στις λαϊκές αγορές.

Στο άρθρο 38 για τις εμποροπανηγύρεις, που λέει ότι έχουμε δικαίωμα συμμετοχής μέχρι 20% σε αυτές. Στην Περιφέρεια η πλειοψηφία των συμμετεχόντων στις εμποροπανηγύρεις είναι από τις λαϊκές αγορές. Αν σήμερα εφαρμοστεί αυτό το ποσοστό, στην Περιφέρεια οι εμποροπανηγύρεις θα δραστηριοποιούνται με 30 και 40 άτομα. Ζητάμε, τουλάχιστον στην Περιφέρεια, να είναι επί ίσοις όροις η συμμετοχή στις εμποροπανηγύρεις.

Σε ό,τι αφορά τα καταβαλλόμενα τέλη στις εμποροπανηγύρεις, δεν υπάρχει η ανταποδοτικότητα από την πλευρά των δήμων. Αυτή τη στιγμή υπάρχουν 3 εμποροπανηγύρεις στην χώρα και θα σας αναφέρω τα νούμερα. Στην Φιλιππιάδα η θέση των 3 μέτρων στοιχίζει στο συνάδελφό 800 ευρώ, στην Ναύπακτο στοιχίζει 400 ευρώ και στην Λιβαδειά στοιχίζει επίσης 800 ευρώ η μια θέση. Ευχαριστώ κύριε Πρόεδρε.

ΘΕΟΔΩΡΟΣ ΔΡΙΤΣΑΣ(Προεδρεύων της Επιτροπής): Εγώ ευχαριστώ, το λόγο έχει ο κ. Χατζηθεοδοσίου.

ΙΩΑΝΝΗΣ ΧΑΤΖΗΘΕΟΔΟΣΙΟΥ (Πρόεδρος της Διοικούσας Επιτροπής του Επαγγελματικού Επιμελητηρίου Αθηνών - ΕΕΑ): Ευχαριστώ κύριε Πρόεδρε, αν και θα ήθελα, αν είναι εύκολο, να είναι και ο Γενικός παρών, που είναι έξω, γιατί αναφέρομαι στον ίδιον. Κύριοι συνάδελφοί, μετά από δυόμισι χρόνια που συζητάμε ένα νομοσχέδιο, φτάσαμε στο σημείο κύριε Πρόεδρε, ένα μήνα πριν τις εκλογές, να μην ξέρουμε ποιο εκλογικό σύστημα θα επικρατήσει, ποιοι είναι οι σταυροί, πώς θα γίνουν οι εκλογές, πώς «κατεβαίνουν» οι συνδυασμοί και το θεωρώ παράλογο, όταν χάσαμε ατέλειωτο χρόνο σε δεκάδες συνεδριάσεις στην Κεντρική Ένωση και ενώ αύριο-μεθαύριο «κλείνει» αυτή η ημερομηνία, να μην έχουμε σήμερα τα δεδομένα- όχι εμείς- όλη η Ελλάδα.

Συμφωνώ σε όλες τις προτάσεις που έκανε ο πρόεδρος της Κεντρικής Ένωσης Επιμελητηρίων και βεβαίως συντάσσομαι μαζί τους, αλλά θέλω να πω το εξής: Για το νέο νομοσχέδιο δεν μπορούμε να μιλήσουμε, γιατί δεν υπάρχουν ουσιαστικά μεγάλες αλλαγές, υπάρχουν σε κάποια σημεία μερικές αναλογικότερες εκπροσωπήσεις, που αυτή την στιγμή όμως είναι ερώτημα, στο πώς θα λειτουργήσουν, πράγμα που φάνηκε ακόμα και στα Περιφερειακά Επιμελητήρια.

Επιτρέψτε μου, όμως, κύριε Πρόεδρε να πω το εξής. Όταν λέμε ότι θέλουμε, όπως έλεγε η Κυβέρνηση, αυτόνομα Επιμελητήρια, κάνω ένα ερώτημα να ακούσουν οι άνθρωποι που είναι σήμερα εδώ, για να καταλάβουν το μέγεθος της λειτουργίας των Επιμελητηρίων και με ποιον τρόπο λειτουργούν. Δυόμισι χρόνια, παρακαλούσα το Υπουργείο Ανάπτυξης, να μου εγκρίνει την αγορά ενός όμορου κτιρίου, γιατί το Επιμελητήριο Αθηνών έχει το χειρότερο κτήριο στην Ελλάδα. Έβγαινε, λοιπόν, όλη αυτή η απόφαση μονίμως με ένα πρόβλημα. Τελικά μετά από δυόμισι χρόνια, ο Υπουργός ενέκρινε την αγορά του κτιρίου, μόνο που το κτήριο πουλήθηκε! Άρα ενώ είχαμε τα χρήματα, δεν μπορούσαμε να πάρουμε το κτήριο. Υπήρχαν διάφορα ζητήματα τα οποία δεν είχαν σχέση με την πραγματικότητα και τελικά καταλήξαμε στο να μην αγοραστεί το κτίριο. Τι θέλω να πω μ’ αυτό. Ή τα Επιμελητήρια θα είναι αυτόνομα και θα μπορούν να λειτουργήσουν μόνα τους, γιατί έχουν ίδια έσοδα, δηλαδή δεν επιδοτούνται από το κράτος ή διαφορετικά κάθε ενέργειά του- και αυτή η κούραση, είμαστε αιρετοί- δεν θα έχει ποτέ αποτέλεσμα.

Αστικές εταιρείες. Αστικές εταιρείες έχουν πάνω από 20 Επιμελητήρια σε όλη την Ελλάδα. Είναι εργαζόμενοι οι οποίοι αυτή τη στιγμή υποβοηθούν το έργο του Επιμελητηρίου τόσο στο Μητρώο όσο και παντού. Ξέρετε, κύριε Πρόεδρε ότι είμαστε όλοι παράνομοι που τους έχουμε; Δέχθηκα απειλή εχθές, ότι πρέπει να φύγουν όλοι, γιατί θα έρθει η επιθεώρηση εργασίας και η διευθύντρια του Επιμελητηρίου ζήτησε όλοι να φύγουν από το Επιμελητήριο. Άρα ,ενώ γνωρίζει ο Υπουργός και ο Γενικός Γραμματέας ότι έχουμε εκεί ανθρώπους από αστικές εταιρείες, γιατί δεν μπορούμε να κάνουμε προσλήψεις- την ίδια στιγμή όλες οι Διοικήσεις των Επιμελητηρίων είναι παράνομες- και αυτοί επιτελούν έργο που είναι γνωστό, τόσο στον Υπουργό όσο και στον Γενικό Γραμματέα. Πενήντα εννέα Επιμελητήρια, 59 διαφορετικές εκλογές, γιατί δεν άκουσε ο Γενικός όταν του ανέφερα πολλές φορές, ότι οι εκλογές θα πρέπει να γίνουν με βάση τους ΚΑΔ.

ΚΑΔ σημαίνει ότι σε κάθε τμήμα, ποιοι είναι αυτοί που εκπροσωπούνται. Το αποτέλεσμα: 3 Επαγγελματικά Επιμελητήρια, δύο ψηφίζουν με τον ίδιο τρόπο και ο Γενικός έκρινε με μια δική του απόφαση ότι το δικό μας Επιμελητήριο πρέπει να είναι με ένα άλλο μέτρο, δηλαδή όλοι ψηφίζουνε με την αναλογία 60-40 και εμείς ψηφίζουμε με την αναλογία 77-23. Ξέρετε τι έλαβε υπόψη του; 65.000 επιχειρήσεις που δεν έχουμε το Α.Φ.Μ. τους, που δεν μπορούσαν να διαγραφούν και έτσι σήμερα υπάρχει μια δυσαρμονία του εκλογικού σώματος με το αποτέλεσμα, πράγμα το οποίο οφείλει να ξαναδεί ο Υπουργός τις δύο επόμενες ημέρες, γιατί αυτό δεν έχει προηγούμενο. Δεν έχει προηγούμενο στη λογική του ούτε συνάδει με τις αποφάσεις τόσο του Δ.Σ. όσο και της Διοικητικής Επιτροπής. Όταν, λοιπόν, θέλουμε οργανωμένα Επιμελητήρια, πρέπει να πούμε ποιος είναι ο ρόλος τους. Είπαμε, λοιπόν, αντιγράψτε ένα από τα δύο μοντέλα, της Γερμανίας ή της Γαλλίας που έχουν την υποχρεωτική συνδρομή. Μια δέσμευση που περιμένουμε να ξαναέρθει στην επιφάνεια, γιατί τα Επιμελητήρια, όταν θέλουμε να είναι Νομικά Πρόσωπα Δημοσίου Δικαίου, πρέπει να έχουμε αυτή τη συνδρομή που υπάρχει στις δύο προηγούμενες χώρες. Στην πράξη, όλο το νομοσχέδιο δεν καθορίζει·

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής):Κύριε Χατζηθεοδοσίου να σας διακόψω μισό λεπτό και γιατί πρέπει να ολοκληρώνετε αλλά και γιατί έχετε κάνει ήδη αρκετές προσωπικές αναφορές στον κύριο Γενικό Γραμματέα.

ΙΩΑΝΝΗΣ ΧΑΤΖΗΘΕΟΔΟΣΙΟΥ (Πρόεδρος της Διοικούσας Επιτροπής του Επαγγελματικού Επιμελητηρίου Αθηνών (ΕΕΑ)): Γι' αυτό είναι παρών, ζήτησα να είναι παρών, για να μπορεί να μας απαντήσει.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Στη διαδικασία των συνεδριάσεων των Επιτροπών, ο Υπουργός μπορεί να απαντήσει, ο κύριος Γενικός δεν έχει το δικαίωμα να πάρει το λόγο.

ΙΩΑΝΝΗΣ ΧΑΤΖΗΘΕΟΔΟΣΙΟΥ (Πρόεδρος της Διοικούσας Επιτροπής του Επαγγελματικού Επιμελητηρίου Αθηνών (ΕΕΑ)):Ανακαλώ για τον Γενικό. Όλα τα ζητήματα μόνο στον Γενικό, δίνονται στον Υπουργό, που με εισηγήσεις δικές του έγιναν. Στην πράξη, όμως, αυτό που θέλω να καταλήξω είναι ότι όταν μιλάμε για έναν βελτιωτικό νόμο, στην ουσία δεν έκανε αυτό που επιζητούσε η Κυβέρνηση και είχαμε πειστεί χρόνια. Δηλαδή έναν Επιμελητηριακό νόμο ο οποίος θα οδηγεί τα Επιμελητήρια σε δράση, θα τους δίνει το δικαίωμα να συμμετέχουν σε εκθέσεις, όπως τα αντίστοιχα Επιμελητήρια στην Ευρώπη, να λειτουργήσουν στο επιχειρείν, να βγουν μπροστά. Στην πραγματικότητα δεν έγιναν όλα αυτά και βεβαίως διαπιστώνουμε το εξής και, θέλω με αυτό να κλείσω, δεν είναι δυνατόν μετά από συζητήσεις που κράτησαν ώρες και μέρες, να ερχόμαστε ένα μήνα πριν, ξαναλέω αυτόν που ξεκίνησε κύριε Πρόεδρε και να μην αντιμετωπίζει κανείς στην Ελλάδα ποιο είναι το σύστημα που θα πάμε σε εκλογές, είναι παραλογισμός. Ευχαριστώ πάρα πολύ.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Το λόγο έχει ο κ. Παύλος Ραβάνης.

ΠΑΥΛΟΣ ΡΑΒΑΝΗΣ (Πρόεδρος της Διοικούσας Επιτροπής του Βιοτεχνικού Επιμελητηρίου Αθηνών (ΒΕΑ)): Πέραν των προτάσεων που έχουμε υποβάλει και θα καταθέσω και ένα υπόμνημα στη γραμματεία. Είμαστε ένα μήνα πριν από τις Επιμελητηριακές εκλογές και προς διευκόλυνση της εκλογικής διαδικασίας θα εστιάσω στις εξής παρατηρήσεις και ενστάσεις. Λαμβάνοντας υπόψη την ημερομηνία διεξαγωγής των εκλογών που έχει ορίσει το κάθε Επιμελητήριο θα προκύψουν σημαντικά προβλήματα αν δεν αποσαφηνιστεί το νομοθετικό καθεστώς που θα ισχύσει μεταξύ της ψήφισης του νέου νόμου, καταργούμενες διατάξεις άρθρο 99 παράγραφος 6η, και της έναρξης ισχύος των διατάξεων από 01/01/2018. Με το νέο ισχύον νομοθετικό καθεστώς (άρθρο 58 παρ. 4) του ν. 4484/2017 ο αριθμός των υποψηφίων ανά συνδυασμό από κάθε φύλο να ανέρχεται τουλάχιστον στο 1/3 του συνολικού αριθμού των μελών του Δ.Σ.. Π.χ., δηλαδή, στην περίπτωση του Βιοτεχνικού Επιμελητηρίου σε συνολικό αριθμό 51 εδρών θα πρέπει ο συνδυασμός να περιλαμβάνει, τουλάχιστον, 17 γυναίκες και 17 άνδρες.

Με το υπό ψήφιση νομοσχέδιο (άρθρο 73 παράγραφος 2), εκτός των ανωτέρω περιπτώσεων προβλέπεται και το εξής: όταν ο συνολικός αριθμός των υποψηφίων ένα συνδυασμού είναι μικρότερος από τον αριθμό των μελών του Δ.Σ., ο αριθμός των υποψηφίων ανά συνδυασμό από κάθε φύλο ανέρχεται, τουλάχιστον, στο 1/4 του συνολικού αριθμού των υποψηφίων. Π.χ., εάν κάποιος κατεβάσει 51, θα πρέπει να κατεβάσει, τουλάχιστον, 17 γυναίκες και 17 άνδρες, εάν κατεβάσει 50, θα πρέπει μόνο το 25% να είναι γυναίκες.

Προκειμένου να αποφευχθεί η σύγχυση που προκαλείται από τα ανωτέρω, τίθεται το ερώτημα θα μπορεί να δημιουργηθεί και συνδυασμός με λιγότερα από 17 άτομα ανά φύλο; Η πρότασή μας, δεδομένου, ότι βρισκόμαστε ελάχιστο χρόνο πριν τις εκλογές και, ήδη, έχουν διαμορφωθεί οι συνδυασμοί, να ισχύσει το νομοθετικό καθεστώς του άρθρου 58 παράγραφος 4 του ν. 4484/2017. Με το ισχύον νομοθετικό καθεστώς η Διοικητική Επιτροπή κάθε Επιμελητηρίου αποτελείται από πέντε μέλη. Μέσα σε προθεσμία 15 ημερών από την εκλογή του Προέδρου του Επιμελητηρίου συνέρχεται το Δ.Σ. και εκλέγονται τα υπόλοιπα μέλη της Διοικητικής Επιτροπής.

Με το υπό ψήφιση νομοσχέδιο σύμφωνα με το άρθρο 70 παράγραφος 1 η Διοικητική Επιτροπή κάθε Επιμελητηρίου θα αποτελείται από 7 - 9 μέλη με εφαρμογή του συγκεκριμένου άρθρου από 1.1.2018. Το άρθρο 74 που αφορά την εκλογή της Διοικητικής Επιτροπής θα έχει εφαρμογή από τη δημοσίευση του νόμου στο Φ.Ε.Κ.. Τίθεται το ερώτημα ποιο νομοθετικό καθεστώς θα ισχύσει τελικά και από πότε; Η πρότασή μας είναι και τα δύο άρθρα να έχουν τον ίδιο χρόνο εφαρμογής από δημοσιεύσεως του νόμου.

Με τις διατάξεις των άρθρων 58 παράγραφος 5 του ν. 4484/2017 αντικαθίστανται οι παράγραφοι 5,6, 7,8 και 9 του άρθρου 11 του Π.Δ. 372/1992, όπου μεταξύ άλλων ρυθμίζεται και ο αριθμός των σταυρών προτίμησης μεταξύ των υποψηφίων. Συγκεκριμένα αναφέρεται ότι, όταν στις εκλογές συμμετέχει μόνο ένας συνδυασμός, οι εκλογείς μπορούν να εκφράσουν την προτίμησή τους προς αριθμό υποψηφίων, ο οποίος δεν υπερβαίνει το 1/3 του συνολικού αριθμού των εδρών (π.χ. στην περίπτωση του ΒΕΑ με Δ.Σ. 51 έδρες μπορούν να ψηφίσουν μέχρι 15 υποψήφιους για το τμήμα Βιοτεχνών και δύο για το τμήμα υπηρεσιών), ενώ στις άλλες περιπτώσεις ο αριθμός των σταυρών δεν μπορεί να υπερβαίνει το συνολικό αριθμό των εδρών του τμήματος (π.χ. στο ΒΕΑ θα μπορούν να ψηφίσουν μέχρι 46 υποψήφιους για το τμήμα Βιοτεχνών και 5 για το τμήμα υπηρεσιών).

Παράλληλα με τις διατάξεις του άρθρου 10 παράγραφος 7 του Π.Δ. 372/1992 (Α΄187), που δεν έχει αναθεωρηθεί, οι εκλογείς μπορούν να εκδηλώσουν την προτίμησή τους μεταξύ των υποψηφίων με τρεις κατ' ανώτατο όριο σταυρούς προτίμησης. Κατά συνέπεια, προς αποφυγή κάθε παρανόησης θα πρέπει να αποσαφηνιστεί το ισχύον καθεστώς.

Η πρότασή μας ως ΒΕΑ είναι να ισχύσουν όσα αναφέρονται στο άρθρο 10 παρ. 7 του Π.Δ. 372/1992, δηλαδή, μέχρι τρείς σταυρούς προτίμησης, διότι έτσι ενισχύεται η αντιπροσωπευτικότητα των κλάδων και αποκλείεται η δυνατότητα διαμόρφωσης συγκεκριμένων μπλοκ. Με βάση την οικονομική και επιμελητηριακή πραγματικότητα και πρακτική και λόγω της αυξημένης ευθύνης εκ του ρόλου τους και των επιπλέον υποχρεώσεων που αναλαμβάνουν τα μέλη της Διοικητικής Επιτροπής προτείνουμε σχετικά με τα έξοδα παράστασης, να καθορίζονται με απόφαση του Δ.Σ. του οικείου Επιμελητηρίου με αυξημένη πλειοψηφία 3/5 και ανάλογα με την οικονομική δυνατότητα του κάθε Επιμελητηρίου. Θεωρούμε, ότι υπάρχει δυσαρμονία αμοιβών και ανάληψης ευθυνών, καθώς και αποθάρρυνση των μικρομεσαίων επιχειρηματιών να ασχοληθούν με τα κοινά, διαθέτοντας σημαντικό από τον πολύτιμο χρόνο τους χωρίς την κάλυψη, τουλάχιστον, των βασικών τους εξόδων.

Τρίτον, και ουσιαστικότερο σχετικά με την ανάθεση καθηκόντων και των ευθυνών που αναλαμβάνουν τα μέλη της Διοικητικής Επιτροπής (άρθρο 70 παρ. 3) θεωρούμε, ότι υπάρχει εμπλοκή ρόλων μεταξύ υπηρεσίας και διοίκησης και αμφισβητούνται με τον τρόπο αυτό οι αρμοδιότητες των προϊσταμένων και των διευθυντών. Θεωρούμε ότι είναι πρακτικά αδύνατο ένας επιχειρηματίας – μέλος Διοίκησης να μπορεί να παρακολουθήσει διαδικασίες καθαρά υπηρεσιακές.

Για τους παραπάνω λόγους προτείνουμε να αποσαφηνιστεί το είδος της ευθύνης που αναλαμβάνει ο υπεύθυνος Γ.Ε.ΜΗ. και Εξυπηρέτησης Επιχειρήσεων της Διοικητικής Επιτροπής σε σχέση με τα καθήκοντα που του ανατίθενται, βάσει των περιπτώσεων ε΄και ββ’ της παραγράφου 3 του άρθρου 70.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Το λόγο έχει η κυρία Βουνάτσου.

ΑΘΗΝΑ ΒΟΥΝΑΤΣΟΥ (Associate Advisor του τομέα επιχειρηματικού περιβάλλοντος και ρυθμιστικών πολιτικών του Συνδέσμου Επιχειρήσεων και Βιομηχανιών (Σ.Ε.Β.)): Σας ευχαριστώ πολύ, κύριε Πρόεδρε. Εκ μέρους του Σ.Ε.Β., ευχαριστούμε για το βήμα και την δυνατότητα που μας δίνεται να συμβάλουμε στην τελική μορφή που θα λάβει ο νόμος και που θα κληθούν να εφαρμόσουν οι επιχειρήσεις. Πρόθεσή μας, είναι, να βοηθήσουμε, ώστε ένα νομοσχέδιο καλών προθέσεων, να μετατραπεί σε έναν νόμο καλών πράξεων, με πραγματικό αντίκρισμα στις επιχειρήσεις και στην αναπτυξιακή προοπτική της χώρας.

Στο υπόμνημα που σας καταθέτουμε υποβάλουμε συγκεκριμένες νομοτεχνικές βελτιώσεις και γι' αυτό και στα τρία λεπτά της τοποθέτησής μας, θα εστιάσουμε στα σημεία που για εμάς και για τον κόσμο των επιχειρήσεων είναι σημαντικό να διορθωθούν και να μην ψηφιστούν με τον τρόπο που έχουν έως τώρα.

Καταρχήν και πριν από τις επιμέρους παρατηρήσεις μας, θα επισημάνουμε ένα βασικό σημείο που πρέπει να αλλάξει προκειμένου να διορθωθεί μια εκκρεμότητα, που παρόλο που εδώ και μια δεκαετία στην πράξη έχει επιλυθεί, φαίνεται πως δεν έχει περάσει στην νομοθεσία και σήμερα επανεμφανίζεται. Αυτό, αφορά στο άρθρο 75 και την επιδότηση από τους πόρους των Επιμελητηρίων. Με δεδομένη την σημαντική στενότητα πόρων των Επιμελητηρίων, αλλά και των ίδιων των επιχειρήσεων και τον ανταποδοτικό και εθελοντικό χαρακτήρα των πόρων αυτών, ο ΣΕΒ, δεν επιθυμεί να επιβαρύνει για ίδιο όφελος τις επιχειρήσεις με συνδρομές που θα είναι ανώτερες από τις απολύτως απαραίτητες για την παροχή των άλλων αποδοτικών υπηρεσιών. Σημειώνουμε ότι ήδη από το 2007 ο Σ.Ε.Β., με δικό μας αίτημα, δεν λαμβάνει αυτή την επιδότηση και προς μεγάλη μας έκπληξη διαπιστώσαμε σε σχετική διάταξη του σχεδίου νόμου, να οραματίζεται ως δικαιούχος αυτής.

Για το λόγο αυτό, ακόμη και στην περίπτωση που τελικά ψηφιστεί η σχετική διάταξη, η οποία επαναφέρει ουσιαστικά διάταξη της προηγούμενης νομοθεσίας, ο Σ.Ε.Β. δεσμεύεται να εκχωρήσει τα ποσά που του αναλογούν σε συνδέσμους βιομηχανιών και βιοτεχνικών επιχειρήσεων με σκοπό να χρησιμοποιηθούν σε προγράμματα υποστήριξης της αναδιάρθρωσης και του εκσυγχρονισμού των επιχειρήσεων μελών τους που δραστηριοποιούνται στη μεταποίηση. Συνεπώς, παρακαλούμε για τις ενέργειές σας, ώστε αυτό να διορθωθεί.

Αξίζει να γνωρίζετε ότι ο Σ.Ε.Β., έχει ήδη ανοίξει τη συζήτηση αναφορικά με την χρηματοδότηση φορέων των κοινωνικών εταίρων από πηγές πέραν των συνδρομών των μελών τους και έχει ζητήσει να υπάρξει ένα ολοκληρωμένο πλαίσιο, με κανόνες λογιστικής διαφάνειας, που θα αντιμετωπίζει τα σχετικά ζητήματα.

Συνεχίζοντας, θα θέλαμε να επισημάνουμε 3 σημεία, τα οποία κατά προτεραιότητα θα πρέπει να εξετάσετε, καθώς πλέον το παρόν νομοσχέδιο βρίσκεται ένα βήμα πριν αποτελέσει νόμο του κράτους και οι αλλαγές, μάλλον, δεν μπορούν να είναι δραματικές.

Πρώτον, η σύσταση των Κέντρων Εξυπηρέτησης Επιχειρήσεων, αποτελεί καταρχήν μια ενδιαφέρουσα πρωτοβουλία από την πλευρά του Υπουργείου και των Επιμελητηρίων. Τα Κ.Υ.ΕΠΙΧ., θα μπορούσαν να συμβάλουν στη μείωση της γραφειοκρατίας ανοίγοντας περαιτέρω την ήδη υφιστάμενη αγορά εξυπηρέτησης επιχειρήσεων. Για να γίνει, όμως, αυτό, πρέπει οι όποιες υπηρεσίες να είναι αφενός προαιρετικές και αφετέρου να μην είναι μονόδρομος ο πάροχός τους.

Για αυτό τα άρθρα 65 και 66, πρέπει να αλλάξουν, ώστε να μην είναι υποχρεωτικό για τις επιχειρήσεις, ακόμη και για την αναζήτηση ενός απλού πιστοποιητικού να πληρώσουν ολόκληρη την ετήσια συνδρομή. Εξάλλου όσοι δραστηριοποιούμαστε στην εκπροσώπηση επιχειρήσεων, ιδίως σε όσους από εμάς η εγγραφή δεν είναι υποχρεωτική αλλά αμιγώς προαιρετική, γνωρίζουμε ότι η ανταποδοτικότητα των υπηρεσιών αποτελεί το κλειδί της σχέσης με τα μέλη μας και κανένας δεν μπορεί ή, δεν θα έπρεπε να επιβάλει την εγγραφή σε μια συλλογικότητα.

Δεύτερον, είναι αναγκαίο να εισαχθεί ρητή πρόβλεψη, η αυτοματοποιημένη διά-λειτουργικότητα των υπηρεσιών Γ.Ε.ΜΗ. με τα κεντρικά πληροφοριακά συστήματα και μητρώα, όπως το ERMIS, taxisnet κ.λπ. και να μειωθεί το διοικητικό βάρος των επιχειρήσεων. Ειδικά για τις λειτουργίες πρώτης προτεραιότητας, όπως η τροποποίηση καταστατικού, την πτώχευση και τα λοιπά, η ηλεκτρονική διασύνδεση είναι επιβεβλημένη. Αυτό, θα βοηθήσει στην εξοικονόμηση σημαντικών πόρων, όχι μόνον για τις επιχειρήσεις που τώρα σπεύδουν από υπηρεσία σε υπηρεσία μετά το Γ.Ε.ΜΗ. αλλά και για τις υπηρεσίες των Επιμελητηρίων.

Τέλος, μία ακόμη πρόταση που θεωρούμε ότι θα συμβάλει στην επιτυχία του νέου νόμου, είναι, η πρόβλεψη για μια απλοποιημένη διαδικασία αλλαγής Επιμελητήριου. Εφόσον η επιχείρηση το επιθυμεί και για λόγους που άπτονται της καλύτερης εξυπηρέτησης των λειτουργιών της και των συμφερόντων της, θεωρούμε ότι θα πρέπει να έχει την ελευθερία να αναγράφεται στο Επιμελητήριο, το οποίο να μπορεί να υποστηρίξει καλύτερα την δραστηριότητά της. Κλείνοντας, εκφράζουμε την ελπίδα μας, ότι οι παρατηρήσεις μας, καθώς και των άλλων Φορέων που βρίσκονται σήμερα εδώ, θα βοηθήσουν στη βελτίωση του σχεδίου νόμου προς τον σκοπό της ουσιαστικής εξυπηρέτησης των αναγκών των επιχειρήσεων, που αποτελεί και σκοπό όλων μας. Σας ευχαριστώ πολύ, κύριε Πρόεδρε.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Σας ευχαριστούμε πολύ. Το λόγο έχει ο κ. Μπίμπας, Επιστημονικός Σύμβουλος της Γενικής Συνομοσπονδίας Επαγγελματιών, Βιοτεχνών Εμπόρων Ελλάδος που εκπροσωπεί και τον πρόεδρο της, τον κ. Γεώργιο Καββαθά.

ΔΗΜΗΤΡΙΟΣ ΜΠΙΜΠΑΣ (Επιστημονικός Σύμβουλος της Γενικής Συνομοσπονδίας Επαγγελματιών, Βιοτεχνών Εμπόρων Ελλάδος - ΓΣΕΒΕΕ): Σας ευχαριστώ πολύ, κύριε Πρόεδρε, για την σημερινή πρόσκληση και θα ήθελα να σας αναφέρω ό,τι η ΓΣΕΒΕΕ συμμετείχε ενεργά στη διαδικασία διαβούλευσης αλλά και στην ομάδα εργασίας που συνέστησε η Ο.Κ.Ε., προκειμένου να εκπονήσει την γνώμη, και θα συνεχίζει να το κάνει. Εμείς, θεωρούμε, ότι το πιο σημαντικό ζήτημα, είναι, η αναβάθμιση του κοινωνικού διαλόγου. Εμείς, δεν ήρθαμε σήμερα εδώ για να μιλήσουμε για τον πόρο ή για τη διαχείριση των πόρων, γιατί γνωρίζουμε πάρα πολύ καλά, ότι το τελευταίο διάστημα, οι κοινωνικοί εταίροι έχουν υποστεί σημαντικές υποβαθμίσεις, τόσο σε επιχειρησιακό επίπεδο, αλλά και σε επίπεδο κοινωνικού διαλόγου.

Το νομοσχέδιο που κατέθεσε το Υπουργείο Οικονομίας αναμφίβολα κινείται σε θετική κατεύθυνση, γιατί επιχειρεί να θεραπεύσει κρίσιμες πτυχές της οργάνωσης και λειτουργίας σημαντικών θεσμών της εγχώριας επιχειρηματικότητας, όπως το εμπόριο και την επιμελητηριακή νομοθεσία. Παρά την θετική μακροοικονομική και δημοσιονομική συγκυρία αφού που διέρχεται η χώρα αυτή τη στιγμή, είναι σαφές ότι παραμένουν τα δομικά προβλήματα που αντιμετωπίζουν οι εγχώριες επιχειρήσεις, σχετικά με τη μειωμένη λειτουργούσα παραγωγική δυναμικότητα, την αναστολή επενδύσεων, τη διάρθρωση της αγοράς και τον ανταγωνισμό, την χαμηλή πρόσβαση στη χρηματοδότηση και την υπερχρέωση, το υψηλό κόστος συμμόρφωσης για τις μικρές επιχειρήσεις.

Επί της αρχής, η παρούσα νομοθετική πρωτοβουλία κρίνεται θετικά, καθώς θέτει ένα ξεκάθαρο πλαίσιο αναφορικά με τη λειτουργία του υπαίθριου εμπορίου, ενώ από την άλλη επιχειρεί τον εκσυγχρονισμό της επιμελητηριακής νομοθεσίας. Στο πρώτο σκέλος θεωρούμε ότι θεμελιακές προϋποθέσεις για την αποτελεσματική οργάνωση του υπαίθριου εμπορίου είναι η εμπέδωση της νομιμότητας, η καθιέρωση διαφανών διαδικασιών αδειοδότησης, η προστασία των καταναλωτών, η τήρηση των κανόνων υγιεινής και ασφάλειας, ο σεβασμός των κανόνων χωροθέτησης και λειτουργίας, όπως επίσης και η ορθή εποπτεία και ο έλεγχος εκ μέρους των τοπικών αρχών. Η τήρηση των κανόνων του ανταγωνισμού και η αυστηρή αντιμετώπιση του φαινομένου του παραεμπορίου, που διακινδυνεύει την ασφάλεια των καταναλωτών και νοθεύει τον ανταγωνισμό, συμβάλλει σημαντικά.

Ο θεσμός των λαϊκών αγορών άλλωστε, υπηρετεί διαχρονικά αυτό το στόχο. Δεν θα πρέπει να λησμονούμε, ότι την περίοδο της κρίσης διαμορφώθηκε ένα πλαίσιο χαλαρότερης αντιμετώπισης θεμάτων του ανταγωνισμού είτε εξαιτίας της οικονομικής αδυναμίας των νοικοκυριών και της προσχώρησης τους σε καταναλωτικές επιλογές χαμηλότερης ποιότητας και αξίας είτε διότι επικράτησε σε θεωρητικό επίπεδο η παράδοξη λογική της πλήρους απελευθέρωσης της αγοράς, άρα και του μη ελέγχου - αφήνουμε τον καθένα να κάνει ό,τι θέλει - γεγονός που οδήγησε σε άμβλυνση οικονομικών συμπεριφορών, σε ανάπτυξη εναλλακτικών δράσεων πολλές φορές αμφίβολης αποτελεσματικότητας. Δεν μιλάμε για όλες, αλλά όταν φτάνουμε σε ένα επίπεδο, κύριε Υπουργέ, να συζητάμε για μια ξεχωριστή αγορά, πολλές φορές οδηγούμαστε σε περιθωριοποιημένα αποτελέσματα, τα οποία οδηγούν τους καταναλωτές σε χαμηλότερες αξίες αλλά και σε χαμηλότερη ποιότητα.

Αναφορικά με το τμήμα του νομοσχεδίου, που αφορά στη ρύθμιση του υπαίθριου εμπορίου, η ΓΣΕΒΕΕ αξιολογεί θετικά τις παρακάτω παρεμβάσεις. Θεσμοθέτηση διαδικασίας, απόδοση και ανανέωση αδειών με σαφές πλαίσιο, ισότιμη φορολογική και εμπορική αντιμετώπιση, σημαντική η έκδοση του ειδικού κανονισμού λειτουργίας από τις περιφερειακές και τοπικές αρχές, η τήρηση της ηλεκτρονικής βάσης δεδομένων για την ορθή αποτύπωση των αδειών υπαίθριου εμπορίου. Σε αντιδιαστολή όμως, εκφράζουμε έντονες επιφυλάξεις σχετικά με τη δυνατότητα διάθεσης βιομηχανικών μεταποιημένων αγαθών, γενικότερα αφορά το άρθρο 7. Τα κριτήρια που αφορούν τη διάθεση προϊόντων αποσταγματοποιίας. Εδώ θα πρέπει να ακούσετε τους παραγωγικούς φορείς που εκπροσωπούν τον συγκεκριμένο κλάδο και να δούμε πώς θα γίνει σωστά η ανάθεση αδειών σ' αυτό τον τομέα. Τέλος, θα πρέπει να επισημανθεί ότι θα πρέπει να επαναφερθεί η διάταξη που αφορά τη δυνατότητα άσκησης υπαίθριου εμπορίου μόνο σε δημόσιους χώρους.

Σχετικά με τη ρύθμιση των υπολοίπων αγορών, θεωρούμε ότι θα πρέπει να υπάρξει, το βασικό κριτήριο είναι ο καλύτερος έλεγχος και η ασφάλεια για τους καταναλωτές. Σχετικά με τα κεφάλαια που αφορούν τον εκσυγχρονισμό της επιμελητηριακής νομοθεσίας, θεωρούμε ότι κάθε πρωτοβουλία προς την κατεύθυνση αυτή οφείλει να αναγνωρίζει τον πολλαπλό ρόλο των επιμελητηρίων, θα πρέπει να θέτει τους συνδικαλιστικούς φορείς μέσα στη διαδικασία του διαλόγου για τα θέματα επιχειρηματικότητας. Είναι σημαντική η πρωτοβουλία για τη σύσταση των κέντρων υποστήριξης επιχειρήσεων που θα λειτουργήσουν εντός, καθώς και για τις ειδικές μονάδες για το ΓΕΜΗ και τις αρμοδιότητες που τίθενται. Θα θέλαμε όμως να κάνουμε μια παρέμβαση σχετικά με τη λειτουργία του ΣΥΚΑΠ, την αλλαγή του ονόματος σε νέο οργανισμό. Θεωρούμε ότι θα πρέπει η ΓΣΕΒΕΕ και η ΓΣΕΕ να συμμετέχουν μέσα στη διαδικασία του συμβουλίου και όχι μόνο ως φορείς διαβούλευσης, διότι στην πράξη πολλές φορές επιλύονται κάποια ζητήματα όταν προκύπτουν τα προβλήματα στη διαδικασία διευθέτησης ορισμένων ζητημάτων και διότι γνωρίζουν πολύ καλύτερα και την αγορά, αλλά και τα προβλήματα που προκύπτουν από το παρεμπόριο. Θα καταθέσουμε και υπόμνημα, κ. Πρόεδρε,ευχαριστώ.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Το λόγο έχει ο κ. Βερνίκος.

ΝΙΚΟΛΑΟΣ ΒΕΡΝΙΚΟΣ (Πρόεδρος του Δ.Σ. του Διεθνούς Εμπορικού Επιμελητηρίου): Ευχαριστώ, κύριε Πρόεδρε. Η Ελληνική Εθνική Επιτροπή του Διεθνούς Εμπορικού Επιμελητηρίου, θεωρεί ότι το νομοσχέδιο είναι προς την σωστή κατεύθυνση και αυτό, γιατί το φαινόμενο της παράνομης άσκησης υπαίθριων εμπορικών δραστηριοτήτων, κυρίως με παραποιημένα και «πειρατικά» προϊόντα έχει γιγαντωθεί σ’ όλη την χώρα προκαλώντας απώλεια κρατικών εσόδων, απώλεια εσόδων στις νόμιμες επιχειρήσεις και μείωση θέσεων εργασίας.

Το Διεθνές Εμπορικό Επιμελητήριο που είναι ο μεγαλύτερος επιχειρηματικός οργανισμός στο κόσμο με έδρα στο Παρίσι, έχει ήδη ξεκινήσει μία πρωτοβουλία και έχει οργανώσει μια υπηρεσία στη Λυών της Γαλλίας όπου καταγράφει όλες τις παραποιήσεις και «πειρατείες» που γίνονται στον κόσμο, οι οποίες υπολογίζονται σε 600 δισ. $.

Για τα λοιπά, άρθρα της επιμελητηριακής νομοθεσίας, το Διεθνές Εμπορικό Επιμελητήριο προσυπογράφει, τις θέσεις και παρατηρήσεις της ΕΣΕΕ και της Κεντρικής Ένωσης Επιμελητηρίων Ελλάδος, τα επιμελητήρια μέλη της οποίας είναι και μέλη του Διεθνούς Εμπορικού Επιμελητηρίου. Ευχαριστώ.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Ευχαριστούμε. Το λόγο έχει ο κ. Γιαννόπουλος.

ΗΛΙΑΣ ΓΙΑΝΝΟΠΟΥΛΟΣ (Νομικός Σύμβουλος της Πανελλαδικής Συνομοσπονδίας Ελλήνων Ρομά «ΕΛΛΑΝ ΠΑΣΣΕ»): Κύριε Πρόεδρε, είναι παρών ο Πρόεδρος, ο κ. Βασίλειος Πάντος, ο Γενικός Γραμματέας, ο κ. Σαμπάνης και οι δύο Νομικοί Σύμβουλοι, ο ομιλών, Ηλίας Γιαννόπουλος και ο συνάδελφος κ. Γκορσελίδης, θα τοποθετηθούμε οι δύο μας για το νέο νομοσχέδιο.

Κύριε Πρόεδρε, ευχαριστούμε για την πρόσκληση στις εργασίες της Επιτροπής αυτής. Η πρόσκληση αυτή μας χαροποιεί ιδιαιτέρως, μας τιμά απεριόριστα, μας ενδυναμώνει και δείχνει να αναγνωρίζει την υπερπροσπάθεια που συντελείται τους τελευταίους δώδεκα μήνες στους κόλπους των Ελλήνων Ρομά για να υπάρξει μια σύγχρονη, έννοια, τεκμηριωμένη, επιστημονική φωνή, στα διάφορα ζητήματα που απασχολεί τις κοινότητες ΕλλήνωνΡομά. Στο διάστημα της δωδεκάμηνης διαβούλευσης, τόσο περίπου είναι και τη ζωή του τριτοβάθμιου οργάνου, έχουν κατατεθεί στη Γενική Γραμματεία Εμπορίου πάνω από πέντε υπομνήματα. Με πολύ μεγάλη χαρά και ικανοποίηση, βλέπουμε ότι μεγάλο μέρος των προτάσεών μας έχει ενσωματωθεί στο πολυνομοσχέδιο που συζητούμε σήμερα. Είναι μια καλή αρχή, είναι προς τη σωστή κατεύθυνση, δεν λύνονται όλα διά μαγείας, είναι ωστόσο μια καλή αφετηρία.

Θα κάνω πολύ σύντομα κάποιες παρατηρήσεις, οι οποίες θα αφορούν τη μεγαλύτερη εκπροσώπηση και συμμετοχή των Ελλήνων Ρομά στις διάφορες επιτροπές που προβλέπει το πολυνομοσχέδιο.

Έτσι, στο άρθρο 27, στην παράγραφο 3, προτείνουμε να προστεθεί εδάφιο «για τους Έλληνες Ρομά η Ομοσπονδία της κάθε περιφέρειας να καταρτίζει πίνακα εκπροσώπων που κοινοποιείται στους δήμους της περιφέρειας με πλήρη στοιχεία εκάστοτε προσώπου από το οποίο να επιλέγονται οι συνεργαζόμενοι».

Στο άρθρο 28, στην παράγραφο 1. Θα πρέπει να αυξηθεί ο αριθμός των μελών των επιτροπών, έτσι ώστε να συμμετέχει και εκπρόσωπος των Ρομά. Στην παράγραφο 2, περίπτωση (α) εδάφιο (ε). Να ζητηθεί ομοίως αύξηση του αριθμού των εκπροσώπων σε πέντε και να τεθεί η υποπερίπτωση Γ(γ) ως εξής: «Έναν εκπρόσωπο των Ελλήνων Ρομά της Περιφέρειας Αττικής». Το ίδιο στην παράγραφο 2 περίπτωση (β), εδάφιο (ε). Να ζητηθεί αύξηση του αριθμού των εκπροσώπων σε πέντε και να τεθεί η υποπερίπτωση Ρ(γ) ως εξής: «Έναν εκπρόσωπο των Ελλήνων Ρομά της Μητροπολιτικής Ενότητας Θεσσαλονίκης».

Στην παράγραφο 3, να προστεθεί εδάφιο με την εξής διατύπωση: «Τον εκπρόσωπο των Ελλήνων Ρομά προτείνει η οικεία ομοσπονδία».

Στην παράγραφο 5 να ζητηθεί αύξηση του αριθμού των μελών της Επιτροπής και προσθήκη εδαφίου (η) με τη διατύπωση: «Έναν εκπρόσωπο των Ελλήνων Ρομά που προτείνεται από την οικεία Ομοσπονδία της αντίστοιχης Περιφέρειας ή της Μητροπολιτικής Ενότητας»

Τέλος, στο άρθρο 38 παρ. 10 θα πρέπει να προστεθεί η φράση «καθώς και το αντιπροσωπευτικότερο όργανο εκπροσώπησης των Ελλήνων Ρομά η Πανελλαδική Συνομοσπονδία Ελλήνων Ρομά με διακριτικό τίτλο «ΕΛΛΑΝ ΠΑΣΣΕ», στην οποία θα πρέπει αναγνωριστεί ρόλος συντονιστικός και υποστηρικτικός ως προς τις ομοσπονδίες μέλη της. Ευχαριστώ.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Το λόγο έχει ο κ. Γκορτσελίδης.

ΧΡΗΣΤΟΣ ΓΚΟΡΤΣΕΛΙΔΗΣ (Νομικός Σύμβουλος της Πανελλαδικής Συνομοσπονδίας Ελλήνων Ρομά «ΕΛΛΑΝ ΠΑΣΣΕ»): Συγκεκριμένα οι προτάσεις τροποποιήσεων.

Στο άρθρο 26, δεδομένης της έλλειψης οικονομικών πόρων των Δήμων, αλλά και της έλλειψης προσωπικού σε αυτούς, προτείνεται η κατασκευή και τοποθέτηση των στεγάστρων, σκιάστρων, πάγκων κ.λπ. να πραγματοποιείται με πόρους μελών των συλλόγων, ή σωματείων, ή ενώσεων, ή ομοσπονδιών Ρομά, οι οποίοι έχουν το δικαίωμα να μπορούν να συνδιοργανώνουν με τους Δήμους της χώρας αγορές του παρόντος άρθρου σε δικό τους ιδιόκτητο ή μισθωμένο χώρο, όπως αυτό αναφέρεται στο άρθρο 38 παράγραφος 10 του παρόντος.

Άρθρο 31. Για τη λαϊκή λειτουργία των λαϊκών αγορών, όπως και των αγορών του άρθρου 38 στο συγκεκριμένο άρθρο προτείνεται η παρούσα τροποποίηση, ώστε να μην τίθεται ζήτημα ερμηνειών.

Στο άρθρο 38, όπου αναφέρει ότι επιτρέπεται η λειτουργία μιας κυριακάτικης αγοράς εντός των ορίων κάθε Περιφερειακής Ενότητας ή το πολύ δύο, εφόσον η καθεμία εξ αυτών αφορά διαφορετική κατηγορία προϊόντων. Η ίδρυση κυριακάτικης αγοράς πραγματοποιείται ύστερα από απόφαση του Περιφερειακού Συμβουλίου, ύστερα από εισήγηση του οικείου Δήμου και γνώμη του οικείου Επιμελητηρίου στην οποία καθορίζονται και τα πωλούμενα είδη. Η πρόταση: Αναφορικά με τις υπαίθριες αγορές στο άρθρο 38 αναφέρεται στην παράγραφο 1 ότι αρμόδιο για την έκδοση απόφασης λειτουργίας είναι το οικείο Δημοτικό Συμβούλιο σύμφωνα με το άρθρο 79 του ν.3463/2006 ενώ αντίστοιχα στην παράγραφο 2 αναφέρεται ότι ειδικά για τις κυριακάτικες αγορές αρμόδιο για την έκδοση άδειας είναι το Περιφερειακό Συμβούλιο. Δεδομένο ότι η Περιφέρεια δεν συμμετέχει στην έκδοση αδειών των συμμετεχόντων πολιτών και δεν λαμβάνει ποσοστά από τα ημερήσια τέλη τα οποία θα καταβάλλουν οι συμμετέχοντες στις υπαίθριες κυριακάτικες αγορές, τόσο για την έκδοση άδειας συμμετοχής όσο και για την κάθε συμμετοχή σ' αυτές, τα οποία καταβάλλονται στον αντίστοιχο Δήμο, δεν υφίσταται λόγος να συμμετέχει στη διαδικασία έκδοσης απόφασης. Προτείνεται αρμόδιος για την έκδοση άδειας λειτουργίας να είναι ο οικείος Δήμος, όπως αντίστοιχα γίνεται στην παράγραφο 1, όπου γίνεται λόγος για υπαίθριες αγορές γενικώς.

Επιπλέον, στο ίδιο άρθρο αναφέρεται ότι επιτρέπεται η λειτουργία μιας κυριακάτικης αγοράς εντός των ορίων κάθε Περιφερειακής Ενότητας ή το πολύ δύο εφόσον η καθεμία εξ αυτών αφορά διαφορετική κατηγορία προϊόντων. Πρόταση: Δεν υφίσταται λόγος να λειτουργεί μόνο μία ή το πολύ δύο κυριακάτικες αγορές ανά Περιφερειακή Ενότητα. Στις μεν μικρές πληθυσμιακά Περιφερειακές Ενότητες είναι πρακτικό και επαρκές, στις δε μεγάλες ασύμφορο τόσο για οικονομικούς λόγους, όσο και για λόγους κοινωνικής ανταποδοτικότητας. Δεδομένου ότι για πρώτη φορά ιστορικά δίνεται η δυνατότητα σε συλλόγους ή ομοσπονδίες Ρομά να ιδρύουν τέτοιες κυριακάτικες αγορές, με σκοπό πρωτίστως την ενσωμάτωσή τους, ο ανωτέρω όρος ίδρυσης μιας ή το πολύ δύο αγορών είναι περιοριστικός και δεν συμβάλλει στην κοινωνικοποίηση, στην καταπολέμηση της ανεργίας και ενσωμάτωση της ευπαθούς αυτής κοινωνικής ομάδας στην ελληνική κοινωνία.

Επίσης, με την ύπαρξη κατά το δυνατόν περισσότερων αγορών αυτού του άρθρου εξασφαλίζεται σε πολύ μεγαλύτερο βαθμό και ποσοστό η καταπολέμηση της ανεργίας των Ρομά και μη Ρομά, όπως άλλωστε είναι και ένας από τους σκοπούς του παρόντος νόμου. Προτείνεται, λοιπόν, σε κάθε Περιφερειακή Ενότητα άνω των 200.000 κατοίκων, η ίδρυση τεσσάρων ή πέντε αγορών, οι οποίες θα εγκαθίστανται και θα λειτουργούν στο βόρειο, νότιο, ανατολικό, δυτικό ή κεντρικό τομέα κάθε Περιφερειακής Ενότητας.

Άρθρο 38 παράγραφος 2. Στις αγορές αυτές συμμετέχουν πωλητές που διαθέτουν όλα τα νόμιμα φορολογικά παραστατικά και δεν είναι αδειούχοι λαϊκών αγορών πλανόδιου ή στάσιμου εμπορίου, εφόσον διαθέτουν βεβαίωση δραστηριοποίησης υπαίθριου εμπορίου ετήσιας διάρκειας. Τη βεβαίωση αυτή εκδίδει ο Δήμος μόνιμης κατοικίας των ενδιαφερομένων πωλητών. Στις αγορές αυτές συμμετέχουν πωλητές που διαθέτουν όλα τα νόμιμα φορολογικά παραστατικά και δεν είναι αδειούχοι λαϊκών αγορών πλανοδίου ή στάσιμου εμπορίου, εφόσον διαθέτουν βεβαίωση δραστηριοποίησης υπαίθριου εμπορίου. Σύμφωνα με την ερμηνεία της ανωτέρω διάταξης αποκλείεται η συμμετοχή στις ανωτέρω υπαίθριες αγορές συμμετεχόντων, οι οποίοι είναι ήδη κάτοχοι αδειών συμμετοχής.

Πρόταση: Στις αγορές αυτές συμμετέχουν α) πωλητές που διαθέτουν όλα τα νόμιμα φορολογικά παραστατικά και είναι ήδη αδειούχοι υπαίθριων αγορών με βάση τα κοινωνικά κριτήρια πλανοδίου ή στάσιμου εμπορίου και β) πωλητές υπαίθριων αγορών με βάση τα κοινωνικά κριτήρια που διαθέτουν όλα τα νόμιμα φορολογικά παραστατικά και δεν είναι αδειούχοι λαϊκών αγορών, 2) πλανόδιου ή στάσιμου εμπορίου, εφόσον διαθέτουν βεβαίωση δραστηριοποίησης υπαίθριου εμπορίου ετήσιας διάρκειας και γ) καταστηματάρχες που έχουν μόνο στοκ υποδημάτων και ενδυμάτων.

Επί της παραγράφου 8 αναφέρεται πάλι ότι με απόφαση του Περιφερειακού Συμβουλίου εκδίδεται απόφαση. «Το Περιφερειακό Συμβούλιο εκδίδει ύστερα από αίτηση του συλλόγου». Όπως ανωτέρω ήδη αναφέραμε, δεν υπάρχει λόγος να συμμετέχει με κάποιο τρόπο η Περιφέρεια. Ελέχθη ήδη ότι ουσιαστικά παρακωλύει τις διαδικασίες και δυσκολεύει, καθώς οι Δήμοι έχουν περισσότερα οφέλη.

Τέλος, το άρθρο 57, παρ.2, αναφέρεται στις ποινικές κυρώσεις. Προτείνουμε να τροποποιηθεί ο νόμος αυξάνοντας το όριο του πληθυσμού από τις 5.000 στις 15.000 κατοίκους ανά δήμο, στους περισσότερους και μεγαλύτερους δήμους ή να μην υπάρχει πληθυσμιακό όριο για να είναι εφικτή η άσκηση του πλανόδιου εμπορίου σε όλους τους δήμους της χώρας. Αυτό έχει άμεση αλληλεπίδραση και στο άρθρο 57, που προβλέπει τις κυρώσεις, όπου είτε στη μια περίπτωση είτε στην άλλη, βάσει νόμου, η φυλάκιση δεν αποφεύγεται.

ΘΕΟΔΩΡΟΣ ΔΡΙΤΣΑΣ (Προεδρεύων της Επιτροπής): Το λόγο έχει ο κ. Γιάγκας.

ΜΙΧΑΗΛ ΓΙΑΓΚΑΣ (Πρόεδρος του Δ.Σ. της Ομοσπονδίας Συλλόγων Υπαλλήλων Επιμελητηρίων – ΟΣΥΕ): Κύριε Πρόεδρε, η τροποποίηση της επιμελητηριακής νομοθεσίας κατέστη αναγκαία, μετά την κατάργηση της συνδρομής στα επιμελητήρια, την καθιέρωση του Γενικού Εμπορικού Μητρώου και τη λειτουργία της Υπηρεσίας Μιας Στάσης. Οφείλω να ομολογήσω, ότι μέχρι την οριστική διαμόρφωση του νόμου προηγήθηκαν μακρές συζητήσεις και διαβουλεύσεις τόσο με τους εργαζόμενους, όσο και με τις διοικήσεις.

Θεωρούμε ιδιαίτερα σημαντική τη θεσμοθέτηση του Κέντρου Υποστήριξης Επιχειρήσεων με τις παρατηρήσεις βεβαίως που καταθέτουμε στο συγκεκριμένο άρθρο, το θεσμό των περιφερειακών επιμελητηριακών συμβουλίων, που προσδιορίζουν σε αυτά ρόλο συντονιστικό του συνόλου των επιμελητηρίων της περιφέρειας, τη θεσμοθέτηση πειθαρχικού δικαίου και για τις διοικήσεις, την αντιμετώπιση του προσωπικού που υπηρετεί με διάφορες μορφές εργασίας στα επιμελητήρια και το ρόλο που προσδίδει σήμερα η συγκεκριμένη νομοθετική παρέμβαση στις αστικές εταιρείες. Επίσης, θεωρούμε σημαντική τη θεσμοθέτηση υπηρεσιακών και πειθαρχικών συμβουλίων για τους υπαλλήλους των επιμελητηρίων.

Πιστεύουμε, όμως, παράλληλα ότι πρέπει να συνεχιστεί ο διάλογος για τον τρόπο που θα λειτουργήσουν τα κέντρα υποστήριξης επιχειρήσεων, για την εξειδίκευση των ανταποδοτικών υπηρεσιών, στις οποίες περιλαμβάνονται και οι υπηρεσίες του ΓΕΜΗ, μέσω της συνδρομής, για να υπάρξει ενιαίος κανονισμός προμηθειών για τα επιμελητήρια, με βάση το ν.4412/2016, για να αντιμετωπισθεί το θέμα της μετακίνησης των υπαλλήλων των μελών των διοικήσεων και γενικότερα του προσωπικού των επιμελητηρίων και τέλος για την κινητικότητα των υπαλλήλων.

Σαν Ομοσπονδία Συλλόγων Υπαλλήλων Επιμελητηρίων πιστεύουμε ότι η πρόοδος του επιμελητηριακού θεσμού συμβάλλει στην πρόοδο και την κοινωνική αποδοχή και καταξίωση των επιμελητηριακών υπαλλήλων. Δεν προβάλαμε και δεν διεκδικούμε μόνο τα στενά υπηρεσιακά θέματα, με τις παρεμβάσεις μας συμβάλουμε στην ολοκληρωμένη αντίληψη και λειτουργία του επιμελητηριακού θεσμού. Αυτό πράξαμε και κατά τη διάρκεια της διαμόρφωσης του νομοσχεδίου με βάση την εξής αρχή: ισχυρά επιμελητήρια με διοικητική αυτοτέλεια και οικονομική αυτοδυναμία για να επιτελέσουν το ρόλο του συμβούλου της πολιτείας και των μελών του.

Σ’ αυτό το ρόλο του επιμελητηρίου συνέβαλε, από ιδρύσεως των επιμελητηρίων, η καθιέρωση της συνδρομής, για να μην υπάρχει εξάρτηση από την κεντρική πολιτική εξουσία. Γι’ αυτόν το λόγο τα επιμελητήρια έχουν εκλεγμένες διοικήσεις και όχι διορισμένες. Γι' αυτό το λόγο δεν επιχορηγούνται από τον Κρατικό Προϋπολογισμό. Για το λόγο αυτό τα επιμελητήρια δεν υπάγονται στους φορείς της Γενικής Κυβέρνησης. Αυτό, όμως, το τελευταίο αποτελεί και το σημείο τριβής μεταξύ των επιμελητηρίων, ως ΝΠΔΔ και των κεντρικών υπηρεσιών των Υπουργείων. Οι μεν επιζητούν μεγαλύτερη αυτονομία στη λειτουργία τους οι δε περισσότερο ασφυκτικό έλεγχο. Δεν επιχορηγούνται μεν τα επιμελητήρια με ρητή διάταξη του νομού για τις λειτουργικές τους δαπάνες, όμως, τίθενται περιορισμοί στην αποδοτική λειτουργία τους, στον τρόπο αντιμετώπισης του προσωπικού και των οργανισμών, στις μετακινήσεις, στην κινητικότητα, ακόμη και στα θέματα αποδοχών και τώρα υπάλληλοι των επιμελητηρίων είναι εγκλωβισμένοι, χωρίς δυνατότητα απόσπασης ή μετάταξης και τα επιμελητήρια, χωρίς δυνατότητα κάλυψης του προσωπικού τους με αποσπάσεις ή μετατάξεις.

Αυτή η αντιμετώπιση έχει οδηγήσει τις διοικήσεις των Επιμελητηρίων, για να εκπληρώσουν την αποστολή τους, να απασχολούν προσωπικό με διάφορες μορφές εργασίας μέσω των αστικών εταιρειών ή εμπορικών συλλόγων. Αυτή την κατάσταση, όμως, έρχεται σήμερα να θεραπεύσει, να τακτοποιήσει το νομοσχέδιο με τη ρύθμιση που εισάγει στο άρθρο 96. Θα αναφερθώ σ' αυτό λίγο πιο κάτω. Σαν Ομοσπονδία έχουμε καταθέσει αναλυτικό υπόμνημα, τόσο στα Κόμματα, όσο και τώρα στην Επιτροπή για τις κατ' άρθρο παρατηρήσεις μας. Θα μείνω, όμως, σε 2, 3 άρθρα τα οποία θεωρούμε ότι θα επηρεάσουν το επόμενο διάστημα τη λειτουργία των Επιμελητηρίων.

Το πρώτο αφορά στη σύσταση των Κέντρων Υποστήριξης Επιχειρήσεων. Θεωρούμε ότι πρέπει τα Κέντρα Υποστήριξης Επιχειρήσεων να συσταθούν υποχρεωτικά σε όλα τα Επιμελητήρια της ώρας με τον νόμο και να αποτελέσουν οργανική μονάδα των Επιμελητηρίων και όχι η σύστασή τους να έγκειται στην επιθυμία του κάθε Επιμελητηρίου. Επίσης, θεωρούμε ότι η διάταξη που αναφέρεται στην παράγραφο 6 του άρθρου 60 είναι φοβερά δύσκολο να υλοποιηθεί εάν σ' αυτή επιμείνουμε να βγει με Προεδρικό Διάταγμα και να πιστοποιηθούν οι υπηρεσίες αυτές με Προεδρικό Διάταγμα. Ποτέ μέχρι σήμερα δημόσια υπηρεσία δεν έχει πιστοποιηθεί με Προεδρικό Διάταγμα. Εκείνο που πρέπει να γίνει είναι οι αρμοδιότητες αυτές να περάσουν κατευθείαν στα Επιμελητήρια.

Δε θ’ αναφερθώ στο άρθρο 70 σχετικά με τις αρμοδιότητες που εκχωρούνται στην διοικητική επιτροπή.

Οφείλω, όμως, ν’ αναφερθώ στο άρθρο 73 στην παράγραφο 10, στην οποία ζητάμε η αποζημίωση που προβλέπεται να καθοριστεί με Υπουργική Απόφαση και, μάλιστα, το εύρος να καθοριστεί και το ύψος να καθοριστεί με απόφαση διοικητικής επιτροπής. Όμως, θεωρούμε ότι η συγκεκριμένη διάταξη είναι περιττή γιατί προβλέπεται στο Προεδρικό Διάταγμα 372/1992 και γι' αυτό το λόγο θα πρέπει να καταργηθεί και η παράγραφος 2 του άρθρου 97 των μεταβατικών διατάξεων να προστεθεί στο άρθρο 15 του Προεδρικού Διατάγματος 372.

Σε ό,τι αφορά στις μετακινήσεις του άρθρου 76 παράγραφος 1, συμφωνούμε με αυτά που είπε η Κεντρική Ένωση Επιμελητηρίων.

Θα έρθω, όμως, στο άρθρο 80 παράγραφος 3 που αφορά στις μετατάξεις των υπαλλήλων των Επιμελητηρίων, όπου θεωρούμε ότι γίνεται μια άδικη αντιμετώπιση. Οι μετατάξεις αυτές αφορούν στους υπαλλήλους που τώρα θέλει το Υπουργείο να προσλάβει μέσω διαγωνισμού που θέλει να προκηρύξει, δεν αντιμετωπίζεται διαφορετικά, έχουμε καταθέσει το σχετικό υπόμνημα, οφείλουμε, όμως, να προστεθεί άρθρο που να λέει ότι «οι αποσπάσεις και μετατάξεις των υπαλλήλων των Επιμελητηρίων σε νομικά πρόσωπα δημοσίου δικαίου, τα οποία δεν ανήκουν σε φορείς της γενικής κυβέρνησης, επιτρέπονται ύστερα από σχετικές αποφάσεις των οργάνων διοίκησής τους και των αρμόδιων υπηρεσιακών συμβουλίων. Η καταβολή των αποδοχών αυτών βαρύνει τον φορέα υποδοχής».

Τέλος, σχετικά με τη σύσταση των οργανικών θέσεων στα Επιμελητήρια για την πρόσληψη του προσωπικού που προβλέπεται να γίνει διαγωνισμός, θεωρούμε ότι δεν μπορεί να γίνει με Προεδρικό Διάταγμα, θα πάει πολύ πίσω και δεν θα υλοποιηθεί η επιθυμία της πολιτείας. Πρέπει να γίνει με Υπουργική Απόφαση, γι' αυτό έχουμε συνεννοηθεί με το Υπουργείο Διοικητικής Μεταρρύθμισης, έχουμε καταθέσει την νομοθετική διάταξη με υπόμνημά μας. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πολύ. Το λόγο έχει ο κ. Φρατζεσκάκης.

ΑΛΕΚΟΣ ΦΡΑΤΖΕΣΚΑΚΗΣ (Πρόεδρος του Ενιαίου Συνδικάτου Σωματείων Υπαίθριων Εμπόρων Ελλάδος (ΕΣΣΥΠΕ)): Καλησπέρα σας. Ευχαριστούμε πάρα πολύ για την πρόσκληση. Σύμφωνα με την παράγραφο 4 του άρθρου 38, για τη συμμετοχή στις υπαίθριες αγορές, όσον αφορά για την ποσόστωση. Πρώτον σε ποσοστό 70% σε υπαίθριους πωλητές, δεύτερον σε ποσοστό 20% σε πωλητές λαϊκών αγορών και τρίτον 10% σε πωλητές αδειούχους, πλανοδίους στάσιμου εμπορίου θα θέλαμε να παραμείνει το ποσοστό, όπως ήτανε πριν 80 – 20, γιατί αν μειωθεί και άλλο στους υπαίθριους πωλητές ήδη, όπως έχουν αναφέρει και οι προηγούμενοι άνθρωποι, αυτοί δεν μπορούν να βγάλουν τα προς το ζην και κατά πόσο μάλλον, θα μπορούν να βρουν θέσεις να δουλέψουν. Ακόμα σύμφωνα με την παράγραφο, του άρθρου 38 και εμείς ζητάμε να αυξηθούνε οι χριστουγεννιάτικες και πασχαλινές ημέρες. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Το λόγο έχει η κυρία Αρετάκη.

ΜΑΡΙΑΝΝΑ ΑΡΕΤΑΚΗ (Πρόεδρος του Δ.Σ. του Σωματείου Εικαστικών – Καλλιτεχνών – Χειροτεχνών (Αθηνά – Εργάνη): Ευχαριστούμε πολύ για την πρόσκληση. Ξεκινώντας να αναφέρω, ότι με έκπληξη είδαμε ότι στους ορισμούς του νόμου δεν υπάρχει καμία αναφορά σε καλλιτεχνικές αγορές, παρότι το είχαμε ζητήσει. Οπότε οι αλλαγές που ζητάμε εμείς στο νομοσχέδιο είναι στους ορισμούς, άρθρου 2 καλλιτεχνική αγορά υπαίθρια στάσιμη οργανωμένη αγορά, στην οποία δραστηριοποιούνται οι εικαστικοί καλλιτέχνες και χειροτέχνες. Τα φυσικά πρόσωπα, τα οποία δημιουργούν έργα τέχνης, καλλιτεχνήματα, χειροτεχνήματα κλπ. έργα πρωτότυπης αποκλειστικά δικής τους καλλιτεχνικής δημιουργίας. Δικαιούχοι σχετικών αδειών, είναι επίσης, κατά προτεραιότητα φορείς κοινωνικής και αλληλεγγύης οικονομίας, καλό για τη διάθεση αποκλειστικά έργων ίδιας παραγωγής των μελών τους.

Στο άρθρο 45, το οποίο μας αφορά θα θέλαμε να υπάρξουν οι εξής αλλαγές. Πρώτον οι φορείς κοινωνικής και αλληλέγγυης οικονομίας, να είναι κατά προτεραιότητα για τη διάθεση για τους χώρους. Επίσης, θέλουμε στην παράγραφο 2, όσον αφορά τις άδειες η δική μας τοποθέτηση, είναι ότι οι άδειες πρέπει να είναι μεταβαλλόμενης διάρκειας από 1 έως 12 μήνες, ανάλογα με την επιλογή του δικαιούχου και να εγκρίνονται για δραστηριοποίηση σε συγκεκριμένο σημείο, με την καταβολή του αντίστοιχου τέλους. Έτσι καλύπτεται η ιδιομορφία της μεταβλητής παραγωγής του κάθε καλλιτέχνη, καθότι οι ποικίλες καλλιτεχνικές δραστηριότητες έχουν διαφορετικούς ρυθμούς παραγωγής και διαφορετικούς προορισμούς, ως προς την ποσότητα των παραγομένων έργων. Έτσι διευκολύνεται επίσης και η κινητικότητα των καλλιτεχνών σε εθνικό και ευρωπαϊκό επίπεδο.

Επίσης στην παράγραφο 2 θέλουμε η διατύπωση να γίνει ως εξής. Δραστηριοποίηση σε άλλο δήμο προτίμησης του αδειούχου, πέραν αυτού που έχει εκδώσει την άδεια μπορεί να επιτραπεί, υπό την προϋπόθεση ότι υπάρχει διαθέσιμος χώρος, για να δραστηριοποιηθεί ο ενδιαφερόμενος και έχει λήξει η διοικητική άδεια που κατείχε, ή ο δικαιούχος εφόσον δηλώσει στο δήμο έκδοση αδείας, ότι δεν επιθυμεί να συνεχίσει τη δραστηριοποίησή του στο συγκεκριμένο σημείο. Σε αυτή τη περίπτωση επιστρέφεται στο δικαιούχο το χρηματικό ποσό που αναλογεί για το υπολειπόμενο διάστημα, μέχρι τη λήξη της αδείας του. Οι εν λόγω περιορισμοί δεν θα ισχύουν για τους φορείς. Οι δήμοι υποχρεούνται να ορίζουν χώρους στους οποίους επιτρέπεται να δραστηριοποιούνται οι κάτοχοι των ανωτέρω αδειών, συνεισφέροντας στην πολιτιστική φυσιογνωμία του τόπου. Οι εν λόγω χώροι πρέπει να είναι σε σημεία εμπορικού, τουριστικού, πολιτιστικού και αρχαιολογικού ενδιαφέροντος, ώστε να εξασφαλίζεται η οικονομική βιωσιμότητα των αδειοδοτουμένων, αλλά και η συνεισφορά τους στον πολιτικό τόπο και πολιτιστικό γίγνεσθαι του χώρου και της περιοχής. Οι εν λόγω χώροι προκύπτουν κατόπιν υποχρεωτικής δημόσιας διαβούλευσης που διεξάγει ο δήμος. Και στο τέλος του νόμου 45, θα θέλαμε να δίνεται για την δραστηριοποίηση σε οργανωμένες αγορές, σε φορείς, μία θέση ανά τέσσερα μέλη και θεωρούμε ότι είναι αρκετά δίκαιο για να μην παίρνουμε παρά πολύ χώρο.

Επίσης, θέλω να σας καταθέσω ψήφισμα της Ε.Ε. η οποία έγινε για τους χειροτέχνες και γενικότερα για τον ρόλο του καλλιτέχνη και η οποία κυρίως βασίστηκε στη γενική διάσκεψη της UNESCO στις 27 Οκτωβρίου του 1980 και στον ορισμό που δίνει η UNESCO για τον καλλιτέχνη είναι κάθε άτομο που δημιουργεί ή συμμετέχει μέσω της ερμηνείας του στη δημιουργία ή αναπαραγωγή καλλιτεχνικών έργων που θεωρεί τη δημιουργία ως ουσιαστικό στοιχείο της ζωής του. Αναγνωρίζεται ως καλλιτέχνης, ανεξάρτητα από την ύπαρξη δεσμού εργασίας ή δεσμού ως μέλος σχετικής ένωσης. Και στον ορισμό αυτό εντάσσονται οι δημιουργοί, συμπεριλαμβανομένων και των συγγραφέων, οι ερμηνευτές και οι χειροτέχνες.

Και καλό θα ήταν σ' αυτή τη χώρα με αυτό το νομοσχέδιο να γίνει μια αρχή που δεν έχει γίνει ποτέ με κανένα νομοσχέδιο. Οι καλλιτέχνες πρέπει να έχουν στέγη και πρέπει να τους αφήσετε να εκφραστούν μέσα σε νόμιμα πλαίσια για να αισθάνονται ασφάλεια και να δημιουργούν και να διαθέτουν στον κόσμο την τέχνη τους. Ευχαριστώ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Τον λόγο έχει ο κ. Van Roode.

MICHAEL VAN ROODE (Πρόεδρος του Σωματείου Χειροτεχνών-Καλλιτεχνών «ΟΔΥΣΣΕΑΣ»): Καλησπέρα. Ευχαριστώ για την πρόσκληση και για το βήμα που μας δώσατε. Είμαι ο Michael Van Roode, είμαι Ολλανδός, Πρόεδρος του Σωματείου Χειροτεχνών-Καλλιτεχνών «ΟΔΥΣΣΕΑΣ». Από το 1995 με μεγάλους αγώνες και τεράστιες αλλαγές προσπαθήσαμε να νομιμοποιηθούμε και να φτιάξουμε ένα καινούργιο επάγγελμα. Και από το 2005, με τη σύμφωνη γνώμη τότε με τον δήμο Αθηναίων το Υπουργείο και εμείς γράψαμε το 33 77. Οι άδειες που αποκτήσαμε ήταν της ΕΟΜΜΕ και το Δικαστικό Επιμελητήριο και καταφέραμε τότε να αναδείξουμε και την χειροτεχνία και να φέρουμε και την τέχνη στους δρόμους και είναι ένας τρόπος επιβίωσης για τους χειροτέχνες.

Από τότε που δεν ανανεώνονται οι άδειες, δημιουργήθηκαν κάποια καινούργια προβλήματα. Ένα είναι τα δικαστήρια που είχα εγώ προσωπικά, τα έχω καταθέσει όλα στα τα έγγραφα που έχετε στο προεδρείο. Σας έχω στείλει και ολόκληρο φάκελο με όλους τους προβληματισμούς και τις προτάσεις που έχουμε πάνω από το νόμο οι οποίοι είναι υπέρ των χειροτεχνών και σας ευχαριστούμε πάρα πολύ για όλα αυτά, αλλά φοβάμαι ότι οι υποχρεώσεις και αυτά που ζητάτε από τους υπαίθριους χειροτέχνες, δεν θα μπορούν να ανταπεξέλθουν. Όπως λέει και ο νόμος, δεν ήμαστε μεταπράτες, ούτε παραγωγοί, αλλά είμαστε δημιουργοί και αν είναι να μας κάνατε επαγγελματίες θα έχουμε πρόβλημα. Ήδη υπάρχουν επαγγελματίες στον δρόμο, οι οποίοι θεωρούμε εμείς ότι αυτοί έπρεπε να κάνουν καριέρα κάπου αλλού, δεν χρειάζεται να είναι όλοι στον δρόμο.

Να σας κάνω μια ερώτηση, γιατί αυτή τη στιγμή συζητάμε τώρα για τους υπαίθριους χειροτέχνες με ένα πάγκο ένα μέτρο, θα έχει επιβαρύνσεις και λοιπά; Έχουμε ταξιδέψει σε όλη την Ευρώπη και σχεδόν σε όλο τον πλανήτη, χειροτέχνες με ταμειακές δεν υπάρχουν ακόμα πουθενά στην Ευρώπη. Θα είναι μια πρωτοτυπία αν τα καταφέρουμε να το κάνουμε στην Ελλάδα. Έχω προτείνει μια συγκεκριμένη πρόταση και είναι στο φάκελο, ελπίζω να την εξετάσετε λίγο περισσότερο για μια μεταβατική περίοδο για να μπορούν να ανταπεξέλθουν όσο γίνεται καλύτερα και να μην υπάρχουν προβλήματα.

Τελειώνοντας, μας εκπλήξατε δυσάρεστα τον Φεβρουάριο, όταν ήρθε το σχέδιο νόμου. Τώρα συζητάμε και για ΚΟΙΝΣΕΠ. Για παράδειγμα, στο Θησείο είμαστε τέσσερα σωματεία χειροτεχνών, Έχουμε προσπαθήσει να βρούμε λύσεις μεταξύ μας και δεν τα καταφέραμε. Τώρα, θα κάνουμε και επιχειρηματικές δραστηριότητες συνεργασίας μεταξύ ατόμων, οι οποίοι δεν έχουν καμία σχέση. Εμείς θεωρούμε και γιατί είχαμε προτείνει στο παρελθόν κάτι παρόμοιο, η λύση για τα ΚΟΙΝΣΕΠ πρέπει να είναι μόνο για ομάδες φυλακισμένων και άτομα που είναι σε προγράμματα απεξάρτησης. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε. Ο κ. Κυβέλος, έχει το λόγο.

ΒΑΡΘΟΛΟΜΑΙΟΣ ΚΥΒΕΛΟΣ (Μέλος του Συντονιστικού «Λιμάνι Χωρίς Μεσάζοντες – Πειραιάς»): Ευχαριστώ, κυρία Πρόεδρε. Θα αναφερθώ στο άρθρο 37. Τις αγορές καταναλωτών, όπως τις ονομάζει τώρα ο νομοθέτης, δεν τις βλέπουμε καθόλου ανταγωνιστικές απέναντι σε όλες τις μορφές εμπορίου, στάσιμου, στεγασμένου ή υπαίθριου. Θεωρούμε ότι είναι κάτι νέο, κάτι το καινούργιο, κάτι συμπληρωματικό στις ήδη υπάρχουσες μορφές εμπορίου. Είναι γεγονός ότι καθετί το καινούργιο σε μια κοινωνία ξενίζει. Έτσι, πολλοί λένε «Μα, τι είναι αυτό;». Νομίζω ότι μετά από έξι χρόνια έχει δείξει αυτό το κίνημα τις διαθέσεις του και έχει αναγνωρίσει το ίδιο ότι, πράγματι, υπήρξαν και κάποιοι οι οποίοι στην πορεία αυτή εκμεταλλεύτηκαν το όνομα και τη δουλειά κάποιων εθελοντών για να βγάλουν οι ίδιοι κάποια οφέλη. Εδώ θέλω να αναγνωρίσω, πραγματικά, σαν θετικό πρόσημο την προσπάθεια του Υπουργείου στη σύνταξη του άρθρου, βάζοντας ασφαλιστικές δικλίδες για να αποκλείσει όλους αυτούς οι οποίοι θέλουν για ιδιοτελείς σκοπούς να εκμεταλλευτούν αυτό το κίνημα, το οποίο έχει άλλα κίνητρα και τα οποία πολύ γρήγορα θα αναφέρω. Έτσι όπως το σκεπτόμαστε, εμείς που ασχολούμαστε έξι χρόνια με αυτό το πράγμα, στηρίζεται σε τρεις πυλώνες: Ο πρώτος πυλώνας είναι η δημιουργία ενεργών καταναλωτών, καταναλωτές οι οποίοι θα προσπαθήσουν να πάρουν οι ίδιοι την ευθύνη για τα προϊόντα με τα οποία τρέφονται.

Δεύτερον, να έρθουν σε επαφή με τους ίδιους τους παραγωγούς, γιατί εμείς που μένουμε στις μεγάλες πόλεις, παρόλο που καταγόμαστε από χωριά, δεν έχουμε ιδέα για το πώς παράγεται ένα προϊόν και τι προβλήματα αντιμετωπίζει ο παραγωγός για να καταφέρει να βγάλει εις πέρας την παραγωγή του. Άρα, η συνέργεια καταναλωτών και παραγωγών, για μας, είναι πάρα πολύ σημαντικό. Επίσης, ξέρουμε ότι γύρω στο 70% - 75% των παραγωγών, σύμφωνα με το Αγροτικό Μητρώο, δεν έχουν καμία άλλη πρόσβαση για να διαθέσουν τα προϊόντα τους στην αγορά εκτός από να τα πουλάνε κατευθείαν από το χωράφι τους. Ακριβώς σε αυτούς και ειδικά στους μικρούς παραγωγούς που δεν έχουν καμία άλλη δυνατότητα να διαθέσουν τα προϊόντα τους απευθυνόμαστε εμείς, από τις αγορές καταναλωτών, πάντα μέσα στο πλαίσιο του υπάρχοντος νομοθετικού συστήματος. Θέλουμε να είμαστε νόμιμοι και καλούμε όλες τις αρχές, εύχομαι αυτό να το κάνουν και όλες οι άλλες παραγωγικές τάξεις, για ελέγχους. Εμείς, οι ίδιοι, θέλουμε να μας ταράξουν τη νομιμότητα γιατί μόνο κάτω από τις προϋποθέσεις θέλουμε να υπάρχουν αυτές οι διαθέσεις προϊόντων.

Το νομοσχέδιο, όμως, έχει και αδυναμίες που πολύ φοβάμαι ότι, παρόλο που δεν το ήθελε ο νομοθέτης, ίσως, από την πίσω πόρτα, να οδηγήσει σε εκφυλισμό αυτών των δράσεων.

Πρώτο παράδειγμα είναι το «κάθε δύο μήνες». Κανείς καταναλωτής δεν μπορεί να προϋπολογίσει να διαθέσει χρήματα για την τροφή του για διάστημα δύο μηνών, αλλά δεν έχει και τον χώρο μέσα στα διαμερίσματα που μένει να αποθηκεύσει τόσα πολλά προϊόντα.

Δεύτερον, ο δήμος θέλουμε να ελέγχει, να ελέγχει και να ελέγχει τις δραστηριότητες αυτές αλλά να μην παρεμβαίνει στη διοργάνωσή του γιατί παίρνει την κινηματικότητα από τα χέρια των εθελοντών.

Τρίτον, δε θέλουμε οι ΚΟΙΝΣΕΠ να είναι στους διοργανωτές γιατί είναι συνεταιρισμοί παραγωγής προϊόντων. Θέλουμε οι ΚΟΙΝΣΕΠ να μπουν στους πωλητές.

Τέταρτον, θέλουμε, επίσης, να σκεφτεί ο νομοθέτης γιατί δεν μπορεί να εντάξει και τους χειροτέχνες, όπως ακούστηκε εδώ μέσα, σε αυτές τις αγορές χωρίς μεσάζοντες.

Πέμπτον, εμείς από το δήμο δε ζητάμε τίποτα, ούτε να μας καθαρίζει τους χώρους που κάνουμε αυτές τις δράσεις ούτε ρεύμα να μας δώσει. Αντιθέτως, καθαρίζουμε πριν πάμε τους χώρους που κάνουμε τις δράσεις και τους καθαρίζουμε και αφού φύγουμε. Αυτό το κάνουμε έξι χρόνια. Γι' αυτό το λόγο θέλουμε οι παραγωγοί να μην είναι υποχρεωμένοι να πληρώνουν οποιοδήποτε τέλος στο δήμο, γιατί εάν πληρώνουν ή θα αυξήσουν τις τιμές ή θα μειώσουν τα προϊόντα τα οποία που δίνουν σε μας.

Αυτός είναι και ο τρίτος πυλώνας του «χωρίς μεσάζοντες», η αλληλεγγύη απέναντι στους συμπολίτες μας που δεν έχουν, πραγματικά, χρήματα να πάρουν τα προϊόντα που χρειάζονται για τη διατροφή τους. Μήνες ολόκληρους επί χρόνια, μαζεύουμε τρόφιμα από τους παραγωγούς και από τους καταναλωτές, ρουχισμό και φάρμακα, μικροαντικείμενα και τα μοιράζουμε. Εάν δεν έχουμε τη δυνατότητα ή μας κοπεί αυτό το κίνητρο να μπορούμε να προσφέρουμε αλληλεγγύη όπως εμείς την φανταζόμαστε και όχι φιλανθρωπία, νομίζω ότι εμείς από μόνοι μας ίσως να σταματήσουμε να κάνουμε αυτές τις δράσεις. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μαυράκης.

ΧΑΡΗΣ ΜΑΥΡΑΚΗΣ (Γενικός Γραμματέας του Συνδέσμου Ελλήνων Παραγωγών Αποσταγμάτων και Αλκοολούχων Ποτών (ΣΕΑΟΠ)): Εκπροσωπώ τον Σύνδεσμο Ελλήνων Παραγωγών Αποσταγμάτων και Αλκοολούχων Πότων. Ο Σύνδεσμος καλύπτει το 75% περίπου της ελληνικής παραγωγής με διασπορά κυρίως στην Περιφέρεια, γιατί εκεί βρίσκονται τα αποσταγματοποιία και τα εργοστάσια. Θα πω μόνο ότι δεν είναι ευρέως γνωστό ότι ο κλάδος είναι εξωστρεφής το 67% της παραγωγής εξάγεται.

Σήμερα θα μιλήσω για το θέμα του τσίπουρου σε σχέση με τις πωλήσεις στις λαϊκές αγορές. Για να μπορέσουμε όμως να διαμορφώσουμε μια minimum βάση συναίνεσης και συνεννόησης κύριε Υπουργέ, θα πρέπει να διαχωρίσουμε γιατί ακριβώς πράγμα μιλάμε. Όλοι μας έχουμε στο μυαλό μας την εικόνα του αγρότη, του αμπελοκαλλιεργητή, ο οποίος αφού τρυγήσει θα κρατήσει κάποια σταφύλια για να φτιάξει το δικό του κρασί στο σπίτι του και από αυτό το δικό του τσίπουρο, σε μικρούς άμβυκες των 100-130 maximum λίτρων. Από την άλλη μεριά κοιτάζοντας την αγορά, οι εκτιμήσεις είναι για καταναλώσεις 24 εκατομμυρίων λίτρων. Και αν δούμε λίγο τις κατασχέσεις που οι ελεγκτικές υπηρεσίες έχουν κάνει μέχρι τώρα, θα δούμε 2.000 λίτρα, 5.000 λίτρα, 20.000 λίτρα, με απαύγασμα 300.000 λίτρα πέρυσι το Φεβρουάριο στον Τύρναβο. Για να παραχθούν αυτά τα 300.000 λίτρα κύριε Υπουργέ, χρειάζονται 9.000 αποστάξεις με αυτούς τους άμβυκες χωρικής οινοποίησης και 2.500 άδειες.

Πιστεύει κανένας ότι αυτά παρήχθησαν με αυτό τον τρόπο; Προφανέστατα, έχουν παραχθεί σε μεγάλα εργοστάσια, μεγάλης παραγωγής και όχι με άμβυκες των 100-120 λίτρων. Έτσι λοιπόν, έχουμε καταφέρει να μπερδέψουμε τα πράγματα και ενώ θα πρέπει να διατηρήσουμε, να ενισχύσουμε και να προστατεύσουμε την παράδοση που είναι η χωρική οινοποίηση και η χωρική απόσταξη των μικρών παραγωγών, διότι από εκεί προήλθε και ο κλάδος της ελληνικής ποτοποιίας. Πρέπει λοιπόν να προστατευθεί και να ενισχυθεί. Όχι όμως να γίνεται έρμαιο στα χέρια κάποιων οι οποίοι στο όνομά του κάνουν κάποια άλλη δουλειά. Έχουμε λοιπόν το 75% της κατανάλωσης να είναι προϊόν αγνώστου προελεύσεως, αγνώστων στοιχείων, με κινδύνους ενδεχομένως για τη δημόσια υγεία και λέω ενδεχομένως γιατί κάποιος παραγωγός μπορεί να κάνει μια χαρά τη δουλειά αυτό δεν σημαίνει ότι την κάνει και ο παραδίπλα. Αλλά, κανένας δεν μπορεί να τον ελέγξει. Μια Επιτροπή η οποία είχε φτιαχτεί από το Υπουργείο Οικονομικών προ ετών κατέληξε ότι, δεν μπορεί να κάνει τους ελέγχους που κάνει στα οργανωμένα αποστακτήρια σε αυτή την έκταση και σε αυτό το πλήθος. Μιλάμε για 30.000 άδειες το χρόνο, 5.000 άμβυκες δηλωμένους ίσως και άλλους 5.000 αδήλωτους.

Για να έχουμε μια σύγκριση και να μπορούμε να συνεννοηθούμε, στα οργανωμένα εργοστάσια, εκτός από ISO, HACCP, επιστήμονες κ.λπ., οι απλοί εργαζόμενοι κάθε χρόνο θα πάνε στο νοσοκομείο για να ανανεώσουν τα βιβλιάρια υγείας, ώστε να μην ανακατεύονται κάποιοι, οι οποίοι δεν πρέπει, με παραγωγές τροφίμων και ποτών. Σε αυτήν την παραγωγή που συζητάμε, την αγνώστου προελεύσεως, δεν υπάρχει καμιά ιχνηλασιμότητα. Αν – χτύπα ξύλο – κυκλοφορούν προϊόντα που θα πρέπει να αποσυρθούν, κανένας δεν ξέρει από πού προήλθαν. Κανένας δεν ξέρει τι πρέπει να δεσμεύσει και τι πρέπει να αποσύρει. Θα θυμίσω το σκάνδαλο στην Τουρκία προ ετών με θανάτους και, εν συνεχεία, στην Τσεχία. Θα πρέπει, λοιπόν, να βάλουμε μια τάξη σε αυτό. Εμείς ζητάμε το αυτονόητο, δηλαδή ισονομία και ίση μεταχείριση. Θα πρέπει να παραμείνει η παράδοση για την οικογενειακή κατανάλωση, για τους φίλους και τους γνωστούς, που μπορούν να δώσουν ένα μπουκάλι, όταν όμως βγαίνει σε κλίμακα για να πάμε να κάνουμε εμπόριο, τότε πρέπει να ισχύουν οι ίδιοι κανόνες για όλους.

Ένα προϊόν έχει κάποιους κανόνες κυκλοφορίας, οι οποίοι δεν αλλάζουν και δεν μπορεί να είναι διαφορετικοί αναλόγως με το ποιος το παράγει. Οι κανόνες διέπουν το προϊόν, όχι τον παραγωγό. Βλέπουμε με ευχαρίστηση τελευταία ότι, ακόμη και για την πώληση στις λαϊκές αγορές, μιλάμε για παραστατικά. Στοιχειοθετημένα θα καταθέσουμε τις προτάσεις μας, άρθρο προς άρθρο, για το ποια παραστατικά πρέπει να ζητούνται και πώς πρέπει να γίνεται. Για παράδειγμα, όταν κάποιος θέλει να πάρει άδεια απόσταξης από το τελωνείο για εμπορία, να το δηλώνει ότι είναι για εμπορία. Αν είναι για ιδία κατανάλωση, να είναι για ιδία κατανάλωση. Είναι διαφορετικά πράγματα αυτά και θα πρέπει να δοθεί μια έμφαση, γιατί δεν φαίνεται μέσα στο νομοσχέδιο, στις συνθήκες μεταφοράς και αποθήκευσης. Μιλάμε για ένα προϊόν το οποίο, όταν εκτίθεται στον ήλιο και μάλιστα σε πλαστικά μπουκάλια, έχει μεγάλο κίνδυνο μετανάστευσης πλαστικοποιητών, οι οποίοι, ως γνωστόν, είναι καρκινογόνοι. Εκεί πρέπει να δοθεί μια πολύ μεγάλη έμφαση για να προστατευθεί η δημόσια υγεία.

Εν τέλει, όποιος θέλει να κάνει εμπορία είναι ελεύθερος. Μπορεί να πάει με τη δήλωση έναρξης επαγγέλματος στην εφορία και να κάνει επί ίσοις όροις εμπορία ή ακόμη μπορεί και, μέσα από τον οινοποιητικό συνεταιρισμό, που έχουν όλες οι οινοπαραγωγές περιοχές, να μετεξελιχθεί και σε αποσταγματοποιία, όπως είναι και ένα επιτυχημένο παράδειγμα του Συνεταιρισμού Τυρνάβου. Αυτά ήθελα να πω από την πλευρά του Συνδέσμου. Οι προτάσεις μας κατατίθενται. Δεν έχει νόημα τώρα να μακρηγορήσω με μικρολεπτομέρειες, όμως πρέπει να πιάσουμε τη γενική εικόνα του πράγματος. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σακελλαρίου.

ΣΧΡΗΣΤΟΣ ΣΑΚΕΛΛΑΡΙΟΥ (Πρόεδρος των Αυγοπαραγωγών Πωλητών Λαϊκών Αγορών): Ευχαριστούμε και εμείς, με τη σειρά μας, για την πρόσκληση και για το βήμα που μας δώσατε. Θα θέλαμε να αναφερθούμε στο άρθρο 9 και στις παραγράφους, συγκεκριμένα, ια΄, ιβ΄, ιγ΄, ιδ΄ και ιε΄, οι οποίες αναφέρονται στη μεταποίηση των προϊόντων τα οποία μπορεί να πωλήσει ο παραγωγός στις λαϊκές αγορές – και πολύ σωστά – όμως δεν έχουν συμπεριληφθεί, για άλλη μια φορά, τα αυγά μέσα σε αυτό τον νόμο. Θα θέλαμε να συμπεριληφθεί στο καινούργιο νομοσχέδιο και το αυγό, για να μπορούν να πουληθούν μεταποιημένα τα αυγά, δηλαδή βρασμένα ή τουρσί ή βαμμένα, ακόμη και παστεριωμένα, αφού, βάσει της μεταποίησης και της οικοτεχνίας, μπορούμε και θα πρέπει να μας δοθεί η δυνατότητα να τα πουλήσουμε και στις λαϊκές αγορές και εμείς οι ίδιοι οι παραγωγοί.

Όσον αφορά την ασφαλιστική ενημερότητα που ζητείται από εμάς τους παραγωγούς, θα πρέπει να μας ζητείται σε ένα εύλογο χρονικό διάστημα κάθε φορά και να ισχύει ό,τι και στους επαγγελματίες πωλητές λαϊκών αγορών. Δηλαδή, αν ο χρόνος που τους ζητάμε την ασφαλιστική ενημερότητα είναι μια φορά στα δύο χρόνια, να μας ζητούν και εμάς μια φορά στα δύο ή στα τρία ή στα πέντε χρόνια.

Ακόμα θα ήθελα να αναφερθώ για τις αγορές καταναλωτών, οι οποίες είναι χωρίς μεσάζοντες στην ουσία. Χωρίς μεσάζοντες σημαίνει ότι είναι από τον παραγωγό κατευθείαν στους καταναλωτές. Παραγωγός σημαίνει αγρότης στην προκειμένη περίπτωση. Ο αγρότης θα πρέπει να πιστοποιείται ότι είναι αγρότης και για να προσέλθει μέσα στις αγορές των καταναλωτών θα πρέπει να έχει μια άδεια, κατά τη γνώμη μας, η οποία άδεια θα πρέπει να εξετάζεται όπως και στους υπόλοιπους παραγωγούς και να έχει μια βεβαίωση από τριμελή επιτροπή ότι όντως αυτοί οι άνθρωποι είναι παραγωγοί και πιστοποιούν την ιδιότητά τους.

Θα πρέπει επίσης να έχουν και ταμειακές μηχανές, να εκδίδουν αποδείξεις, γιατί γίνεται εμπόριο. Όταν πουλάς το προϊόν σου, όπως το πουλάμε εμείς στις λαϊκές αγορές το προϊόν μας και εκδίδουμε αποδείξεις, θα πρέπει και εκείνοι να εκδίδουν αποδείξεις. Θα πρέπει να μη γίνεται καμία διάκριση, όλοι οι παραγωγοί να έχουν το δικαίωμα συμμετοχής σε αυτές, οι πιστοποιημένοι παραγωγοί μετά από τη βεβαίωση που θα παίρνουν και αυτοί από τις τριμελείς επιτροπές. Αυτά ήθελα να πω, θα καταθέσουμε και εμείς τις απόψεις μας. Σας ευχαριστώ πολύ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Στεργιούλης.

ΜΙΛΤΙΑΔΗΣ ΣΤΕΡΓΙΟΥΛΗΣ (Πρόεδρος της Ομοσπονδίας Αμβυκούχων Αμπελουργών): Κυρία Πρόεδρε, ευχαριστούμε πάρα πολύ που μας καλέσατε.

Η άποψη της Πανελλήνιας Ομοσπονδίας Αμβυκούχων και Αμπελοκαλλιεργητών στο προτεινόμενο νομοσχέδιο της διάθεσης των προϊόντων του Έλληνα αμπελοκαλλιεργητή στο υπαίθριο εμπόριο συμφωνεί, επισημαίνοντας ότι αυτό δεν είναι η μόνη διέξοδος, αλλά και να διατίθεται ελεύθερα το προϊόν σε χύμα μορφή και σε άλλα σημεία πώλησης, όπως σήμερα. Τούτο αποτελεί επιτακτική ανάγκη δεδομένου ότι το καζάνι είναι το απαραίτητο εργαλείο του αμπελοκαλλιεργητή και το τσίπουρο ή η τσικουδιά η εναλλακτική λύση για την ελάχιστη συμπλήρωση του εισοδήματος και για τη διατήρηση κατ’ επέκταση του ελληνικού αμπελώνα. Κάθε άλλη σκέψη και εφαρμογή με περιοριστικούς όρους ως προς τη διάθεση του τσίπουρου ή τσικουδιάς θα αποτελέσει την αρχή της συρρίκνωσης και καταστροφής του τελευταίου πρωτογενή τομέα δεδομένου ότι το σταφύλι ως νωπό προϊόν δεν διατηρείται και πρέπει να αξιολογηθεί σε συγκεκριμένο σύντομο διάστημα. Το να οδηγηθεί σε κάποιο οινοποιείο πρώτον, οι δεξαμενές δεν επαρκούν για τον τεράστιο όγκο της σταφυλικής παραγωγής και δεύτερον, η τιμή πώλησης θα είναι ίση και κάτω του κόστους της παραγωγής. Ως εκ τούτου η μόνη διέξοδος είναι το καζάνι του παραγωγού με συνθήκες υγιεινής και η διάθεση του τσίπουρου ή της τσικουδιάς όλο το χρόνο με νόμιμα παραστατικά χαρακτηριζόμενο ως προϊόν παραγωγού.

Τέλος, θεωρούμε ότι η όλη διαδικασία της παραγωγικής τάξης δεν περιέχει στοιχεία ανταγωνισμού με άλλον κλάδο. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Φραγκιαδάκης.

ΕΥΣΤΑΘΙΟΣ ΦΡΑΓΚΙΑΔΑΚΗΣ (Πρόεδρος του Συλλόγου Παραδοσιακών Αποσταγματοποιών Τσικουδιάς Νομού Ηρακλείου): Κυρία Πρόεδρε, το νομοσχέδιο είναι στη σωστή κατεύθυνση και όντως μετά την ψήφιση του ν. 4446/2016 έρχεται να βάλει και κάποια πράγματα σε μια σωστή θέση. Λυπάμαι που έφυγε ο κ. Μαυράκης, γιατί έβαλε και λίγη παραπληροφόρηση. Δηλαδή, ο αγρότης αμπελουργός θα μπορεί να διαθέτει και στη λαϊκή αγορά, αφού έχει νόμιμα παραστατικά, έχει πληρώσει το φόρο, έχει αμπέλι και την τσικουδιά για να συμπληρώνει κάποιο εισόδημα, που είναι και η φιλοσοφία του νόμου, που ιδρύθηκε επί Ελευθερίου Βενιζέλου.

Όσον αφορά στις επιμέρους δικλείδες, που αναφέρθηκε ο κ. Μαυράκης, υπάρχουν με το ΑΦΜ σου στο τελωνείο, ότι εσύ που την πουλάς έχεις παράξει την τάδε ημερομηνία τόση ποσότητα και εκεί θα ελέγχεται πλέον και υγειονομικά, γιατί ξέρουν ποιος είναι, τα φυσικά πρόσωπα, αλλά ακόμα - ακόμα και αυτό που προσθέτετε μέσα στο νομοσχέδιο με τους συνεταιρισμούς, όπου υπάρχουν καταστάσεις παραγωγών, μελών που μπορούν να παράξουν, γιατί έχουν αμπέλι και μπορούν να το διαθέσουν μέσω συνεταιρισμών, ναι πραγματικά είναι ακόμα στην πιο σωστή κατεύθυνση. Θα μπορούν κάποιοι που δεν μπορούν να χάνουν το χρόνο τους, γιατί δεν έχουν και πολλά προϊόντα όλα το χρόνο να πουλούν, μέσω των συνεταιρισμών τους να διαθέτουν και το τσίπουρο, την τσικουδιά. Δεν θέλω να πάρω περισσότερο χρόνο, παρά μόνο να σας πω ότι το νομοσχέδιο είναι όντως, στη σωστή κατεύθυνση και θα πρέπει να ψηφιστεί.

Θα ήθελα, όμως, να απαντήσω στον κ. Μαυράκη για τους ίσους κανόνες, ότι άλλο είναι η βιομηχανία, που δεν βάζει στρέφυλλα στους άβυκες και άλλο το καζάνι, που προανέφερε και ο πρόεδρος μας και το λέω και εγώ, ότι εμείς βάζουμε στρέφυλλα, τα σταφύλια μας στα καζάνια μας και αυτά αποστάζουμε και άλλο η βιομηχανία και άλλο, λοιπόν, η παράδοση, που πρέπει να συνεχίσει και πρέπει, αυτό που ζητά ο καταναλωτής, να το βρίσκει και στις λαϊκές και να το παίρνει. Οι καταγγελίες, δε, ποτοποιού, επώνυμα, του κ. Βαρβαγιάννη από τη Μυτιλήνη, που μίλησε για 30 εκατ. λίτρα λαθραία εισαγωγή, ήταν αυτά τα αποτελέσματα, που κατήγγειλε ο κ. Μαυράκης και είπε - τα οποίο δεν ξέρουμε, τελικά, από που προήλθαν, που έρχονται και που πάνε -, ότι μόνον οι καζανάρηδες οι 2ήμεροι, δεν μπορούν να κάνουν τόσα εκατομμύρια λίτρα λαθρο-εισαγωγή. Η καταγγελία αυτή, εδώ και τέσσερα χρόνια, που είναι; Τι είδαμε; Τίποτα δεν είδαμε. Κάποια σκάνερ, που έχει εφοδιαστεί το Υπουργείο Οικονομικών, ας τα στείλει στα σύνορα, όπου σκανάρουν τι έχουν μέσα τα βυτία, διότι οι καταγγελίες είναι μεγάλες, για το πόσο λαθραία εισαγωγή γίνεται, ακόμα και από τους ίδιους τους ποτοποιούς. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε και εμείς. Το λόγο έχει τώρα ο κ. Ηλίας Γιουλδούρης.

ΗΛΙΑΣ ΓΙΟΥΛΔΟΥΡΗΣ (Πρόεδρος του Σωματείου Κινητών Καντινών «Η ΕΓΝΑΤΙΑ»): Ευχαριστούμε για την πρόσκληση, κυρία Πρόεδρε. Στο θέμα μας θα τοποθετηθεί ο κ. Δημόπουλος, που είναι ο Γραμματέας του Σωματείου μας.

ΝΙΚΟΛΑΟΣ ΔΗΜΟΠΟΥΛΟΣ (Γραμματέας του Σωματείου Κινητών Καντινών «Η ΕΓΝΑΤΙΑ»): Ευχαριστούμε πολύ για την πρόσκληση, κυρία Πρόεδρε. Σε συνέχεια των επαφών, που είχαμε, στο παρελθόν, με τον Υπουργό κύριο Σταθάκη, καθώς και με τον Γενικό Γραμματέα του Υπουργείου και του συνεργάτες του, διορθώσαμε, από κοινού, αρκετά από τα προβλήματα, που αντιμετώπιζε ο κλάδος των Κινητών Καντινών Πλανόδιου Εμπορίου. Ωστόσο, έχουν απομείνει ουσιώδη θέματα, που αποτελούν προτεραιότητες για τους συναδέλφους και χρήζουν άμεσης επίλυσης. Γι' αυτό, ζητάμε, στο νέο σχέδιο νόμου, να συμπεριληφθούν τα εξής:

Πρώτον, σύμφωνα με το προγενέστερο σχέδιο-θεσμικό πλαίσιο, που ορίζει η ανανέωση της άδειας να γίνεται ανά τριετία. Αρχικό σχέδιο νόμου 2016-2019. Ζητούμε το τελευταίο να ισχύει αναδρομικά και όχι μόνον για όσους πρόκειται να ανανεώσουν την άδεια τους, αλλά και για αυτούς που έχουν ήδη, πραγματοποιήσει ανανέωση, σε προηγούμενο έτος. Π.χ., κάποιος που είχε ανανεώσει το 2016, να μπορεί να κάνει την ανανέωση ξανά, το 2019. Ζητούμε, επίσης, να λυθεί ένα πρόβλημα, το οποίο μας απασχολεί ιδιαίτερα: Το 2ωρο ημερολόγιο, που θεωρούμε, κάθε μήνα και χρειάζεται, μία φορά το μήνα, να αφήνουμε την εργασία μας και να επισκεπτόμαστε το εκάστοτε τμήμα εμπορίου, χάνοντας, ουσιαστικά, δύο με τρεις ώρες εργασίας. Αυτό να γίνεται μία φορά το εξάμηνο , ή μία φορά το έτος, αφού την ίδια ισχύ έχουν, ούτως ή άλλως.

Επίσης, η Κινητή Καντίνα Πλανόδιου Εμπορίου είναι, ουσιαστικά, ένα κινητό κατάστημα, το οποίο πληροί όλες τις προδιαγραφές ενός καταστήματος υγειονομικού ενδιαφέροντος. Από τη φύση του, εργάζεται περιστασιακά σε διάφορες εκδηλώσεις, όπως ποδοσφαιρικοί αγώνες, πολιτιστικά και μουσικά δρώμενα. Για το λόγο αυτό, αιτούμαστε να μπορούμε να σταθμεύουμε, κατ’ εξαίρεση, σε έκτακτες εκδηλώσεις, που δεν διοργανώνονται από τους Δήμους και διαρκούν 2-3 ώρες, όπως γήπεδα και συναυλίες, κ.λπ., χωρίς να είναι απαραίτητη η λήψη άδειας από την εκάστοτε δημοτική αρχή και αυτό διότι, για τη λήψη της συγκεκριμένης άδειας χρειάζεται η σύσταση Δημοτικού Συμβουλίου για την έγκρισή της, - πράγμα, που μπορεί να πάρει μέρες. Συνεπώς, ζητούμε να σταθμεύουμε 2 ώρες πριν, κατά τη διάρκεια και 2 ώρες μετά το πέρας των εκδηλώσεων.

Επίσης, αιτούμαστε τη συμμετοχή μας σε εμποροπανηγύρεις, που διοργανώνονται στα πλαίσια θρησκευτικών ή επετειακών εορτών, σε παραδοσιακές εμποροπανηγύρεις, που πραγματοποιούνται μία φορά το χρόνο. Οι άδειες χώρου, που δίνονται από την εκάστοτε δημοτική αρχή, είναι άδειες στασίμου εμπορίου, στις οποίες αναφέρεται ο χώρος κατάληψης και ο χρόνος που θα διαρκέσουν. Ζητάμε, λοιπόν, να έχουμε τις ίδιες παροχές με τους συναδέλφους, που κάνουν στάσιμο εμπόριο - ψησταριές, καταστήματα, κ.λπ.. Ειδικότερα, ζητάμε να δικαιούμαστε και εμείς τραπεζοκαθίσματα, εάν και εφόσον ο Δήμος μας το επιτρέπει με άδεια.

Υποσημείωση, που θα καταθέσω στο υπόμνημα: Η νέα Υγειονομική Διάταξη , που εκδόθηκε με ημερομηνία έκδοσης 23/6/2017, ΦΕΚ 2161, τεύχος 2ο, δεν απαγορεύει την τοποθέτηση τραπεζο-καθισμάτων για τις περιπτώσεις, που προαναφέρθηκαν. Επομένως, το ίδιο θα έπρεπε να ισχύει και για τον κλάδο μας, διότι στην προκειμένη περίπτωση δεν πραγματοποιούμε πλανόδιο εμπόριο, αλλά στάσιμα.

Τέλος, κυρία Πρόεδρε, να απαλλαγούμε από τη χρήση του μηχανήματος POS κατ' εξαίρεση, διότι λόγω της ψησταριάς η θερμοκρασία της καμπίνας, που επιτρέπεται να είναι μέχρι 10 τετραγωνικά και συνήθως είναι 7 με 8 τετραγωνικά, είναι υπερβολικά υψηλή και συγκεκριμένα ξεπερνάει τους 50 βαθμούς Κελσίου, πράγμα που δεν καθιστά λειτουργική τη χρήση του μηχανήματος σε τόσο μικρό χώρο. Σας ευχαριστώ πολύ.

Στο σημείο αυτό, η Πρόεδρος της Επιτροπής, έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Αυλωνίτου Ελένη, Κάτσης Μάριος, Καφαντάρη Χαρά, Λιβανίου Ζωή, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σιμορέλης Χρήστος, Τσόγκας Γιώργος, Τελιγιορίδου Ολυμπία, Τριανταφυλλίδης Αλέξανδρος, Αθανασίου Χαράλαμπος, Γιακουμάτος Γεράσιμος, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Σκρέκας Κωνσταντίνος, Γεωργιάδης Σπυρίδων-Άδωνις, Κωνσταντινόπουλος Οδυσσέας, Ζαρούλια Ελένη, Παναγιώταρος Ηλίας, Σαχινίδης Ιωάννης, Μωραΐτης Νικόλαος, Λαζαρίδης Γεώργιος, Γεωργιάδης Μάριος, Αμυράς Γεώργιος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε και εμείς. Το λόγο έχει ο κ. Σιμορέλης.

ΧΡΗΣΤΟΣ ΣΙΜΟΡΕΛΗΣ (Εισηγητής του ΣΥΡΙΖΑ): Σας ευχαριστώ, κυρία Πρόεδρε. Θεωρώ ότι έγινε μια πάρα πολύ καλή συζήτηση, παρότι υπήρχε στενότητα χρόνου και θεωρώ ότι στο τέλος θα βγει το καλύτερο αποτέλεσμα. Θα ήθελα να κάνω δύο ερωτήσεις. Η μια ερώτηση αφορά τον κ. Βερνίκο, αλλά νομίζω ότι δεν είμαι εδώ, ο οποίος έβαλε ένα ζήτημα προς τους βουλευτές να σέβονται τον κοινωνικό διάλογο. Θα ήθελα πραγματικά να ρωτήσω τι εννοούσε, βέβαια, εφόσον δεν είναι εδώ, δεν υπάρχει πρόβλημα. Επίσης, μια ερώτηση που θα ήθελα να κάνω είναι προς τους ανθρώπους που έβαλαν ζήτημα στο να ξαναεπανέλθει πάλι ο Κανονισμός Λειτουργίας των Λαϊκών Αγορών. Θα θέλαμε περισσότερες διευκρινίσεις πάνω σε αυτό. Επίσης, μια ερώτηση προς την Ομοσπονδία Παραγωγών Λαϊκών Αγορών Θεσσαλίας, τι εννοεί σαν προαπαιτούμενο είναι η δημιουργία ανεξάρτητου τμήματος της λειτουργίας των λαϊκών αγορών ανά περιφερειακή ενότητα; Δηλαδή, δεν είναι στο ίδιο πλαίσιο με την προηγούμενη πρόταση που έθεσαν οι προηγούμενοι;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μπούρας.

ΑΘΑΝΑΣΙΟΣ ΜΠΟΥΡΑΣ: Σας ευχαριστώ πολύ, κυρία Πρόεδρε. Όλοι οι φορείς, πράγματι, ήταν αναλυτικότατοι. Θα περιμένουμε και τα υπομνήματα, τα οποία θα αποτελέσουν και για μας έναν καλύτερο σύμβουλο, για να δούμε τελική μορφή που θα πάρει το νομοσχέδιο. Ήθελα να ρωτήσω, αν και έφυγε, αλλά με τον ίδιο τρόπο εκφράστηκαν ο κ. Μακρίδης, γιατί έφευγαν για Θεσσαλονίκη, αλλά είναι εδώ ο κ. Μόσχος, ο κ. Μουλίατος κ.λπ. ότι αναφερθήκατε σε κάποιο ημερήσιο δικαίωμα υπέρ ομοσπονδίας, 5%. Δεν το κατάλαβα καλά και ήθελα περισσότερο να μας το διευκρινίσετε για να καταλάβουμε τι εννοείτε; Είναι συνδρομή;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Θα ήθελα να ρωτήσω τους ανθρώπους που είναι από τις λαϊκές αγορές. Εμείς καταθέσαμε στην πρώτη συνεδρίαση μια πρόταση που αφορά σχετικά με τον Οργανισμό Λαϊκών Αγορών, που πήγε στην Περιφέρεια. Εμείς βλέποντας το τι σημαίνει τα τελευταία χρόνια λέμε, ότι αυτός ο θεσμός δεν πέτυχε και πρέπει να δούμε και μάλιστα ακούγοντας και τους εκπροσώπους της Περιφέρειας, κατάλαβα ότι και αυτοί λένε, ότι η επιτροπή αυτή δεν είχε τα αναμενόμενα αποτελέσματα. Στην Περιφέρεια χωρίς να έχετε την πλειοψηφία και έχετε αποφασιστικό ρόλο, δηλαδή διαχειρίζεται τα χρήματα και όλα αυτά, λύνει το θέμα ή χρειάζεται κάτι άλλο το οποίο αυτή τη στιγμή δεν υπάρχει;

Δεύτερον, σήμερα το νομοσχέδιο λέει σε όλους ναι, δηλαδή αγορές παραγώγων, καταναλωτών, πρώην κίνημα χωρίς μεσάζοντες, χιλιάδες - δεκάδες λαϊκές. Θέλω να ρωτήσω ειλικρινά και τους ανθρώπους οι οποίοι έχουν δουλέψει στις αγορές χωρίς μεσάζοντες, αλλά και στους παραγωγούς- στους πωλητές, αν αυτό θα είναι δημιουργία νέων θέσεων, ή θα είναι μείωση θέσεων εργασίας, γιατί το εισόδημα πια θα είναι όλο και λιγότερο, με αποτέλεσμα να μειώνονται οι θέσεις εργασίας. Τι διαφορά έχει ο παραγωγός στη λαϊκή με τον παραγωγό στις αγορές καταναλωτών ή στους χωρίς μεσάζοντες;

Τρίτον, ποιος κάνει και αν υπάρχει -χρειάζεται η Περιφέρεια να μας πει- με τόσο κατακερματισμό υπάρχουν ελεγκτικά όργανα, τα οποία να δουν τα θέματα ποιότητας, αλλά και φοροδιαφυγής; Γιατί όταν υπάρχει φοροδιαφυγή την πληρώνουν όλοι οι υπόλοιποι. Αυτά τα θέματα είναι ζητήματα που σας έχουν απασχολήσει όλους εσάς και πώς μπορεί αυτό να αντιμετωπιστεί; Κατά την άποψή μου με το νομοσχέδιο απλώς στήνουμε επιπλέον αγορές. Δεν μπορεί να υπάρχει π.χ. μια υλοποίηση όλων, για να υπάρχει έλεγχος της ποιότητας, μη φοροδιαφυγή και σε όλη αυτή τη διαδικασία που να μπουν και νέοι άνθρωποι που θέλουν να δουλέψουν; Στα κριτήρια. Βάζουν κάποια κριτήρια, να είναι άνεργοι ή οτιδήποτε άλλο. Άκουσα από τη Γενική Γραμματεία και θα ήθελα, να μου πείτε για τους Ρομά -γιατί είναι πάρα πολύ σημαντικό- λέει: Ότι είναι μικρό το ποσό αυτό. Θα ήθελα να μου πείτε εσείς, που το έχετε αυτό το ποσό που χρειάζεται κάποιος, για να μπει στη λαϊκή – είπατε, ότι είναι πάρα πολύ μικρό- εσείς θα έχετε κάνει κάποια έρευνα. Θα ήθελα, να μου πείτε το ποσό το οποίο θεωρείτε;

Τρίτον, δεν θα πρέπει να αποκλείουμε, γιατί βάζουμε κάποια χαρακτηριστικά και θα ήθελα να σας ρωτήσω όλους, αν κάποιος άνθρωπος -δίνουμε 30% στους ανέργους , σε αυτούς που έχουν παρεμφερή σχέση- π.χ. που έχει δουλέψει στις λαϊκές επί πολλά χρόνια δίπλα στον πατέρα του, στο θείο του, σε οποιονδήποτε άλλο 30 χρόνια.

Κύριε Υπουργέ, αυτό δεν θα πρέπει να είναι κατά την άποψή σας ένα θετικό, δηλαδή να είναι μια συνεισφορά, έτσι ώστε να μπορούν και αυτοί, είτε είναι πωλητής, είτε είναι παραγωγός. Ποια είναι η άποψή σας σε αυτό το ζήτημα;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ερωτήσεις στους φορείς κάνετε, όχι στον κύριο Υπουργό.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜ.ΑΡ): Ναι, στους φορείς. Συνεχίζουμε με τα Επιμελητήρια. Άκουσα - αν δεν κάνω λάθος - από το Βιοτεχνικό Επιμελητήριο Αθηνών σε σχέση με τον τρόπο ενώ τη θέση στο ΓΕΜΗ, την έχει ουσιαστικά -αν δεν κάνω λάθος- ένας δημόσιος υπάλληλος, τώρα μπαίνει σε αυτή τη λογική και το Δ.Σ. των Επιμελητηρίων. Αυτό θα ήθελα να μου το εξηγήσετε, τι ακριβώς συμβαίνει και τι ακριβώς θέμα προκύπτει; Δηλαδή, υπάρχει παρέμβαση, γίνονται διάφορες παρεμβάσεις από αυτά που ακούστηκαν κατά καιρούς, ή οτιδήποτε άλλο;

Τέλος, θέλω να ρωτήσω το εξής - δεν βλέπω τον Πρόεδρο του Επιμελητηρίου- ο κύριος Υπουργός με το νομοσχέδιο που κατατέθηκε, που θα ψηφίσουν σε λίγο καιρό τα Επιμελητήρια αν ξέρει πόσους σταυρούς θα βάλουν στα Επιμελητήρια οι υποψήφιοι; Μου απάντησε και ο κ. Υπουργός και ο κ. Παπαδάκης, ότι δεν ξέρουν. Σήμερα ο κ. Χατζηθεοδοσίου επανέλαβε αυτό το θέμα. Θέλω να σας ρωτήσω, είναι αλήθεια, ότι στους επιμελητηριακούς θεσμούς 20 μέρες πριν τις εκλογές, δεν γνωρίζετε με ποιο σύστημα θα πάτε και πόσους σταυρούς θα βάλετε; Δυστυχώς έχω και άλλες πάρα πολλές ερωτήσεις, αλλά δεν θέλω να βγω εντελώς εκτός χρόνου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Τον λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου-Χρυσή Αυγή) : Ευχαριστώ κυρία Πρόεδρε. Κρίνω σκόπιμο και εγώ να κάνω μια επισήμανση, την οποία πολύ σωστά κάνετε και εσείς. Βλέπουμε, ότι η αίθουσα έχει αδειάσει από τους φορείς, είχαν μοιράσει κάποια υπομνήματα σε αυτούς που τους κάλεσαν και τους κάνατε δεκτούς, οπότε φεύγοντας από δω, δεν θα μπορέσουν να απαντήσουν στα ερωτήματα που έχουμε να θέσουμε.

Αυτό, θα πρέπει να το λάβετε υπόψη σας και να απαγορεύετε να μοιράζονται υπομνήματα, τα οποία θα κατατίθενται μόνο στο Προεδρείο σε εσάς και να μοιράζονται σε όλους τους ενδιαφερόμενους.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα σταλούν ηλεκτρονικά και το επισήμανα εκείνη τη στιγμή.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου-Χρυσή Αυγή) : Το επισημάνατε, αλλά δεν το επισήμανε σωστά, κυρία Πρόεδρε. Δόθηκαν από κάποιους φορείς σε τέσσερις, πέντε συγκεκριμένους εδώ μέσα και έχουν άποψη μόνον αυτοί και μόνον αυτοί μπορούν να τοποθετηθούν. Εάν δεν θέλουν, να μας το λένε, να κλείνουν ραντεβού με τους βουλευτές που θέλουν και να μην έρχονται σε ακρόαση φορέων. Σε ό,τι αφορά τις ερωτήσεις από τους περισσότερους έχω καλυφθεί τουλάχιστον σε δύο απαντήσεις, η μια έχει να κάνει με την επανασύσταση του οργανισμού λαϊκών αγορών, κάτι το οποίο ήταν πάγιο αίτημα των εκπροσώπων υπαίθριων αγορών και στο να δοθεί παράταση σε όσους δεν είναι ενήμεροι ασφαλιστικά και φορολογικά. Δεν άκουσα όμως από κανέναν για θέματα ασφαλείας χωροταξικά, αν υπάρξει κάποια πυρκαγιά, ή κάποια πρόσβαση ανάγκης ενός ασθενοφόρου, με τον τρόπο που λειτουργούν οι λαϊκές , θα πρέπει να υπάρξει μια πρόβλεψη πάνω σ' αυτό. Αν υπάρξει κάποιος άνθρωπος που χρήζει άμεσης παροχής πρώτων βοηθειών σε κάποιες γειτονιές που δεν είναι οικοδομικά τετράγωνα σε πλατείες, είναι αδύνατον να έχει πρόσβαση ένα ασθενοφόρο, όπως και αν υπάρξει κάποια φωτιά. Όπως επίσης, για τις σημάνσεις στο που γίνονται οι λαϊκές, αυτές οι σημάνσεις, είχαν να κάνουν με τα χρήματα, τα οποία κρατιόντουσαν από τα ανταποδοτικά.

Επίσης, δεν άκουσα από κανέναν να μιλά για το 1 εκατ. ευρώ που μοιράστηκε σε κουπόνια για αλληλεγγύη, τα οποία ήταν και αυτά χρήματα από τον οργανισμό λαϊκών αγορών5, 12 εκατ. από το αποθεματικό της Αθήνας και 5 με 6 εκατ. από το αποθεματικό Θεσσαλονίκης. Όπως επίσης δεν έγινε θέμα και από κανένα φορέα, σχετικά με τα 11 εκατ. από το αποθεματικό που φαγώθηκαν από τον κ. Βενιζέλο με το ΡSI , όχι τον ίδιο, αλλά επί δικής του υπουργίας.

Επίσης, θα ήθελα να κάνω μια ερώτηση προς τους εκπροσώπους της αγοράς καταναλωτών και χωρίς μεσάζοντες. Εδώ, είμαστε πάρα πολύ επιφυλακτικοί. Για ποιο λόγο υπάρχουν οι συγκεκριμένοι κύριοι, αφού ο παραγωγός, όπως αναφέρθηκε και πριν, έχει τη δυνατότητα να βγει ο ίδιος και να πουλάει , η και να αποφύγει ακόμα και την διαφορά που θα υπάρξει το κέρδος, έστω και το μικρό από την αγορά μεσαζόντων και την αγορά καταναλωτών.

Κλείνοντας, σχετικά με το άρθρο 19, ακούσαμε από τη γενική γραμματεία για τους Ρομά, δεν θα έπρεπε εδώ να υπάρχει η αρχή της ισονομίας και της ισοτιμίας; Με αυτά που ζητήσατε, βάσει των καταργούμενων διατάξεων του άρθρου 14, υπήρχε ένα ποσοστό 7% για τους Ρομά. Εάν λειτουργήσει αθροιστικά αυτό που ανέφερε ο άλλος εκπρόσωπος των Ρομά , δηλαδή κάποιος ο οποίος είναι αποφυλακισμένος, κάποιος ο οποίος είναι απεξαρτημένος, κάποιος ο οποίος είναι πολύτεκνος και εδώ ισχύει για την πλειονότητα των Ρομά, θα πρέπει ένα μεγάλο ποσοστό 60% που αναφέρεται στο άρθρο 19, να δίνεται στον Ρομά . Καταργείται η ισονομία και ισοτιμία, διότι σύμφωνα με την απογραφή των Ρομά στην Ελλάδα, αριθμούν τους 300.000, που σημαίνει 2,7% επί του συνόλου των αδειών. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραΐτης.

ΝΙΚΟΣ ΜΩΡΑΪΤΗΣ (Ειδικός Αγορητής του Κ.Κ.Ε.): Ευχαριστώ, κυρία Πρόεδρε. Θα θέλαμε να κάνουμε δύο παρεμφερή ερωτήματα. Ένα ερώτημα απευθύνεται σε όλους που ασχολούνται με το υπαίθριο εμπόριο, αλλά κατά κύριο λόγο στην Πανελλαδική Ομοσπονδία Συλλόγων Παραγωγών Αγροτικών Προϊόντων και στην Πανελλήνια Ομοσπονδία Επαγγελματιών Πωλητών Υπαίθριων Αγορών, αλλά και στους Καταναλωτές. Εάν το πετσόκομμα του λαϊκού εισοδήματος τα τελευταία χρόνια που έχει αναγκάσει λαϊκές οικογένειες να περικόψουν βασικές διατροφικές ανάγκες, έχει επιπτώσεις στο δικό τους εισόδημα, στην επιβίωσή τους και εάν έχει, σε τι ποσοστό επί του τζίρου τα τελευταία χρόνια και εάν οι όποιες διορθωτικές αλλαγές του νομοσχεδίου που συζητάμε σήμερα, από μόνες τους, θα δώσουν λύσεις σε αυτά τα προβλήματα.

Επίσης, ένα ερώτημα που θέλουμε να θέσουμε ιδιαίτερα στους αγρότες παραγωγούς, εάν το τεράστιο κόστος παραγωγής, όπως είναι τα λιπάσματα, τα φυτοφάρμακα, οι ζωοτροφές, το αγροτικό ρεύμα, το αγροτικό πετρέλαιο, το Φ.Π.Α., τα χαράτσια, η φοροληστεία, τους αφήνει να έχουν περιθώρια επιβίωσης και τους δίνει τη δυνατότητα να σταθούν ιδιαίτερα απέναντι στα προϊόντα των μεγάλων καπιταλιστικών αγροτικών επιχειρήσεων που δραστηριοποιούνται στο χώρο των προϊόντων αυτών, στις αλυσίδες των καταστημάτων, των σουπερμάρκετ, που πωλούν τα ίδια με αυτούς προϊόντα. Επίσης ένα ερώτημα στους καταναλωτές. Γιατί δεν βάζουν το θέμα της κατάργησης του Φ.Π.Α. στα είδη πλατιάς λαϊκής κατανάλωσης, στα είδη βασικής διατροφής; Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εμείς ευχαριστούμε. Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Σας ευχαριστώ, κυρία Πρόεδρε. Σαφώς το νομοσχέδιο είναι στη σωστή κατεύθυνση. Βέβαια, δεν θεραπεύει ριζικά το πρόβλημα το μεγάλο που δημιουργήθηκε με το ν.4264/2014, όπου είναι γνωστό ότι με την κατάργηση των οργανισμών και το πέρασμα των λαϊκών αγορών στις περιφέρειες, δημιουργήθηκαν πάρα πολλά προβλήματα και έχουν οι άνθρωποι πάρα πολλά παράπονα και θα προσπαθήσω με τις ερωτήσεις που θα κάνω, εν πάση περιπτώσει, να βγάλουμε στην επιφάνεια κάποια από αυτά και πρέπει να βάλουμε βαθιά το μαχαίρι για να μπορέσουμε να το λύσουμε αυτό. Μάλιστα, εγώ θα ήθελα να τονίσω ή να προβάλω και το ότι και ο Αντιπρόεδρος της Ν.Δ. κ. Γεωργιάδης παραδέχθηκε στην τηλεόραση ότι ήταν τραγικό το σφάλμα της συγκυβέρνησης τότε Ν.Δ. – ΠΑΣΟΚ, με αυτό τον νόμο που πέρασαν, το ν.4264. Βέβαια ο ν.4264 τον πέρασε ο εταίρος Αντιπρόεδρος κ. Χατζηδάκης. Γι' αυτό μάλλον τώρα θα πρέπει να συνεννοηθούν οι δύο αντιπρόεδροι μεταξύ τους, για να δουν τι γίνεται, αλλά είναι σοβαρό το ζήτημα. Θα ήθελα να μας πουν οι εκπρόσωποι των λαϊκών αγορών για το θέμα της ανταποδοτικότητας, δηλαδή, από τη στιγμή που πέρασαν στις περιφέρειες τι γίνεται με την ανταποδοτικότητα. Λειτουργεί αυτό και εάν δεν λειτουργεί, ποια είναι τα προβλήματα;

Δεύτερον, μπορούν, ελέγχουν τι γίνεται με τα οικονομικά, πώς τα διαχειρίζονται οι περιφέρειες; Πέτυχαν στη διαχείριση; Απέτυχαν; Ήταν καλύτερα πριν; Είναι καλύτερα τώρα; Να μας ενημερώσουν και γι' αυτό. Όταν λειτουργούσαν ως οργανισμοί, ήταν αυτοχρηματοδοτούμενοι οργανισμοί, αυτοδιοικούμενοι χωρίς κρατική επιχορήγηση ή επιβάρυναν τον κρατικό κορβανά;

Επίσης, τονίσθηκε εδώ ότι για την ανανέωση των αδειών χρειάζεται φορολογική και ασφαλιστική ενημερότητα. Συμφωνώ και εγώ με τους κυρίους που ανέφεραν ότι είναι υπερβολικό, γιατί έχουμε το εξής φαινόμενο ότι στερούνται δυνατότητας φορολογικής ενημερότητας άνθρωποι, οι οποίοι είναι σε διαδικασία ελέγχου, οι οποίοι πολλές φορές δικαιώνονται, καθυστερούν πάρα πολύ οι έλεγχοι οι φορολογικοί και δεν μπορούν να λειτουργήσουν. Εάν ισχύσει αυτό και είναι κάποιος σε διαδικασία του ελέγχου, δεν θα μπορεί να ανανεώσει την άδεια, θα κινδυνεύει να χάσει την άδεια, την οποία έχει και γι' αυτό θέλω να μας ενημερώσουν εάν έχω δίκιο σε αυτό που λέω ή όχι. Επομένως αυτό είναι κάτι που πιστεύω ότι θα πρέπει να το ξαναδούμε, αλλά ενημερώστε μας εσείς, γιατί εσείς το ζείτε περισσότερο αυτό.

Είπε και κάτι, ο κ. Γιουτίκας, προηγουμένως, βεβαίως έφυγε τώρα, θα μας απαντήσουν οι λαϊκές αγορές ή αν υπάρχουν άλλοι εκπρόσωποι από τις περιφέρειες για το αυτοδιοίκητο και να μας πουν για το αυτοχρηματοδοτούμενο. Στον κ. Μόσχο μια ερώτηση, να μας δώσει περισσότερες λεπτομέρειες για την πρόταση που κατέθεσε «οργανισμούς σε όλη τη χώρα και όχι μόνο στη Θεσσαλονίκη και την Αθήνα». Θα ήθελα μια διευκρίνιση. Μια άλλη ερώτηση στους εκπροσώπους των λαϊκών αγορών. Κατέθεσε μια πρόταση ο πρόεδρος της ΚΕΔΕ, ο οποίος ζήτησε να αναλάβουν οι δήμοι. Εγώ θα ήθελα την άποψη των εκπροσώπων των λαϊκών αγορών, πιστεύουν ότι αναλάβουν οι δήμοι θα είναι καλύτερο από ότι τώρα με τις περιφέρειες; Είναι σημαντικό να μας καταθέσουν αυτήν την άποψη.

Κλείνω μια τελευταία ερώτηση, θέλω να μας ενημερώσουν οι Ρομά για το πρόστιμο των πέντε χιλιάδων ευρώ που είχε βάλει η προηγούμενη κυβέρνηση; Ασχολούνται με το υπαίθριο εμπόριο σε μεγάλο βαθμό και ήθελα να μας ενημερώσουν κατά μέσο όρο τι χρήματα χρωστάει ο καθένας από αυτούς που ασχολούνται με το υπαίθριο εμπόριο; Και εάν είναι δυνατόν αυτά να εξοφληθούν, ποτέ; Αυτό θα πρέπει να το δούμε, γιατί το ποσό των πέντε χιλιάδων ευρώ ήταν ένα υπερβολικό πρόστιμο, με αποτέλεσμα να μην εισπράττονται. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Βράντζα.

ΠΑΝΑΓΙΩΤΑ ΒΡΑΝΤΖΑ : Κατά γενική ομολογία οι περισσότεροι φορείς τάχθηκαν υπέρ του νομοσχεδίου ή εν πάση περιπτώσει της προσπάθειας που γίνεται να εξυγιανθεί αυτό το δύσκολο κομμάτι του πλανόδιου-υπαίθριου εμπορίου. Μεταξύ αυτών επιτρέπεται η πώληση απευθείας από παραγωγούς σε προϊόντα αγροτικά που εμείς το θεωρούμε εξαιρετικά σημαντικό και μεταξύ αυτών των προϊόντων η πώληση τσίπουρου. Το τσίπουρο είναι ένα προϊόν γεωγραφικής ένδειξης με μια φήμη που ξεπερνά κατά πολύ τα σύνορα της χώρας και η ερώτηση που θα κάνω αφορά την φήμη του προϊόντος και μόνο και όχι τόσο τα υπόλοιπα που προκύπτουν από τη διακίνηση που γίνεται.

Η ερώτηση είναι στον κ. Στεργιούλη. Θα αναφέρω κάποια στοιχεία. Σύμφωνα με τον ΕΟΒΕ διακινείται παράνομο τσίπουρο στην Ελλάδα περίπου 24 εκατομμύρια λίτρα. Το 85% του χύμα τσίπουρου δεν δηλώνεται στην Ελλάδα και είναι προϊόν των αμβικούχων προφανώς, γιατί οι υπόλοιποι είναι υποχρεωμένοι να τυποποιούν. Στην Ελλάδα υπάρχουν περίπου 30.000 άδειες απόσταξης με 5.000 άμβικες. Σύμφωνα με το νόμο 2969/11 το προϊόν των αμβικούχων διακινείται απευθείας από τους παραγωγούς χύμα σε γυάλινα δοχεία χωρίς οποιαδήποτε μορφή τυποποίησης. Επίσης, ο ειδικός φόρος για το τσίπουρο που παράγεται από τους αμβικούχους είναι 0,56 ευρώ ανά λίτρο, για τους μικρούς αποσταγματοποιούς και για το εμφιαλωμένο τσίπουρο είναι 5,5 ευρώ ανά λίτρο. Προφανώς, αυτό είναι ένα κίνητρο για να μην προχωρά η τυποποίηση. Η ερώτηση, λοιπόν, που κάνω στον κ. Στεργιούλη και αφορά τη φήμη του προϊόντος, που κινδυνεύει αυτήν την ώρα όχι μόνο στην Ελλάδα, γιατί ακριβώς δεν υπάρχει τρόπος να ελεγχθεί η ποιότητά του. Συμφωνείτε για μια αλλαγή στη νομοθεσία, ώστε η διακίνηση του τσίπουρου να γίνεται υποχρεωτικά τυποποιημένο και με εμφιάλωση με τα στοιχεία του παραγωγού επάνω στο μπουκάλι;

Μια ερώτηση στον κ, Φραγκιαδάκη που νομίζω όμως ότι δεν είναι εδώ, ο οποίος έκανε μια καταγγελία και είπε ότι οι αποσταγματοποιοί αλκοολούχων ποτών δεν χρησιμοποιούν στέμφυλα. Αυτό είναι κάτι σαν καταγγελία και πρέπει να ελεγχθεί, αν ισχύει αυτό γιατί τότε δεν παράγουν τσίπουρο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Το λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Ευχαριστώ κυρία Πρόεδρε. Ένα πρώτο ερώτημα, για το οποίο δεν περιμένω να μου δώσει κανείς απάντηση, είναι, κυρία Πρόεδρε, γιατί υπάρχουν οι λαϊκές αγορές; Ο θεμελιώδης λόγος τους ήταν για να δώσουν τη δυνατότητα, απευθείας ο παραγωγός, να προμηθεύει σε πολύ φθηνές τιμές και με ποιοτικά προϊόντα τους καταναλωτές. Και φοβάμαι, ότι ο στόχος και ο αντικειμενικός σκοπός του νομοθέτη, προ πολλών δεκαετιών, έχει πραγματικά οδηγηθεί σε άλλη κατεύθυνση. Το θέμα, θα έπρεπε να απασχολεί αποκλειστικά και μόνο το Υπουργείο Αγροτικής Ανάπτυξης, να είναι καθαρά θέμα του Υπουργείου Γεωργίας και όχι θέμα εμπορίου, όπως έχει καταλήξει να είναι.

Δεύτερον. Επειδή, μετά από τέσσερις ώρες που περιμέναμε εδώ, έχουν φύγει ο κ. Πατούλης για τους Δήμους, ο κ. Αγοραστός για τις Περιφέρειες κ.λπ.. Βλέπω μόνο τον κ. Κακαράντζα και τον κ. Μόσχο. Να μας απαντήσουν λοιπόν, εάν καλώς καταλάβαμε, ότι η δομή υποστήριξης των Περιφερειών, έχει αποτύχει παταγωδώς. Και έχει αποτύχει παταγωδώς και υπάρχει αναγκαιότητα επιστροφής, επανίδρυσης, τουλάχιστον, για την Αττική και τη Θεσσαλονίκη, των συγκεκριμένων οργανισμών. Γιατί, σαφώς και εντός Αττικής και εντός Θεσσαλονίκης, αν κατάλαβα καλά, αλλιώς διορθώστε με σας παρακαλώ, πρέπει να υπάρχουν ενιαίοι κανόνες εντός της Περιφέρειας Αττικής και εντός του πολεοδομικού συγκροτήματος της Θεσσαλονίκης. Γιατί, δεν γίνεται να έχουν άλλο κανονισμό λειτουργίας ο Εύοσμος και το Κορδελιό και άλλο κανονισμό λειτουργίας η λαϊκή αγορά της Καλαμαριάς και της Θεσσαλονίκης.

Το δεύτερο, εάν κατάλαβα καλά, είναι ότι έχετε μια κριτική στο ότι, η Περιφέρεια, η κάθε Περιφέρεια, ασχολείται με μια σειρά από θέματα και με τις λαϊκές αγορές. Ότι αυτό το θέμα, επειδή είναι μείζον, επειδή η λαϊκή αγορά είναι μια ολόκληρη οικογένεια, μια ολόκληρη κοινωνία, η οποία έχει ανάγκες από πρακτικά ζητήματα λειτουργίας. Μου είπαν, χημικές τουαλέτες δεν υπάρχουν. Ανθρώπινες συνθήκες λειτουργίας δεν υπάρχουν και για τους παραγωγούς και για τους επαγγελματίες. Ότι μαζεύετε στο κουμπαρά 5, 6, 7 εκατομμύρια ευρώ και σας ζητά η Περιφέρεια κεντρικής Μακεδονίας, έφυγε ο κ. Γιουτίκας, χρώμα για να γίνουν οι διαγραμμίσεις. Και στέλνει επιστολή και λέει, «δώστε μας λεφτά, επαγγελματίες και παραγωγοί, για να κάνουμε τις διαγραμμίσεις», ενώ ξέρετε πολύ καλά, ότι υπάρχουν χρήματα στον κουμπαρά, έξι, επτά εκατομμύρια είπαν ότι υπάρχουν. Άρα, να καταλάβω καλά, το πρώτο είναι η παρουσία των ενιαίων κανόνων, τουλάχιστον σε Αττική και Θεσσαλονίκη, εντός αυτών των δύο χωρικών περιοχών. Και το δεύτερο, οργανισμός πλήρους και αποκλειστικής λειτουργίας, με διαφάνεια, με καθαρότητα, με εντιμότητα, που θα αφορά αποκλειστικά και μόνο τους ανθρώπους, που άμεσα ή έμμεσα ασχολούνται με τις λαϊκές αγορές. Αν το κατάλαβα σωστά. Εάν όχι, διευκρινίστε μας τι ακριβώς εννοείτε. Ναι, το ένα κατέρρευσε. Στη θέση του τι θα βάλουμε; Τι ακριβώς προτείνετε; Γιατί, δεν πιστεύω ότι κάποια Περιφέρεια, ή κάποιος Περιφερειάρχης, ή κάποιο Περιφερειακό Συμβούλιο, δεν θέλει να λειτουργούν σύννομα, με εντιμότητα, με καθαρότητα και με αποτελεσματικότητα, οι λαϊκές αγορές που εγγράφονται στην Περιφέρεια του. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Τριανταφυλλίδη. Το λόγο έχει ο κ. Δρίτσας.

ΘΕΟΔΩΡΟΣ ΔΡΙΤΣΑΣ: Ευχαριστώ κυρία Πρόεδρε. Έχω καλυφθεί και για αυτό αποσύρομαι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ολοκληρώθηκαν οι τοποθετήσεις των Εισηγητών, των Αγορητών και των Βουλευτών. Κατατέθηκε ένα Υπόμνημα, το οποίο θα σας σταλεί ηλεκτρονικά, από τον Σύλλογο Καλλιτεχνών Χειροτεχνών ΝΕΦΕΛΗ. Ετέθησαν ερωτήματα από συναδέλφους Βουλευτές και Βουλευτίνες, Εισηγητές και Αγορητές. Συνεχίζουμε με τους φορείς που θέλουν να απαντήσουν. Το λόγο έχει ο κ. Αντώνιος Μέγγουλας, Νομικός Σύμβουλος της ΕΣΕΕ.

ΑΝΤΩΝΙΟΣ ΜΕΓΓΟΥΛΗΣ (Νομικός Σύμβουλος της Ελληνικής Συνομοσπονδίας Εμπορίου και Επιχειρηματικότητας - ΕΣΕΕ): Παίρνω το λόγο εξ «αντανακλάσεως». Ετέθη ένα ερώτημα, για το τι ακριβώς υπονοούσε ο πρόεδρος της ΟΚΕ, ο κ. Βερνίκος.

Επειδή εμείς μετέχουμε στην ΟΚΕ, είναι το κορυφαίο Όργανο διμερούς κοινωνικού διαλόγου, υπάρχει θεσμοθετημένη υποχρέωση των κυβερνήσεων, πριν στείλουν τα νομοσχέδια στην Βουλή και στις Επιτροπές σας, να περνούν πρώτα από την ΟΚΕ, να γνωμοδοτεί η ΟΚΕ- παροχή απλής γνώμης- και κατόπιν να εισάγονται στην Βουλή- στις Επιτροπές- και οι Επιτροπές να έχουν επίγνωση της γνώμης της ΟΚΕ. Αυτό ήθελε να πει ο κ. Βερνίκος και ζήτησε- αν κατάλαβα καλά τα λόγια του- από τους Βουλευτές όλων των κομμάτων να φροντίσουν, ώστε έτσι να ενθαρρύνουν την Κυβέρνηση, ώστε να περνάει τα νομοσχέδια από την ΟΚΕ, πράγμα που και εμείς θεωρούμε σωστό. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε, το λόγο έχει ο κ. Κυβέλος.

ΒΑΡΘΟΛΟΜΑΙΟΣ ΚΥΒΕΛΟΣ (Μέλος του Συντονιστικού «Λιμάνι χωρίς Μεσάζοντες – Πειραιάς»): Οι αγορές καταναλωτών ή «χωρίς μεσάζοντες», όπως λεγόντουσαν, έχουν μια ουσιαστική διαφορά από όλες τις άλλες μορφές εμπορίου. Στηρίζονται και ξεκινήσανε από την κοινωνική συνείδηση ενεργών καταναλωτών. Δεν τις διοργανώνουν παραγωγοί, είναι κάποιοι εθελοντές- πέστε τους αιθεροβάμονες, πέστε τους ρομαντικούς, πέστε τους ότι θέλετε- που διαθέτουν τον χρόνο τους, γιατί ήθελαν οι ίδιοι να πάρουν την ζωή τους στα χέρια τους, στην συγκεκριμένη περίπτωση, να διαλέγουν εκείνοι με τι θα τρέφονται και τίποτε άλλο. Το μοναδικό κριτήριο ήταν αυτό, η κοινωνική μας συνείδηση.

Σε απάντηση του κ. Τριανταφυλλίδη, που είπε ότι μπορεί να μην του δώσει κανείς απάντηση, εμείς θα του δώσουμε μια απάντηση. Την άνοιξη του 2013 στον τότε δήμαρχο του Πειραιά, είχαμε προτείνει να κάνει δημοτικές αγορές παραγωγών με κοινωνικό έλεγχο- το 2013. Αυτή θα είναι μια καινούρια μορφή, που μπορεί να αντικαταστήσει και τις αγορές των καταναλωτών και τις σημερινές λαϊκές αγορές των παραγωγών- τονίζω τη διαφορά. Η δημιουργία θέσεων εργασίας, που είπε κάποιος κύριος, δεν νομίζω ότι απαιτεί από κάποιους εθελοντές, που έχουν άλλα κίνητρα και άλλα κριτήρια, να θέλουν να δημιουργήσουν θέσεις εργασίας. Παρόλα αυτά δημιουργούνται, με ποιο τρόπο; Εγώ αυτή τη στιγμή μπορώ να σας αναφέρω 15 νεολαίους που φύγαν από την Αθήνα και πήγανε στα χωριά τους, επειδή είδαν ότι μπορούν να πουλήσουν τα προϊόντα τους στους «χωρίς μεσάζοντες», γιατί δεν μπορούσαν να μπουν στις λαϊκές αγορές. Οι λαϊκές αγορές δεν μπορούσαν να αφομοιώσουν 85.000 περίπου παραγωγούς, που είναι γραμμένοι στο Αγροτικό Μητρώο.

Σκεφτείτε το, ξέρω ότι τουλάχιστον μέχρι το 2016 με τα στοιχεία που έχω, ότι 15.000 παραγωγοί πήγαιναν μόνο στις λαϊκές αγορές, οι άλλοι 70.000- οι οποίοι δεν μπορούν να κάνουν ομοσπονδία, δεν μπορούν να κάνουν σύλλογο, δεν εκφράζονται στην κοινωνία- δεν θα τους σκεφτεί κανένας; Εσείς οι ίδιοι οι παραγωγοί, δεν σκεφτόσαστε αυτούς τους συναδέλφους σας που δεν έχουν άλλη δυνατότητα; Γιατί πράγματι, αυτοί δεν έχουν φωνή. Κακώς δεν έχουν φωνή, θα πρέπει και αυτοί να ενωθούν, θα πρέπει και αυτοί να κάνουν μια ομοσπονδία και να έρθουν και εδώ μέσα, κάποια φορά, να πούμε τις απόψεις τους. Η διαφορά παραγωγών «χωρίς μεσάζοντες» και παραγωγών στις λαϊκές αγορές δεν είναι καμία, είναι οι ίδιοι οι παραγωγοί, είναι οι άνθρωποι που μοχθούν από το πρωί μέχρι το βράδυ στα χωράφια τους, απλώς κάποιοι- πολλοί- δεν έχουν την δυνατότητα να βγουν στην αγορά. Εάν τους δώσετε τη δυνατότητα, εάν τους υποσχεθείτε ότι και οι 70.000- όχι εσείς, το κράτος, οποιοσδήποτε- θα έχουν τη δυνατότητα να έρχονται 5 φορές βδομάδα, να στείλουν κάπου έναν πάγκο ανά την Επικράτεια και να πουλάνε τα προϊόντα τους, θα σταματήσουν αμέσως τα «χωρίς μεσάζοντες», σας πληροφορώ με όλη τη συνείδηση.

Σχετικά με τα ελεγκτικά, είπα προηγουμένως όταν μιλάγαμε, ότι θέλουμε έλεγχο- έλεγχο- έλεγχο. Εμείς οι ίδιοι, αν σας δώσουμε- στον Πειραιά τουλάχιστον που μπορώ να μιλήσω επίσημα για δύο αγορές που κάνουμε - τα κριτήρια που βάζαμε, πολλοί από σας δεν θα έρθετε. Ζητάμε και POS, όποιος δεν έχει αυτή τη στιγμή POS δεν έρχεται, ανεξάρτητα αν ο νόμος τους επιβάλλει ή δεν τους επιβάλλει να βάλουν POS, εμείς θέλουμε POS γιατί θέλουμε να χτυπήσουμε την φοροδιαφυγή. Ξέρουμε ότι όποιος φοροδιαφεύγει εμένα μου κόβει τη σύνταξη, άρα σαν ενεργός πολίτης με κοινωνική συνείδηση, θέλω να πατάξω την φοροδιαφυγή περισσότερο από εσάς, γιατί εγώ δεν έχω κανένα όφελος με την φοροδιαφυγή, το αντίθετο, εμένα μου κόβεται η σύνταξη γιατί κάποιοι συμπολίτες μας φοροδιαφεύγουν. Ούτε τα ελεγκτικά όργανα θέλουμε εμείς να αντικαταστήσουμε. Εμείς με βάση την κοινωνική μας συνείδηση λειτουργούμε.

Η τελευταία ερώτηση που έγινε ήταν « η ενοποίηση όλων των αγορών», το απάντησα προηγουμένως. Μου φαίνεται ο κ. Κωνσταντινόπουλος την έκανε την ερώτηση, για την ενοποίηση όλων των αγορών. Μακάρι να ενοποιηθούν, το θέμα είναι ποιος θα ελέγχει. Δεν μπορεί ο ίδιος φορέας, το ίδιο άτομο, να είναι ελεγχόμενος και ελεγκτής, δεν γίνεται. Αυτή είναι η διαφορά. Να γίνουν λαϊκές αγορές, αλλά με κοινωνικό έλεγχο, τότε θα σταματήσουν τα «χωρίς μεσάζοντες».

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κωνσταντινίδης.

ΕΛΕΥΘΕΡΙΟΣ ΚΩΝΣΤΑΝΤΙΝΙΔΗΣ (Ειδικός Συνεργάτης της Ειδικής Γραμματείας Κοινωνικής Ένταξης των Ρομά): Ακούστηκαν δύο στοιχεία στα οποία, έτσι, θα θέλαμε να δώσουμε στη σημερινή συνεδρίαση κάποιες επιπρόσθετες πληροφορίες. Το ένα αφορά τα πληθυσμιακά και τι επίπτωση μπορεί να έχει αυτό, όσον αφορά το μέγεθος των δικαιούχων Ρομά, όσον αφορά πρόσβαση σε συγκεκριμένες αδειοδοτήσεις. Δεν υπάρχει ο αριθμός 300.000 κάτοικοι. Σύμφωνα με την τελευταία Χαρτογράφηση που έχει κάνει η Ειδική Γραμματεία Κοινωνικής Ένταξης των Ρομά και αυτή τη στιγμή βρίσκεται υπό επικαιροποίηση σε συνεργασία με τους δήμους της χώρας, μιλάμε για 110 χιλιάδες ψυχές σε όλη την Επικράτεια, εκ των οποίων σε καταυλισμούς, με την κοινώς νοούμενη έννοια του όρου- και δεν μπαίνω σε τεχνικές λεπτομέρειες, γιατί τεχνικά το τι είναι καταυλισμός καμιά φορά δεν είναι τόσο εύκολο να το προσεγγίσει κάποιος- είναι περίπου το 10%,άρα 10.000. Επομένως, εκεί που στις διατάξεις του νομοσχεδίου αναφέρονται ως επιλέξιμοι άνθρωποι που μένουν, διαβιούν σε καταυλισμούς, ουσιαστικά μιλάμε για έναν πληθυσμό που προσεγγίζει τις 10.000 και όχι βέβαια τις 300.000.

Το δεύτερο συναφές με αυτό, είναι όσον αφορά την μοριοδότηση των Ρομά. Νομίζω ότι η γενικότερη φιλοσοφία του νομοσχεδίου και είναι διατυπωμένη, έχει μια έντονη κοινωνική όψη. Άρα ο πληθυσμός που τεκμηριωμένα και με εθνικές μελέτες και με ευρωπαϊκές μελέτες, πλήττεται κατά 80 και 90% από αυτό που λέμε εισοδηματική φτώχεια ή κοινωνικό αποκλεισμό, εκεί που το σχετικό ποσοστό στο γενικό πληθυσμό είναι μεταξύ 20 και 25%,τότε καταλαβαίνουμε ότι η οποιαδήποτε επιπρόσθετη μοριοδότηση βρίσκεται σε μια σχέση αναλογίας και ανταπόκρισης σε σχέση με τον βαθμό του προβλήματος του αποκλεισμού της εισοδηματικής φτώχειας.

Το δεύτερο στοιχείο που θέλουμε να σχολιάσουμε, πολύ γρήγορα και να δώσουμε κάποια στοιχεία, είναι αυτό που αναφέρθηκε, όσον αφορά το μικρό κεφάλαιο κίνησης που είναι, ας το πούμε, ένα συγκριτικό πλεονέκτημα, προκειμένου ομάδες, που βρίσκονται από ιδιαίτερα περιθωριοποιημένες κοινότητες με πολύ χαμηλό εισοδηματικό επίπεδο, να δραστηριοποιηθούν στην τυπική οικονομία. Όταν το αναφέραμε αυτό στην πρώτη μας παρέμβαση, μιλήσαμε συνολικά και γενικά, για τις οργανώσεις, τις αγορές, που προβλέπονται από το νομοσχέδιο, δεν κάναμε ειδική αναφορά στις λαϊκές αγορές, έχοντας κυρίως στο μυαλό μας το υπαίθριο πλανόδιο εμπόριο. Αυτό προκύπτει τόσο από ποιοτικές και ποσοτικές έρευνες που έχουν γίνει στην Ελλάδα όσον αφορά την απασχόληση των ίδιων των Ρομά.

Δηλαδή οι ίδιοι το υποστηρίζουν, ότι ένας από τους λόγους για τους οποίους έχουν πρόσβαση ή κατευθύνονται προς αυτή την απασχόληση είναι αυτός. Μιλάω για το πλανόδιο εμπόριο, μιλάω για την υπαίθρια δραστηριότητα. Το επιπρόσθετο στοιχείο είναι ότι και σε καλές πρακτικές της Ε.Ε. και διακρατικές έρευνες στις οποίες περιλαμβάνεται και η Ελλάδα, πραγματικά οι αγορές αυτού του τύπου θεωρούνται κάτω από κάποιες προϋποθέσεις- που τις διασφαλίζει σε πολύ μεγάλο βαθμό και το άρθρο 38 με την ειδική πρόβλεψη που εισαγάγει- ότι έχουν μια έντονη ενταξιακή διάσταση. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Στεργιούλης.

ΜΙΛΤΙΑΔΗΣ ΣΤΕΡΓΙΟΥΛΗΣ (Πρόεδρος της Ομοσπονδίας Αμβυκούχων Αμπελουργών): Θα ήθελα να αναφερθώ ως προς την διευθέτηση για να καταλάβει ο κόσμος τι γίνεται. Η δική μας παραγωγική τάξη σύμφωνα με στοιχεία του Υπουργείου παράγει 6 με 6,5 εκατ. λίτρα τσίπουρο – τσικουδιά το χρόνο, τα οποία φθάνουν - δεν φτάνουν από μόνα τους να καλύψουν την εγχώρια κατανάλωση σε τρεις με τέσσερις μήνες. Παράλληλα, όμως με αυτά πρέπει να ξέρετε και να διαβάζετε τις δημοσιεύσεις. Μάλιστα ένα άρθρο του κ. Κατσαρού πρώην Προέδρου της ΕΦΕΤ μιλάει για 30 εκατ. από Βόρειες Χώρες. Είναι κάτι που δεν το λέω επειδή το ονειρεύτηκα, αλλά το διάβασα και όλοι το γνωρίζουν, γιατί έχουμε λαθραίες εισαγωγές.

Η κυρία Βουλευτής που μου έκανε την ερώτηση αναφέρθηκε στο κόστος. Της λέω, λοιπόν, ότι είναι 0,59 και εκεί προστίθενται τα έξοδα του αμπελοκαλλιεργητή και ο φόρος κύκλου εργασιών για όλο το χρόνο και το δικό μας προϊόν προπληρώνεται σε όλα τα στάδια της καλλιέργειας, ενώ ο επαγγελματικός κλάδος το πληρώνει, αφού το πουλήσει και εδώ υπάρχει μια σαφέστατη διαφορά. Η σύγκριση, λοιπόν, της τιμής δεν θα πρέπει να γίνεται με αυτόν τον τρόπο. Γνωρίζουμε πάρα πολύ καλά, ότι υπάρχουν τα γνωστά συμφέροντα, τα οποία αντιπαλεύονται τον κλάδο και παραποιούν, προσπαθώντας να ενοχοποιήσουν το γνήσιο παραδοσιακό κλάδο, ο οποίος κινείται με μητρώα από τη Διεύθυνση Γεωργίας και νόμιμα παραστατικά για τη διακίνηση του τσίπουρου και της τσικουδιάς. Η έντονη αυτή παραπληροφόρηση κάπου πρέπει να οδηγήσει το μυαλό του καθενός μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μόσχος.

ΠΑΝΤΕΛΗΣ ΜΟΣΧΟΣ (Πρόεδρος της Πανελλαδικής Ομοσπονδίας Συλλόγων Παραγωγών Αγροτικών Προϊόντων Πωλητών Λαϊκών Αγορών): Θα ήθελα να πω στους «Χωρίς Μεσάζοντες», γιατί και την πρώτη φορά που μίλησα δεν αναφέρθηκα καθόλου ούτε στο κίνημα «Χωρίς Μεσάζοντες», ούτε σε αυτές τις λαϊκές, αλλά μίλησα για παραγωγούς που πάνε στις λαϊκές. Οι λαϊκές είναι ελεύθερες για όλους τους παραγωγούς. Όποιος παραγωγός πάρει το ΟΣΔΕ και πάει στις Περιφέρειας της Αττικής, της Θεσσαλονίκης και στην υπόλοιπη Ελλάδα – λιγότερο στην υπόλοιπη Ελλάδα - μπορεί να βγάλει άδεια λαϊκής. Άρα, η είσοδος είναι ελεύθερη. Περισσότερο σε αυτές τις αγορές «Χωρίς Μεσάζοντες» πηγαίνουν πράγματα εμπορικά, δηλαδή, κουλούρια, ελιές, αλεύρια, τυριά και δεν πάνε πατάτες, μήλα, αχλάδια πορτοκάλια κ.λπ.. Δεν έχω κανένα πρόβλημα μαζί σας, αλλά είπα, ότι οι λαϊκές είναι ελεύθερες για τους παραγωγούς και αυτό το έχει κατορθώσει η Ομοσπονδία που δραστηριοποιείται τριάντα χρόνια, ώστε να μπορούν οι παραγωγοί να πηγαίνουν εκεί.

Γι' αυτό θέλουμε σε όλες τις περιφέρειες της χώρας να γίνουν Οργανισμοί. Στους Δήμους δεν έχουν καμία τύχη, ούτε οι παραγωγοί ούτε οι επαγγελματίες ούτε μπορεί να δραστηριοποιηθεί π.χ. η λαϊκή αγορά στο Δήμο Βόλου από τον οποίο κατάγομαι, αλλά πρέπει να είναι Περιφέρεια Θεσσαλίας (Τρίκαλα, Καρδίτσα, Βόλος, Λάρισα). Όλο αυτό, λοιπόν, μπορεί να ενωθεί και να κινούνται εκεί οι παραγωγοί και οι επαγγελματίες για να μπορεί να λειτουργήσει. Εμείς τώρα εδώ στην Αττική, επειδή αυτή δίνει το στίγμα, υπήρχε ένα Ταμείο Λαϊκών Αγορών που έγινε από τον Βενιζέλο και πήγαν οι παραγωγοί στις λαϊκές, πριν από 70 χρόνια. Σιγά – σιγά μπήκαν και οι επαγγελματίες.

Τι λαϊκές θέλουμε; Πόσους παραγωγούς θέλουμε στις λαϊκές της Αττικής; Το 50%, το 40%, το 60%; Αυτό δεν το είδαμε τώρα. Πόσους επαγγελματίες θέλουμε; Μισούς, μισούς; Έχει εισχωρήσει ένα εμπορικό τμήμα, το οποίο πουλάει βιομηχανικά είδη. Πόσους θέλουμε από αυτούς; Αυτό είναι ένα ζήτημα που θα πρέπει να το δούμε στο μέλλον, γιατί δεν μπορούν να λειτουργήσουν στις περιφέρειες Αττικής και Θεσσαλονίκης με την Επιτροπή Λαϊκών Αγορών, χωρίς αρμοδιότητες, 20.000 πωλητές στην Αττική με μικροπροβλήματα καθημερινώς και με μεγαλύτερο πρόβλημα το οικονομικό. Εμείς με τα ανταποδοτικά τέλη που πληρώνουμε ημερησίως μαζεύονται λεφτά π.χ. στον Οργανισμό μαζεύτηκαν 20 εκατ. όπου όταν έγινε το PSA έμειναν 13 εκατ. και όταν καταργήθηκε ο Οργανισμός Αττικής πήγαν 16 εκατ. στην Περιφέρεια και έχουν μαζευτεί άλλα 5 εκατ.. Παρά τις προσπάθειες της περιφέρειας να βάλει τουαλέτες, τις έβαλε τελικά μετά από 1,5 χρόνο. Στην καθημερινότητα υπάρχουν οι ταμπέλες, τα σημεία διαγράμμισης, ώστε να διαγραμμίζονται οι θέσεις που εκεί τσακώνονται οι πωλητές και πηγαίνουν από το βράδυ.

Όλα αυτά δεν μπορούν να γίνουν από ένα Όργανο που δεν έχει αρμοδιότητες, όταν υπάρχουν πάρα πολλά οικονομικά ζητήματα που συζητούνται κάθε Παρασκευή στην Επιτροπή Οικονομικών της Περιφέρειας, οπότε τα θέματα των Λαϊκών Αγορών μένουν παραπίσω. Εμείς, όπως ακούσατε, κύριε Υπουργέ, αυτό που θέλουμε είναι να ιδρυθούν ξανά οι Οργανισμοί Λαϊκών Αγορών Αττικής, Θεσσαλονίκης και σε όλη τη χώρα, γιατί πιστεύουμε ακράδαντα, ότι αυτό το μοντέλο θα προχωρήσει, θα βοηθήσει και τους αγρότες της επαρχίας, τους καταναλωτές και τους επαγγελματίες και γι' αυτό αγωνιστήκαμε πριν από δύο χρόνια και θέλαμε να πιστεύουμε, ότι σε αυτό το νομοσχέδιο που ερχόταν, θα ερχόταν και αυτή η εισήγηση. Καλώς ή κακώς δεν ήρθε, όμως ποτέ δεν είναι αργά. Με τη βοήθειά σας και την προσπάθεια μπορεί να γίνουν οι Οργανισμοί.

Δεν ξέρω εάν δεν έχω απαντήσει σε κάποια ερώτηση που μου τέθηκε και νομίζω, κυρία Πρόεδρε ότι έχω ολοκληρώσει και έχω δώσει όλες τις απαντήσεις. Τέλος, επαναλαμβάνω, ότι είμαστε αυτοχρηματοδοτούμενοι και έχουμε αποθεματικό, αλλά όλα αυτά νομίζω ό,τι θα σας τα πει και ο κ. Κακαράντζας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ραβάνης.

ΠΑΥΛΟΣ ΡΑΒΑΝΗΣ (Πρόεδρος της Διοικούσας Επιτροπής του Βιοτεχνικού Επιμελητηρίου Αθηνών ΒΕΑ): Θα ήθελα να απαντήσω στις δύο ερωτήσεις που μου έθεσε ο κ. Κωνσταντινόπουλος, κυρία Πρόεδρε. Το πρώτο ερώτημα, αφορά, το άρθρο 70, για τη Διοικητική Επιτροπή στο καινούργιο νομοσχέδιο και αναφέρομαι στον υπεύθυνο του Γ.Ε.ΜΗ., όπου είναι στο ε και αναφέρομαι και στο β, που λέει, ότι παρακολουθεί και μεριμνά για την τήρηση των προθεσμιών που ορίζει ο νόμος σχετικά με την καταχώρηση και την δημοσίευση πράξεων Γ.Ε.ΜΗ. Δηλαδή, μιλάμε, ότι θέτει ευθύνες σε έναν αιρετό, ο οποίος αμείβεται με 200 € το μήνα, για να παρακολουθεί και να μεριμνά για την τήρηση των προθεσμιών, δηλαδή, για δουλειά που κάνουν οι δημόσιοι υπάλληλοι, θα πρέπει να κάθεται από το πρωί μέχρι το μεσημέρι και να βλέπει, εάν πραγματικά τηρούνται όλα σωστά. Μπορεί αυτός ο άνθρωπος να είναι υπεύθυνος; Εγώ, αυτό διερωτώμαι. Γιατί, αυτός ο άνθρωπος θα πρέπει να κάθεται όλη την ημέρα εκεί ή όσο είναι ανοιχτές οι υπηρεσίες. Άρα, γι' αυτό και εμείς λέμε, ότι αυτό θα πρέπει να εκλείψει, δηλαδή, να μην έχει την ευθύνη ο αιρετός. Την ευθύνη την έχουν οι δημόσιοι υπάλληλοι και νομίζω - ότι και οι ίδιοι, δηλαδή - ότι και ο εκπρόσωπος της ΟΣΥΕ παραδέχτηκε ό,τι αυτό εμπλέκει ξαφνικά τη Διοικητική Επιτροπή με τους υπαλλήλους.

Σε ό,τι αφορά το θέμα της σταυροφορίας. Απλώς, είπαμε, ότι επειδή εμπλέκεται ο νόμος 4484/2017, ο οποίος αναφέρει ανάλογα με την περίπτωση για 17 σταυρούς ή 51 για τα Επιμελητήρια των 51 εδρών, ισχύει, δυστυχώς, και το π.δ. 372/1992, ο οποίος δεν έχει καταργηθεί, που μιλάει για 3 σταυρούς. Είπαμε, ότι αυτό θα ήταν καλό και είναι και πρότασή μας και θα θέλαμε, κύριε Υπουργέ, να την ασπαστείτε και να ισχύουν οι 3 σταυροί, όπως ίσχυε με το π.δ. 372/1992, πού πραγματικά, είναι και δημοκρατικό. Θα είναι παράλογο, εάν κατεβαίνει π.χ. ένα ψηφοδέλτιο να υπάρχουν π.χ. 51 σταυροί στο δικό μας Επιμελητήριο και εμείς, αυτό θεωρούμε ότι είναι εύλογο να γίνει με 3 σταυρούς. Σας ευχαριστώ πολύ, κ. Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κακαράντζας.

ΚΩΝΣΤΑΝΤΙΝΟΣ ΚΑΚΑΡΑΝΤΖΑΣ (Πρόεδρος της Παναττικής Ομοσπονδίας Σωματείων Πωλητών Λαϊκών Αγορών): Καταρχήν, θα ήθελα να απαντήσω στον κ. Μωραΐτη. Είναι τρομακτικές οι επιπτώσεις στον πωλητή λαϊκών αγορών από την παρατεταμένη καπιταλιστική κρίση. Έχει αξία να αναφέρω το εξής στοιχείο. Στο διάστημα της κρίσης, έχουμε χάσει περίπου το 30% του ανθρώπινου δυναμικού. Το 30% των συναδέλφων μας, εγκατέλειψαν τις άδειες τους και αποχώρησαν, από την αδυναμία εξασφάλισης των βασικών αναγκών των οικογενειών τους. Αυτό, λοιπόν, τα λέει όλα. Σε καμία περίπτωση δεν πιστεύουμε ότι ένα τέτοιο νομοσχέδιο, θα μας λύσει τέτοιου είδους προβλήματα. Αυτό, έχει να κάνει με την ανάπτυξη του κινήματος, με τις συμμαχίες, με την συμμετοχή μας στους αγώνες των άλλων εργαζομένων κ.λπ., για να ανατρέψουμε τις πολιτικές που οδήγησαν τη χώρα μας σε αυτό το σημείο και οδήγησαν και το λαό μας, στην εξαθλίωση.

Πέρα από εκεί σε ό,τι αφορά τις αγορές χωρίς μεσάζοντες κ.λπ., τοποθετήθηκα αρχικά. Θα πρέπει να τονίσω αυτό που ανέφερε και ο συνάδελφός κ. Μόσχος, ότι δεν υπάρχει από την υφιστάμενη νομοθεσία κανένας αποκλεισμός για όποιον παραγωγό αποδείξει ότι παράγει προϊόντα. Αυτός ο παραγωγός, μπορεί να βγάλει άδεια λαϊκής αγοράς και μάλιστα, με συνοπτικές διαδικασίες. Αλλού, λοιπόν, είναι το πρόβλημα. Ένα είναι αυτό που έλεγα αρχικά, ότι καλλιεργείται ψευδαίσθηση στην λαϊκή οικογένεια ότι μπορεί να ζήσει και να αντιμετωπίσει την κρίση, μέσα από τέτοιες δράσεις.

Το δεύτερο ζήτημα, είναι, ότι μας καλούνε όλους μαζί να βγούμε στο δρόμο και να μοιραστούμε την πείνα μας κυριολεκτικά, απαντώντας και στην ερώτηση του κ. Κωνσταντινόπουλου, σε αυτό το ζήτημα. Σε ό,τι αφορά την πρωτοβάθμια Τοπική Αυτοδιοίκηση. Λένε άλλη μια φορά, η εμπειρία μας από την μέχρι τώρα άσκηση αυτής της αρμοδιότητας από την πρωτοβάθμια Τοπική Αυτοδιοίκηση, είναι αρνητική. Και το σοβαρότερο; Δημιούργησε προβλήματα υποαπασχόλησης στην επαρχία. Καταλαβαίνετε ότι σε μικρούς δήμους που είχαν την αρμοδιότητα της αδειοδότησης, ο πολίτης λαϊκών αγορών δεν μπορούσε να εξασφαλίσει έξι ημέρες δουλειάς, γιατί στους μικρούς δήμους εξασφάλιζε μία ή δύο ημέρες δουλειάς, δηλαδή, όσες και οι αντίστοιχες λαϊκές που δραστηριοποιούνταν στο συγκεκριμένο δήμο.

Θεωρούμε λοιπόν, πάνω σε αυτή την εμπειρία που σας ανέφερα προηγούμενα, η μοναδική λύση είναι να δημιουργηθεί φορέας λειτουργίας με οικονομική, οργανωτική και διοικητική αυτοτέλεια. Δεν μας ενδιαφέρει η ονομασία, δεν κολλάμε εκεί και δεν έχουμε κανένα πρόβλημα για τον πολιτικό προϊστάμενο, αν θα παραμείνει στην περιφέρεια ή θα μεταφερθεί στο Υπουργείο Ανάπτυξης και Οικονομίας, δεν μας ενδιαφέρει αυτό. Αν θέλετε συμφωνούμε απόλυτα να παραμείνει στην αρμοδιότητα των περιφερειών, όμως δεν μπορεί να λειτουργεί όπως λειτουργεί σήμερα και να παίρνει αποφάσεις ένα δυσκίνητο λειτουργικό όργανο, όπως είναι το περιφερειακό συμβούλιο. Επαναλαμβάνουμε λοιπόν, ότι το σοβαρότερο πρόβλημα το αντιμετώπισε η επαρχία και εδώ πρέπει άμεσα να δοθεί λύση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τσακανίκας.

ΑΠΟΣΤΟΛΟΣ ΤΣΑΚΑΝΙΚΑΣ (Πρόεδρος της Ομοσπονδίας Παραγωγών Λαϊκών Αγορών Θεσσαλίας – Θράκης): Στην ερώτηση που έκανε ο κ. Βουλευτής, γιατί ζητάμε αυτοδιοίκητο τμήμα λαϊκών αγορών στην επαρχία, θα ήθελα να απαντήσω το εξής. Όπως είπε και ο κ. Κακαράντζας, δεν μας ενδιαφέρει πώς θα ονομαστεί, απλά να είναι αυτοδιοίκητο και να έχει αρμοδιότητα για το θέμα των λαϊκών αγορών.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Ευσταθιάδης.

ΜΙΛΤΙΑΔΗΣ ΕΥΣΤΑΘΙΑΔΗΣ (Εντεταλμένος Περιφερειακός Σύμβουλος): Επειδή θίχτηκε το θέμα, η περιφέρεια είναι ήδη ένας οργανισμός, άρα ποιο το νόημα να δημιουργήσουμε έναν οργανισμό και μάλιστα, είναι ένας οργανισμός με αποφασιστικό ρόλο και είναι και πολιτικό, συλλογικό όργανο. Άρα, εγώ θα αντιστρέψω το ερώτημα. Τι προβλήματα θα λύσουν οι επανασυστάσεις των ΟΛΑΑ, που δεν έλυσαν τουλάχιστον τριάντα χρόνια τώρα; Εμείς ζητήσαμε προσωπικό και θεσμική θωράκιση, δεν είπαμε ότι μπορούμε να εξασκήσουμε αυτή την αρμοδιότητα. Εδώ είναι τα συλλογικά όργανα των εκπροσώπων των λαϊκών αγορών, ας τοποθετηθούν επ’ αυτού. Τα τέλη που παίρνει η περιφέρεια Αττικής έχουν ανταποδοτικό χαρακτήρα και δεν επιβαρύνουν τον κρατικό προϋπολογισμό. Από αυτά τα τέλη το 35% το παίρνουν οι δήμοι, το 5% το παίρνουν οι ομοσπονδίες και το 60% παραμένει στην περιφέρεια Αττικής. Από αυτά τα χρήματα που έχουν ανταποδοτικό χαρακτήρα, βάζουμε χημικές τουαλέτες. Έχουμε φτάσει σε πολύ προχωρημένο στάδιο, να φέρουμε και χημικές τουαλέτες ειδικά για γυναίκες, που ποτέ δεν υπήρχαν στα τριάντα χρόνια που μιλάμε, με κάρτα εισόδου ξεχωριστό χρώμα για τις γυναίκες και ξεχωριστό χρώμα για τους άντρες.

Συζητάμε και είμαστε σε πολύ προχωρημένο επίπεδο για τις πρότυπες λαϊκές αγορές, που θα διαχειρίζονται τα απορρίμματα τους. Συζητάμε για security, συζητάμε για διάφορα άλλα πράγματα. Επίσης, στα δυόμισι χρόνια που εξασκούμε με την αρμοδιότητα - δεν ειπώθηκε εδώ, ξεχάστηκε - λύσαμε σημαντικότατα προβλήματα. Το 70% των λαϊκών αγορών λειτουργούν σήμερα με πολιτική απόφαση στις περιφέρειες. Όλοι στην αγορά λειτουργούν με πολιτική απόφαση, έγινε ρύθμιση χρεών των ανθρώπων για να λειτουργούν και χωρίς αναστολές αδειών. Εμείς είμαστε περήφανοι για τη διαχείριση που κάνουμε και περήφανοι για τον δρόμο που έχουμε τραβήξει. Δεν ισχυριστήκαμε ποτέ λοιπόν, ότι εμείς δεν μπορούμε να εξασκήσουμε την αρμοδιότητα, το αντίθετο. Όσον αφορά μια επισήμανση που έκανε ο κ. Κωνσταντινόπουλος, γιατί να μην μπορούν να πάρουν τα τέκνα την αδειοδότηση, είναι πολύ σωστή, αλλά αυτό δεν είναι θέμα της περιφέρειας, είναι θέμα του νομοθέτη. Όπως ξέρετε, η περιφέρεια δεν νομοθετεί.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Γερασιμόπουλος.

ΓΕΩΡΓΙΟΣ ΓΕΡΑΣΙΜΟΠΟΥΛΟΣ(Πρόεδρος της Ομοσπονδίας Σωματείων Εμπόρων Πωλητών και Παραγωγών Λαϊκών Αγορών Δυτικής Μακεδονίας «ΜΕΓΑΣ ΑΛΕΞΑΝΔΡΟΣ»): Καταρχάς, οι απόψεις που τέθηκαν από συναδέλφους συνδικαλιστές εδώ είναι εμπειρία πολλών ετών και θα πρέπει να λαμβάνονται υπόψη σοβαρά, γιατί είναι τα προβλήματα που αντιμετωπίζουμε καθημερινώς στην λαϊκή και είμαστε οι εκφραστές των προβλημάτων, τα οποία μεταφέρουμε στο Υπουργείο και θα πρέπει να μας ακούσετε προσεκτικά. Δεν έχω να πω πολλά, έχω να πω μόνο για την ανταποδοτικότητα στο ημερήσιο δικαίωμα, που τέθηκε ως ερώτημα. Σήμερα, ο δήμος εισπράττει από εμάς το ημερήσιο δικαίωμα και εγώ θεωρώ ότι τα χρήματα αυτά κάνουν υπόγειες διαδρομές, δεν ξέρουμε πού πηγαίνουν, έχουμε μηδέν ανταποδοτικότητα στις λαϊκές αγορές.

Έρχομαι σε σύγκρουση με τους αντιδημάρχους, με το αίτημα να μας βάλουν ένα κιόσκι για να πληρώνουμε το ημερήσιο ανταποδοτικό τέλος εκεί και απαντούν, δεν θα μας υποδείξετε τι θα κάνουμε τα χρήματα του δήμου. Συνεπώς, η ανταποδοτικότητα στις περιφέρειες από τους δήμους δεν υπάρχει. Αφού μπαίνει σαν αρχή να επανιδρυθούν οι οργανισμοί λαϊκών αγορών, δεν έχουμε αντίρρηση και προσδοκούμε να δημιουργηθούν οργανισμοί λαϊκών αγορών και στην περιφέρεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γιάγκας.

ΜΙΧΑΗΛ ΓΙΑΓΚΑΣ (Πρόεδρος του Δ.Σ. της Ομοσπονδίας Συλλόγων Υπαλλήλων Επιμελητηρίων – ΟΣΥΕ): Στο άρθρο 82, παρ.2δ προβλέπεται η σύσταση των πειθαρχικών συμβουλίων να αποτελείται από δύο αιρετούς εκπροσώπους των εργαζομένων στα επιμελητήρια ή την Κεντρική Ένωση - αυτό θα πρέπει να διορθωθεί, «και την Κεντρική Ένωση» - επιμελητηρίων, με τους αναπληρωτές τους. Στο σημείο αυτό θα πρέπει να προστεθεί «που θα προέρχονται κάθε φορά από το κοινό υπηρεσιακό συμβούλιο, στο οποίο υπάγεται ο κρινόμενος υπάλληλος» για την καλή λειτουργία των πειθαρχικών συμβουλίων, διότι σε διαφορετική περίπτωση δεν είναι σαφές από πού θα προέρχονται οι εκπρόσωποι των εργαζομένων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Πάντζος.

ΒΑΣΙΛΕΙΟΣ ΠΑΝΤΖΟΣ (Πρόεδρος της Πανελλήνιας Συνομοσπονδίας Ελλήνων Ρομά «ΕΛΛΑΝ ΠΑΣΣΕ»): Πολύ στοχευμένα ο κ. βουλευτής ανέφερε ένα πολύ σημαντικό ζήτημα και όπως κι εσείς, κυρία Πρόεδρε, αρχικά στην ομιλία σας είπατε, είναι ένα σημαντικό νομοσχέδιο, που θα δώσει κίνητρα, ευκαιρίες και θα βοηθήσει ανθρώπους που είναι σε μια πολύ άσχημη θέση. Αυτό το νομοσχέδιο θα δώσει τα μέσα, τα εργαλεία, τα κίνητρα, ώστε να μπορέσουν και οι Έλληνες Ρομά να βγάλουν το ψωμί τους και να τα ζήσουν τα παιδιά τους. Όπως γνωρίζετε, εδώ και πολλές δεκαετίες ο βασικός τομέας εργασίας των Ελλήνων τσιγγάνων είναι η πώληση χαλιών, προϊόντων μαναβικής κ.λπ. είτε με αγροτικό αυτοκίνητο είτε με τα πόδια, πλανόδια κ.λπ.. Αυτοί οι άνθρωποι σε μεγάλο βαθμό δεν είχαν άδεια, γιατί υπάρχει έλλειψη μόρφωσης, έλλειψη γνώσεων και δυστυχώς το μόνο που γνώριζαν ήταν να κάνουν αυτή την παραδοσιακή δουλειά. Ο ν.4264/2014 τους επέβαλε 5.000 ευρώ 10.000 ευρώ πρόστιμο και ο ίδιος άνθρωπος προφανώς ελέγχθηκε από την Αστυνομία, τρεις και τέσσερις φορές και το ποσό αυτό μπορεί να έχει φτάσει τις 40.000 και 50.000 ευρώ. Σήμερα, επειδή είναι στο όριο της φτώχειας, δεν μπορεί να ανταπεξέλθει και δεν μπορεί να εξοφλήσει αυτό το ποσό ποτέ, διότι δεν έχει τη δυνατότητα. Θα θέλαμε τη διαγραφή αυτών των πραγματικά αδικών προστίμων. Όπως θα διαγραφεί αυτός ο νόμος, απ' ό,τι προβλέπεται, θα θέλαμε και τη διαγραφή αυτών των προστίμων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Χατζίρης.

ΠΕΤΡΟΣ ΧΑΤΖΙΡΗΣ (Πρόεδρος της Πανελλήνιας Επαγγελματικής Ένωσης Πλανόδιων και Υπαίθριων Μικροπωλητών και Λιανεμπόρων): Θα ήθελα να απαντήσω στον κ. Τριανταφυλλίδη, ο οποίος έκανε μια ερώτηση με δύο σκέλη. Πρώτον, ποιος είναι ο λόγος ύπαρξης των λαϊκών αγορών και δεύτερον ότι έχουν ξεφύγει από την έναρξη που είχαν, που ήταν περισσότερο παραγωγικές και όχι εμπορικές. Θα ήθελα να πω το εξής ότι ο λόγος ύπαρξης των λαϊκών αγορών, είναι ο ίδιος λόγος που υπάρχει το υπαίθριο εμπόριο και στη Γαλλία και στην Ιταλία, στη Γαλλία με τα Marce, στην Ιταλία με τα Mercato, στο Λονδίνο με το Piccadilly Square και σε όλη την Ευρώπη. Ότι έχουν ξεφύγει από το λόγο ότι ήταν μόνο παραγωγή και μόνο φρούτα, οι εποχές έχουν αλλάξει, όπως έχουν αλλάξει και οι ανάγκες σε όλο τον κόσμο και έτσι λειτουργούν.

Επίσης, κάτι που θα ήθελα να καταθέσω στην Επιτροπή και δεν το είπα προηγουμένως είναι το εξής : ότι είτε οι λαϊκές αγορές, είτε το υπαίθριο εμπόριο στα πανηγύρια και στα παζάρια είτε οπουδήποτε, δεν μας παραχωρείται τίποτα. Τα πάντα τα πληρώνουμε και έχουμε υποχρεώσεις μιας επιχείρησης, πληρώνουμε ΕΦΚΑ, πληρώνουμε τέλη, είτε προς την Περιφέρεια είτε προς τους δήμους, πληρώνουμε ενοίκιο για τις θέσεις που έχουμε και όλα αυτά με δικαιώματα γαλέρας και θα σας πω τι εννοούμε δικαιώματα γαλέρας. Πείτε μου εσείς μια επιχείρηση αυτή τη στιγμή που είναι φορολογικά και ασφαλιστικά ενήμερη στην Ελλάδα και δεν εργάζεται; Μόνο στο υπαίθριο εμπόριο συμβαίνει αυτό, να μην έχεις φορολογική και ασφαλιστική ενημερότητα και να μην εργάζεσαι.

Και πείτε μου και κάτι άλλο, δείξτε μου μια οικογένεια που δεν μπορούν να ασκήσουν και οι δύο το ίδιο επάγγελμα. Στο υπαίθριο εμπόριο συμβαίνει αυτό. Ενώ μπορεί στην ελεύθερη οικονομία κάποιος να είναι γιατρός και γιατρός η γυναίκα του, στη λαϊκή αγορά ή στο υπαίθριο εμπόριο, δεν μπορούν να είναι και οι δύο υπαίθριοι λιανέμποροι. Συνεπώς, από τη μία η Πολιτεία, ζητάει να έχουμε τις υποχρεώσεις μιας επιχείρησης και από την άλλη μας βάζει όρους και προϋποθέσεις για το πώς θα λειτουργούμε. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαμπάνης.

ΠΑΝΑΓΙΩΤΗΣ ΣΑΜΠΑΝΗΣ (Γενικός Γραμματέας της ΕΛΛΑΝ ΠΑΣΣΕ): Ονομάζομαι Παναγιώτης Σαμπάνης, είμαι Πρόεδρος της Κεντρικής Μακεδονίας Θεσσαλονίκης και Γενικός Γραμματέας της Πανελλαδικής Συνομοσπονδίας. Εγώ θα αναφερθώ σε δύο ζητήματα, το πρώτο ζήτημα είναι με το άρθρο 57 παρ. 2, όποιος χωρίς άδεια ασκεί εμπορική δραστηριότητα βιομηχανικών προϊόντων, τιμωρείται με φυλάκιση 6 μηνών. Απ’ ότι ξέρετε, το 40% δραστηριοποιούνται όλοι οι Έλληνες Ρομά στο εμπόριο, δηλαδή, στα χαλιά, στις πλαστικές καρέκλες και σε άλλα είδη. Αν τον πιάσουν να πουλάει έχει και το πρόστιμο. Ζητούμε την κατάργηση του άρθρου 57 παρ. 2, τουλάχιστον την 6μηνη φυλάκιση.

Το δεύτερο ζήτημα είναι με την έκδοση άδειας, όταν μιλήσαμε όλοι για τα κυριακάτικα παζάρια, τι εννοώ. Φυσικά, η Περιφέρεια Κεντρικής Μακεδονίας και Αττικής και Θεσσαλονίκης, πρέπει να έχουν ρόλο και έλεγχο σ’ αυτά τα κυριακάτικα παζάρια. Απ’ ότι ξέρετε, λειτουργεί μια φορά την Κυριακή. Τι πρέπει να αλλάξει; Η άδεια έτσι κι αλλιώς, ο μηχανισμός ελέγχου και έκδοσης άδειας, πρέπει να γίνεται από τον τοπικό δήμο της περιοχής, δηλαδή, να μπορεί να ελέγχει και συγχρόνως, ο κανονισμός λειτουργίας να κοινοποιείται στην οικεία περιφέρεια της περιοχής και να ελέγχει το υπόλοιπο κομμάτι το πώς λειτουργεί αυτή η κυριακάτικη αγορά.

Δύο σημεία αυτά που είναι πάρα πολύ σημαντικά και στο πλανόδιο εμπόριο ξέρετε, ότι αντιμετωπίζουμε πολύ σοβαρά ζητήματα και προβλήματα και από την ειδική γραμματεία αναφέρθηκε ότι πληθυσμιακά οι Ρομά στην Ελλάδα, είναι 110.000. Στην παγκόσμια ημέρα που έγινε στην ίδια αίθουσα εδώ και ο Πρόεδρος της Βουλής, αναφέρθηκε ότι οι Ρομά είναι πάνω από 300.000 πληθυσμιακά, επίσημη απογραφή δεν υπάρχει, άλλοι λένε 110.000, άλλοι λένε 200.000, άλλοι λένε 500.000 και γι’ αυτό ζητήσαμε να το δει και η ειδική γραμματεία, συμμετέχουμε και εμείς σαν πανελλαδικό όργανο σε αυτήν την ειδική γραμματεία Ρομά. Πιστεύω ότι ο νόμος ευνοεί στο 80% στο πλανόδιο εμπόριο, μικροτροποποιήσεις πρέπει να γίνουν, ο Υπουργός είναι εδώ, ας το δουν, ο Γενικός είναι εδώ, ό,τι μπορούν να αλλάξουν, ας αλλαχθεί. Αυτή είναι η πρότασή μας. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε. Ο κ. Κακαβάς, έχει το λόγο.

ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωλόγων Δημοσίων Υπαλλήλων (ΠΟΓΕΔΥ)): Ευχαριστώ, κυρία Πρόεδρε. Αυτό το οποίο είναι πανθομολογούμενο είναι ένα και μοναδικό. Κύριε Υπουργέ, ήταν λάθος που αφήσατε χωριστές αγορές παραγώγων, στο προηγούμενο νομοσχέδιο. Θα είχαν λυθεί όλα αυτά τα θέματα. Κύριε Γενικέ Γραμματέα, έτσι είναι. Τους ακούσατε όλους και δυστυχώς οι αρμοδιότητες είναι του ΥΠΑΑ. Τώρα, εάν κάποιοι, σε άλλους κλάδους, χάσουν τους διευθυντές και τους τμηματάρχες, αυτό είναι δικό τους θέμα. Εδώ πρέπει να εξυπηρετηθούν αυτοί. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι, ευχαριστούμε που ήρθατε. Σε αυτό το σημείο ολοκληρώθηκε η συνεδρίαση της Διαρκούς Επιτροπής Παραγωγής και Εμπορίου. Υπενθυμίζω ότι η Τρίτη συνεδρίαση θα πραγματοποιηθεί την ερχόμενη Πέμπτη, στις 10 το πρωί. Ευχαριστούμε πολύ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αραχωβίτης Σταύρος, Βράντζα Παναγιώτα, Δημαράς Γιώργος, Δρίτσας Καραγιάννης Γιάννης, Καφαντάρη Χαρά, Σιμορέλης Χρήστος, Τριανταφυλλίδης Αλέξανδρος, Αθανασίου Χαράλαμπος, Γιακουμάτος Γεράσιμος, Μπούρας Αθανάσιος, Κωνσταντινόπουλος Οδυσσέας, Σαχινίδης Ιωάννης, Μωραΐτης Νικόλαος και Λαζαρίδης Γεώργιος.

Στο σημείο αυτό και περί ώρα 18.30΄, λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**